|  |
| --- |
|  |

|  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| ***დანართი №1***  **სოციალური რეაბილიტაციის 2025 წლის სახელმწიფო პროგრამა**  **მუხლი 1. პროგრამის მიზანი**  1. პროგრამის მიზანია შეზღუდული შესაძლებლობის სტატუსის მქონე (შემდგომში – შშმ) პირთა და ხანდაზმულთა უფლებების (შემდგომ ორივე ერთად „მოსარგებლე“) დაცვა და რეალიზება ხარისხიანი სოციალური მომსახურების მიწოდების და საზოგადოებაში ინტეგრაციის ხელშეწყობით.  2. პროგრამის ამოცანაა უზრუნველყოს პროგრამით გათვალისწინებული შესაბამისი ღონისძიებების განხორციელება პროგრამის მოსარგებლეთა ცხოვრების ხარისხის გაუმჯობესებისათვის.  **მუხლი 2. პროგრამის მოსარგებლეები**  1. ამ დადგენილებით დამტკიცებული ქვეპროგრამების მოსარგებლეები არიან საქართველოს მოქალაქეები, თუ ცალკეული ქვეპროგრამით სხვა რამ არ არის გათვალისწინებული.  2. ქვეპროგრამების მიზნებისათვის საქართველოს მოქალაქეში იგულისხმება საქართველოს მოქალაქეობის დამადასტურებელი დოკუმენტის (მათ შორის, 18 წლამდე ასაკის ბავშვების შემთხვევაში – პირადი ნომერი ან დაბადების მოწმობა), დროებითი საიდენტიფიკაციო მოწმობის მქონე მიუსაფარი/ძალადობის მსხვერპლი ბავშვები, პირადობის ნეიტრალური მოწმობის, ნეიტრალური სამგზავრო დოკუმენტის მქონე პირები, საქართველოში სტატუსის მქონე მოქალაქეობის არმქონე პირები, საქართველოში თავშესაფრის მაძიებელი პირები, ლტოლვილის ან ჰუმანიტარული სტატუსის მქონე პირები.  **მუხლი 3. პროგრამით გათვალისწინებული ქვეპროგრამები (კომპონენტები)**  პროგრამით, რომლის ბიუჯეტი შეადგენს **28 100 000** ლარს, გათვალისწინებული ქვეპროგრამებია (კომპონენტებია):   |  |  |  | | --- | --- | --- | | დანართის N | ქვეპროგრამის/კომპონენტის დასახელება | ლარი | | 1.1 | **შშმ პირთა დამოუკიდებელი ცხოვრების ხელშეწყობის ქვეპროგრამა** | **5 000 000** | | 1.1.1 | დღის ცენტრებში მომსახურებით უზრუნველყოფის (შშმ პირები) კომპონენტი | 4 539 200 | | 1.1.2 | შეზღუდული შესაძლებლობის მქონე პირთა დამოუკიდებელი ცხოვრების მხარდამჭერი საინფორმაციო-საკონსულტაციო მომსახურების კომპონენტი | 460 800 | | 1.2 | **დამხმარე საშუალებებით უზრუნველყოფის ქვეპროგრამა** | **8 500 000** | | 1.2.1 | ეტლებით უზრუნველყოფისა და შშმ პირთა დასაქმების ხელშეწყობის კომპონენტი | 2 500 000 | | 1.2.2 | აბაზანის/საპირფარეშოს დამხმარე სკამებით უზრუნველყოფის კომპონენტი | 50 000 | | 1.2.3 | საპროთეზო-ორთოპედიული საშუალებებით უზრუნველყოფის კომპონენტი | 3 600 000 | | 1.2.4 | სმენის აპარატებით უზრუნველყოფის კომპონენტი | 2 265 000 | | 1.2.5 | ყრუ შშმ პირთა ვიდეო კონფერენციის ფუნქციის მქონე ტექნიკური საშუალებით (სმარტფონი) უზრუნველყოფის კომპონენტი | 30 000 | | 1.2.6 | ყავარჯნებით, ხელჯოხ-ყავარჯნებით, უსინათლოთა ხელჯოხებითა და გადასაადგილებელი ჩარჩოებით  უზრუნველყოფის კომპონენტი | **35 000** | | 1.2.6.1 | ყავარჯნებით, ხელჯოხ-ყავარჯნებითა და გადასაადგილებელი ჩარჩოებით ხელმისაწვდომობის ხელშეწყობის ქვეკომპონენტი | 15 000 | | 1.2.7 | უსინათლოთა ხელჯოხებით უზრუნველყოფის კომპონენტი | 20 000 | | 1.3 | **ყრუთა კომუნიკაციის ხელშეწყობის ქვეპროგრამა** | **80 000** | | 1.4 | **სათემო ორგანიზაციებში მომსახურებით უზრუნველყოფის ქვეპროგრამა:** | **10 500 000** | | 1.4.1 | ხანდაზმულთა და შშმ ხანგრძლივი ზრუნვის მომსახურებით უზრუნველყოფის კომპონენტი |  | | 1.4.2 | შშმ პირთა მცირე საოჯახო ტიპის მომსახურების უზრუნველყოფის კომპონენტი:  ა) შშმ პირთა დამოუკიდებელი ცხოვრების ხელშემწყობის მცირე საოჯახო ტიპის მომსახურებით უზრუნველყოფის ქვეკომპონენტი;  ბ) შშმ პირთა ალტერნატიული საცხოვრისით უზრუნველყოფის ქვეკომპონენტი;  გ) ფსიქიკური დარღვევების მქონე შშმ პირთა მცირე საოჯახო ტიპის მომსახურებით უზრუნველყოფის ქვეკომპონენტი. |  | | 1.4.3 | 18 წლის და მეტი ასაკის ფსიქიკური დარღვევების მქონე პირთა ალტერნატიული საცხოვრისით უზრუნველყოფის კომპონენტი |  | | **1.5** | **ომის მონაწილეთა რეაბილიტაციის ხელშეწყობის ქვეპროგრამა** | **20 000** | | **1.6** | **პერსონალური ასისტენტის მომსახურებით უზრუნველყოფის ქვეპროგრამა** | **2 000 000** | | **1.7** | **შინმოვლის მომსახურებით უზრუნველყოფის ქვეპროგრამა** | **2 000 000** | |  | **ჯამი** | **28 100 000** | |

***დანართი № 1.1***

# **შშმ პირთა დამოუკიდებელი ცხოვრების ხელშეწყობის ქვეპროგრამა**

**მუხლი 1. ქვეპროგრამის ამოცანა**

ქვეპროგრამის ამოცანაა შეზღუდული შესაძლებლობის მქონე პირთა (შემდგომში - შშმ პირი) უფლებების რეალიზება დამოუკიდებელი ცხოვრების ხელშემწყობი, მხარდამჭერი მომსახურებების მიწოდებისა და მოსარგებლის ინფორმირებულობის გაზრდის გზით.

**მუხლი 2. ქვეპროგრამის სამიზნე ჯგუფი**

ქვეპროგრამის სამიზნე ჯგუფია სხვადასხვა ასაკისა და საჭიროების მქონე შშმ პირი.

**მუხლი 3. ქვეპროგრამის კომპონენტები**

ქვეპროგრამის კომპონენტებია:

ა) დღის ცენტრებში მომსახურებით უზრუნველყოფის (შშმ პირები) კომპონენტი;

ბ) შეზღუდული შესაძლებლობის მქონე პირთა დამოუკიდებელი ცხოვრების მხარდამჭერი საინფორმაციო - საკონსულტაციო მომსახურების კომპონენტი.

**მუხლი 4. ქვეპროგრამის ბიუჯეტი**

1. ქვეპროგრამის ბიუჯეტია 5 000 000 ლარი.

2. ქვეპროგრამის კომპონენტების ბიუჯეტი განისაზღვრება:

ა) დღის ცენტრებში მომსახურებით უზრუნველყოფის (შშმ პირები) კომპონენტის შემთხვევაში -   
4 539 200 ლარით;

ბ) შეზღუდული შესაძლებლობის მქონე პირთა დამოუკიდებელი ცხოვრების მხარდამჭერი საინფორმაციო - საკონსულტაციო მომსახურების კომპონენტის შემთხვევაში - 460 800 ლარით.

**მუხლი 5. ქვეპროგრამით გათვალისწინებული მომსახურების მიმწოდებელი**

ქვეპროგრამით გათვალისწინებული მომსახურების მიმწოდებელია სამინისტროში ამ დადგენილებით დამტკიცებული პროგრამის შესავალი ნაწილს მე-5 მუხლის მოთხოვნათა გათვალისწინებით რეგისტრირებული იურიდიული პირი.

**მუხლი 6.  ქვეპროგრამის** **განმახორციელებელი**

ქვეპროგრამის განმახორციელებელია ზრუნვის სააგენტო.

***დანართი 1.1.1***

## დღის ცენტრებში მომსახურებით უზრუნველყოფის (შშმ პირები) კომპონენტი

**მუხლი 1. კომპონენტის ამოცანა**

კომპონენტის ამოცანაა შშმ პირთა, მათ შორის ფსიქიკური შეზღუდვის მქონე პირთა უფლებების რეალიზების ხელშეწყობა, მომსახურების მიწოდების, მხარდაჭერისა და სოციალური ინკლუზიის გზით.

**მუხლი 2. კომპონენტის სამიზნე ჯგუფი**

1. კომპონენტის სამიზნე ჯგუფს განეკუთვნება შეზღუდული შესაძლებლობის, მათ შორის ფსიქიკური შეზღუდვის, მქონე პირი.

2. კომპონენტით გათვალისწინებული მომსახურების მოსარგებლეთა შერჩევასა და შესაბამის გადაწყვეტილებას იღებს ზრუნვის სააგენტო.

3. ერთდროულად, ამ კომპონენტით განსაზღვრული მოსარგებლეების რაოდენობა არ უნდა აღემატებოდეს 1158-ს.

**მუხლი 3. კომპონენტის ღონისძიებების შესრულების ინდიკატორები**

1. კომპონენტის ფარგლებში:

ა) მომსახურება მიეწოდება მულტიდისციპლინური გუნდის მიერ, რომლის სავალდებულო შემადგენლობაშია შესაბამისი გადამზადების და კვალიფიკაციის მქონე დღის ცენტრის კოორდინატორი, დღის ცენტრის სპეციალისტი, ასისტენტი, საჭიროების შემთხვევაში მომსახურების მიწოდებაში ჩართულია სხვა სპეციალისტები;

ბ) მულტიდისციპლინური გუნდის მიერ მომზადებულია ერთწლიანი ინდივიდუალური მომსახურების გეგმა, მოსარგებლის ჩართულობით და თანხმობით (საჭიროების შემთხვევაში კანონიერი წარმომადგენლის/მხარდამჭერის ჩართულობით). გეგმის გადახედვა ხორციელდება ექვს თვეში ერთხელ;

გ) იდენტიფიცირებულია მოსარგებლეთა საჭიროებები. მოსარგებლის ძლიერი მხარეებისა და ინდივიდუალური საჭიროებების გათვალისწინებით ასისტენტი უზრუნველყოფს შემეცნებით, ემოციურ, ფსიქიკურ, ფიზიკურ, პროფესიულ და დამოუკიდებელი ცხოვრების უნარების შეძენა-განვითარება-შენარჩუნებას. გამოვლენილი საჭიროებების შესაბამისად დაგეგმილია და ხორციელდება შესაბამისი ინტერვენციები;

დ) მოსარგებლეთა ასაკის გათვალისწინებით, მომსახურება უზრუნველყოფს:

დ.ა) 18-დან 45 წლამდე და 45 წლის ზემოთ ასაკის მოსარგებლეების შესაძლებლობების, ინდივიდუალური საჭიროებების, პროფესიული ინტერესების გამოვლენასა და საყოფაცხოვრებო თუ სახელობო-პროფესიული უნარ-ჩვევების განვითარების ხელშეწყობას, დასაქმების შესაძლებლობების გაცნობას სსიპ - დასაქმების ხელშეწყობის სახელმწიფო სააგენტოს მომსახურებების გაცნობის ჩათვლით;

დ.ბ) 18-დან 45 წლამდე ასაკის მოსარგებლეების პიროვნული განვითარების, გარემოსთან ადაპტაციის, სოციალური ინტეგრაციის და პროფესიული უნარ-ჩვევების შეძენა-განვითარებას;

დ.გ) 45 წელს ზემოთ ასაკის მოსარგებლეების დამოუკიდებელი ცხოვრების უნარ-ჩვევების განვითარებასა და შენარჩუნებას;

ე) 18 წლისა და მეტი ასაკის ფსიქო-სოციალური საჭიროებების მქონე პირთა მომსახურება დამატებით უზრუნველყოფს:

ე.ა) მოსარგებლის ფსიქო-სოციალური ფუნქციონირების ამაღლების ხელშეწყობას;

ე.ბ)  ფსიქიკური დარღვევების პრევენციასა და მართვას, ასევე ინდივიდუალური და ჯგუფური თერაპიის გამოყენებით, ინტელექტუალური და პიროვნული განვითარების ხელშეწყობას.

ვ) მომსახურება ხელს უწყობს მოსარგებლეთა ინფორმირებას საკუთარი უფლებების შესახებ და უწევს მხარდაჭერას უფლებების რეალიზების კუთხით, მომსახურების მიწოდებასთან დაკავშირებული არჩევანის გაკეთებისა და გადაწყვეტილების მიღების პროცესში მონაწილეობის ჩათვლით;

ზ) მოსარგებლეთა სოციალური ინკლუზიის ხელშეწყობის მიზნით, მოსარგებლის სურვილისა და თანხმობის შემთხვევაში, მომსახურება ხელს უწყობს მათ დასაქმებას ან ჩართვას მოხალისეობრივ საქმიანობაში. ამისთვის, არსებული პროგრამების ფარგლებში თანამშრომლობს სსიპ - დასაქმების ხელშეწყობის სახელმწიფო სააგენტოსთან. თანხმობის შემთხვევაში, აწვდის ინფორმაციას მოსარგებლეთა საჭიროებების შესახებ და კვარტალურად იწვევს დასაქმების კონსულტანტს;

თ) მომსახურების მიწოდების პროცესში ხელს უწყობს მოსარგებლეების ჩართვას კულტურულ და სპორტულ-გამაჯანსაღებელ ღონისძიებებში;

ი) მოსარგებლის საჭიროებებისა და სიმძიმის გათვალისწინებით, იცავს პერსონალისა და მოსარგებლეების თანაფარდობას დადგენილი სტანდარტის შესაბამისად;

კ) საჭიროების შემთხვევაში აორგანიზებს პირველად გადაუდებელ, სამედიცინო და ფსიქოლოგიურ მომსახურებებს;

ლ) უზრუნველყოფს ფიზიკური გარემოს ადაპტირებას და შესაბამისი მატერიალურ-ტექნიკური ბაზით (მათ შორის ადაპტური ავეჯი/ნივთები) აღჭურვას;

მ) უზრუნველყოფს ყოველდღიურ (შაბათ-კვირისა და უქმე დღეების გარდა), 6 საათიან მომსახურებას. ამასთან, მოსარგებლის ცენტრში გატარებული მინიმალური დრო არ არის 3 საათზე ნაკლები;

ნ) 6 საათამდე მომსახურებისას მოსარგებლე უზრუნველყოფილია ორჯერადი საკვებით (შესაბამისი სპეციალისტების მიერ შედგენილი მენიუს მიხედვით), რომელთაგან ერთ-ერთი არის სამ-კომპონენტიანი სადილი, ხოლო 3 საათამდე მომსახურებისას ერთჯერადი სამ-კომპონენტიანი სადილით;

ო) საჭიროების შემთხვევაში, გადაადგილების შეზღუდვის მქონე პირებისთვის უზრუნველყოფს მომსახურებაში მიყვანისა და შინ დაბრუნების ორგანიზებას.

**მუხლი 4. კომპონენტის ბიუჯეტი და დაფინანსება**

1. კომპონენტის ბიუჯეტი განისაზღვრება 4 539 200 ლარით.

2. კომპონენტით განსაზღვრული შშმ პირების დღის ცენტრში გაწეული მომსახურება დაფინანსდება შემდეგი პირობების გათვალისწინებით:

ა) „სოციალურად დაუცველი ოჯახების მონაცემთა ერთიან ბაზაში“ რეგისტრირებული იმ ოჯახების წევრებს, რომელთა სარეიტინგო ქულა სპეციალიზებულ დაწესებულებაში მოთავსების შესახებ გადაწყვეტილების მიღების დროისათვის არ აღემატება 120 000-ს – გაწეული მომსახურება დაუფინანსდებათ სრულად, თვეში 567 ლარის ოდენობით, ამასთანავე, თუ წინა თვეში ბენეფიციარის (ბენეფიციარების) მიერ ნებისმიერი მიზეზით გაცდენილ (გარდა არდადეგებისა) დღეთა რაოდენობა 12 ან მეტია, ვაუჩერით დაფინანსებული მომსახურების ანაზღაურებისათვის ჯამურად გადასარიცხი თანხა გაიანგარიშება მიღებული მომსახურების დღეების ნამრავლით 27 ლარზე;

ბ) დანარჩენ  შშმ  პირებს  გაწეული  მომსახურება  დაუფინანსდებათ 567 ლარიდან 483 ლარის ოდენობით და გადაიხდიან თვეში 84 ლარს. ამასთანავე, თუ წინა თვეში ბენეფიციარის (ბენეფიციარების) მიერ ნებისმიერი მიზეზით გაცდენილ (გარდა არდადეგებისა) დღეთა რაოდენობა 12 ან მეტია, ვაუჩერით დაფინანსებული მომსახურების ანაზღაურებისათვის ჯამურად გადასარიცხი თანხა გაიანგარიშება მიღებული მომსახურების დღეების ნამრავლით 23 ლარზე.

3. მომსახურების მისაღებად მოსარგებლისთვის განკუთვნილი ვაუჩერის ტალონები გაიცემა მომსახურების მიღების მიზანშეწონილობის შესახებ გადაწყვეტილების მიღების მომდევნო თვიდან 12 თვეზე ან საჭიროებიდან გამომდინარე, შშმ პირებზე, შშმ სტატუსის მოქმედების ვადით. ამასთან, დღის ცენტრში პირის მოთავსების შესახებ გადაწყვეტილების შესაბამისად, მომსახურების მისაღებად მოსარგებლისათვის განკუთვნილი ვაუჩერი გადაეცემა მოსარგებლეს ან მის კანონიერ წარმომადგენელს/მინდობით აღმზრდელს, არაუგვიანეს გადაწყვეტილების მიღების მომდევნო თვის 5 რიცხვის ჩათვლით, რომელიც უზრუნველყოფს მომსახურების მიღების მიმდინარე თვის 10 რიცხვის ჩათვლით მომსახურების მიმწოდებლისათვის ვაუჩერის შესაბამისი თვის ტალონის გადაცემას.

4. ვაუჩერის ერთ ტალონზე თვეში ასანაზღაურებელი თანხა შშმ პირთა დღის ცენტრში შეადგენს 567 ლარს, (შაბათ-კვირისა და უქმე დღეების გამოკლებით), ამასთან:

ა) მიმწოდებელი ვალდებულია არაუგვიანეს მომსახურების გაწევის მომდევნო თვის 10 რიცხვის ჩათვლით (იმ შემთხვევაში თუ აღნიშნული ვადა ემთხვევა არასამუშაო დღეს, არაუგვიანეს მომდევნო სამუშაო დღისა), ზრუნვის სააგენტოს წარუდგინოს მიმწოდებლის უფლებამოსილი წარმომადგენლის მიერ ხელმოწერილი, დათარიღებული და ბეჭდით დამოწმებული დოკუმენტი, რომელშიც ასახულია მოსარგებლის მიერ მომსახურების მიღების თვეში შესაბამისი დღის ცენტრის მომსახურებით სარგებლობის მონაცემები, რაც დადასტურებული უნდა იყოს მოსარგებლის ან მისი კანონიერი წარმომადგენლის/მინდობით აღმზრდელის ხელმოწერით. ასევე, ზრუნვის სააგენტოს უნდა წარუდგინოს მომსახურების გაწევის წინა თვის ტალონები. ვაუჩერი ანაზღაურებას ექვემდებარება მომსახურების გაწევის მომდევნო თვის ბოლომდე. ამასთან, მომსახურების მიმწოდებლის მიერ ამ ვადის დარღვევით არაუმეტეს 5 სამუშაო დღით დაგვიანების შემთხვევაში, წარდგენილი ვაუჩერის ანაზღაურებისას ყოველ დაგვიანებულ სამუშაო დღეზე ასანაზღაურებელი თანხის ოდენობას გამოაკლდება ასანაზღაურებელი თანხის 10%. 5 სამუშაო დღეზე მეტი დღის დაგვიანების შემთხვევაში წარდგენილი ვაუჩერი დაფინანსებას არ ექვემდებარება;

ბ) მოსარგებლეებს დღის ცენტრის მომსახურება მიეწოდებათ სტაბილურად ყოველდღიურად შაბათ - კვირისა და უქმე დღეების გარდა. ასევე, დასაშვებია მუშაობის დროებითი წყვეტა არდადეგების სახით – წლის განმავლობაში არაუმეტეს 30 კალენდარული დღისა. მიმწოდებლის მიერ გამოცხადებული არდადეგების დღეები არ ანაზღაურდება;

გ) კომპონენტის ფარგლებში გაწეული მომსახურების დაფინანსების აუცილებელი დამატებითი პირობა შეიძლება იყოს მიმწოდებლის მიერ გაწეულ მომსახურებასთან დაკავშირებული ინფორმაციის ზრუნვის სააგენტოში წარდგენა, ზრუნვის სააგენტოს მიერ მოთხოვნილი ფორმით;

დ) ზედიზედ 2 თვის ვაუჩერის ტალონის გამოუყენებლობა იწვევს ვაუჩერის ავტომატურად გაუქმებას, გარდა შესაბამისი დაწესებულების ფუნქციონირების დროებით შეჩერების შემთხვევებისა, რაზეც მიმწოდებელი მინიმუმ ერთი თვით ადრე ან ფორსმაჟორის შემთხვევაში დაუყოვნებლივ წერილობით აცნობებს მოსარგებლის კანონიერ წარმომადგენელს/მინდობით აღმზრდელს, ზრუნვის სააგენტოსა და სამინისტროს. ვაუჩერის გაუქმების შესახებ გადაწყვეტილებას იღებს ზრუნვის სააგენტო.

5. ვაუჩერის გაცემის ცენტრალიზებულ კოორდინაციას ახორციელებს ზრუნვის სააგენტო. ვაუჩერი მოქმედებს მხოლოდ იმ ადმინისტრაციულ-ტერიტორიულ (მუნიციპალურ) ერთეულში, რომელშიც იქნა იგი გაცემული. ამასთანავე, მოსარგებლის/კანონიერი წარმომადგენლის განცხადების საფუძველზე, შესაძლებელია ვაუჩერის გაცემა იმ ადმინისტრაციულ-ტერიტორიული ერთეულისთვის, რომლისთვისაც იქნა იგი მოთხოვნილი. ადმინისტრაციულ-ტერიტორიულ ერთეულში ვაუჩერის გაცემის დროს პრიორიტეტი ენიჭებათ იმ ადმინისტრაციულ-ტერიტორიულ ერთეულში მცხოვრებ მოსარგებლეებს, რომელშიც ხორციელდება დღის ცენტრებში მომსახურების უზრუნველყოფის ქვეპროგრამის კომპონენტი.

**მუხლი 5. კომპონენტით გათვალისწინებული მომსახურების მიმწოდებელი**

კომპონენტით გათვალისწინებული მომსახურების მიმწოდებელია სამინისტროში ამ დადგენილებით დამტკიცებული პროგრამის შესავალი ნაწილის მე-5 მუხლის მოთხოვნათა გათვალისწინებით რეგისტრირებული პირი.

***დანართი №1.1.2***

## შეზღუდული შესაძლებლობის მქონე პირთა დამოუკიდებელი ცხოვრების მხარდამჭერი საინფორმაციო - საკონსულტაციო მომსახურების კომპონენტი

**მუხლი 1. კომპონენტის ამოცანა**

1. კომპონენტის ამოცანაა ადგილობრივ დონეზე შშმ პირთა საზოგადოებრივ, პოლიტიკურ, სოციალურ, ეკონომიკურ, კულტურულ და სპორტულ ცხოვრებაში მონაწილეობა.

2. კომპონენტის ამოცანაა შშმ პირთა დამოუკიდებელ ცხოვრებასა და საზოგადოებრივი ცხოვრების ყველა სფეროში სრულყოფილი მონაწილეობის ხელშეწყობა სხვებთან თანასწორად, საინფორმაციო-საკონსულტაციო და მხარდამჭერი მომსახურების განვითარების გზით.

**მუხლი 2. კომპონენტის სამიზნე ჯგუფი**

კომპონენტის სამიზნე ჯგუფია სხვადასხვა საჭიროების მქონე შშმ პირი.

**მუხლი 3. კომპონენტის ღონისძიებები და შესრულების ინდიკატორები**

1. შშმ პირთა დამოუკიდებელი ცხოვრების ხარისხის გაუმჯობესების მიზნით, სტანდარტის შესაბამისად მომსახურების მიმწოდებელი უზრუნველყოფს ქვემოთ მოცემული მომსახურებებიდან არანაკლებ 5 საქმიანობის განხორციელებას:

ა) ურთიერთდახმარება;

ბ) ინფორმირება და მხარდაჭერილი რეფერალი;

გ) საჭიროებების კვლევა;

დ) ადვოკატირება;

ე) ცნობიერების ამაღლება;

ვ)შშმ პირებისთვის ინდივიდუალური ტექნიკური მხარდაჭერის გაწევა შემდეგ მომსახურებებზე წვდომისთვის;

ზ) დამოუკიდებელი ცხოვრების უნარ-ჩვევების გაუმჯობესების ტრენინგი;

თ) სამუშაოს მაძიებელ შშმ პირთა დასაქმების ხელშეწყობა;

ი) კონსულტაციის გაცემა ან/და მუნიციპალური მომსახურების ინიციატივა საცხოვრებელი ადგილის ადაპტირების საკითხებთან დაკავშირებით და სხვა;

კ) სოციალურ ინკლუზიაზე დაფუძნებული სხვადასხვა სოციალური მომსახურებების მიწოდება კანონმდებლობით დადგენილი სტანდარტების შესაბამისად.

2. მომსახურების მიწოდება ხორციელდება მიმწოდებელი ორგანიზაციის ოფისში ან საჭიროებიდან გამომდინარე განსაზღვრულ ფორმატში (მაგ: დისტანციურ რეჟიმში შეხვედრები თემის წევრებთან და სხვა).

**მუხლი 4. კომპონენტის ბიუჯეტი**

კომპონენტის ბიუჯეტი განისაზღვრება 460 800 ლარით.

**მუხლი 5. კომპონენტით გათვალისწინებული მომსახურების მიმწოდებელი**

1. მომსახურების მიმწოდებლები არიან, სამეწარმეო რეესტრში, არანაკლებ 12 თვით ადრე რეგისტრირებული იურიდიული პირები, რომლებიც აკმაყოფილებენ ,,შეზღუდული შესაძლებლობის მქონე პირთა დამოუკიდებელი ცხოვრების ცენტრის მომსახურების მინიმალური სტანდარტების დამტკიცების შესახებ“ საქართველოს ოკუპირებული ტერიტორიებიდან დევნილთა, შრომის, ჯანმრთელობისა და სოციალური დაცვის მინისტრის 2023 წლის 11 ივლისის №47/ნ ბრძანებით დამტკიცებული სტანდარტებით განსაზღვრულ პირობებს.

2. ზრუნვის სააგენტო კომპონენტით გათვალისწინებული მომსახურების შესყიდვას განახორციელებს ,,სახელმწიფო შესყიდვების შესახებ“ საქართველოს კანონის შესაბამისად და საჭირო პროცედურების დაწყებას უზრუნველყოფს პროგრამის ამოქმედებისთანავე.

**მუხლი 6. კომპონენტის დაფინანსების** **მეთოდოლოგია** **და** **ანაზღაურების** **წესი**

1. კომპონენტით გათვალისწინებული მომსახურების მიწოდება ხორციელდება შემდეგი პრინციპის გათვალისწინებით: იმერეთის რეგიონში - 1 მიმწოდებელი, აჭარის ავტონომიურ რესპუბლიკაში - 1 მიმწოდებელი, სამეგრელო-ზემო სვანეთის მხარეში - 1 მიმწოდებელი, კახეთის რეგიონში - 2 მიმწოდებელი, გურიის რეგიონში - 1 მიმწოდებელი.
2. ერთი მიმწოდებლის მიერ წლის განმავლობაში გაწეული მომსახურების ღირებულება შეადგენს 76 800 ლარს.

3. კომპონენტით განსაზღვრული მომსახურების ღირებულების ასანაზღაურებლად მომსახურების მიმწოდებელი ვალდებულია, მომსახურების გაწევის მომდევნო თვის 10 რიცხვის ჩათვლით (იმ შემთხვევაში, თუ აღნიშნული ვადა ემთხვევა არასამუშაო დღეს, არაუგვიანეს მომდევნო სამუშაო დღისა), ზრუნვის სააგენტოს წარუდგინოს მიმწოდებლის უფლებამოსილი წარმომადგენლის მიერ ხელმოწერილი, დათარიღებული და ბეჭდით დამოწმებული ანგარიში, ზრუნვის სააგენტოს დირექტორის ინდივიდუალურ-სამართლებრივი აქტით დამტკიცებული ანგარიშგების პირობების და ფორმების შესაბამისად, რომელშიც ასახულია გასულ თვეში კომპონენტით გათვალისწინებული მოსარგებლისათვის გაწეული მომსახურების სტატისტიკური და სხვა სახის მონაცემები, ამავე მუხლის მე-5 პუნქტით განსაზღვრული ვალდებულების დამადასტურებელ დოკუმენტთან ერთად. მომსახურების ღირებულება ანაზღაურებას ექვემდებარება მომსახურების გაწევის მომდევნო თვის ბოლომდე, ხოლო დეკემბრის თვის ანგარიშის წარდგენა უნდა განხორციელდეს არაუგვიანეს 25 დეკემბრისა, რომელიც ანაზღაურებას ექვემდებარება იმავე თვის ბოლომდე.

4. მომსახურების მიმწოდებელი ორგანიზაციები სავალდებულო მომსახურების პაკეტის ღირებულებით, ფინანსდებიან გლობალური დაფინანსების პრინციპით, თვეში 6 400 ლარის ოდენობით.

5. ანაზღაურების საფუძველს წარმოადგენს ამ დანართის მე-3 მუხლის პირველი პუნქტით განსაზღვრული საქმიანობებიდან არანაკლებ 5 საქმიანობის შესრულება.

***დანართი №1.2***

# **დამხმარე საშუალებებით უზრუნველყოფის ქვეპროგრამა**

**მუხლი 1. ქვეპროგრამის ამოცანა**

ქვეპროგრამის ამოცანაა შშმ პირთა და ხანდაზმულთა (ქალები – 60 წლიდან, მამაკაცები – 65 წლიდან) უფლებების რეალიზების ხელშეწყობა მათი ფუნქციური დამოუკიდებლობის ხარისხის ამაღლებისა და მათი საზოგადოებაში ინტეგრაციის გზით.

**მუხლი 2. ქვეპროგრამის კომპონენტები**

ქვეპროგრამით გათვალისწინებული კომპონენტებია:

ა) ეტლებით უზრუნველყოფისა და შშმ პირთა დასაქმების ხელშეწყობის კომპონენტი (დანართი N1.2.1);

ბ) აბაზანის/საპირფარეშოს დამხმარე სკამებით უზრუნველყოფის კომპონენტი (დანართი N1.2.2);

გ) საპროთეზო-ორთოპედიული საშუალებებით უზრუნველყოფის კომპონენტი (დანართი N1.2.3);

დ) სმენის აპარატებით უზრუნველყოფის კომპონენტი (დანართი N1.2.4);

ე) ყრუ შშმ პირთა ვიდეო კონფერენციის ფუნქციის მქონე ტექნიკური საშუალებით (სმარტფონი) უზრუნველყოფის კომპონენტი (დანართი N1.2.5);

ვ) ყავარჯნებით, ხელჯოხ-ყავარჯნებით, უსინათლოთა ხელჯოხებითა და გადასაადგილებელი ჩარჩოებით უზრუნველყოფის კომპონენტი (დანართი N1.2.6);

ზ) უსინათლოთა ხელჯოხებით უზრუნველყოფის კომპონენტი (დანართი N1.2.7).

**მუხლი 3. დამხმარე საშუალებებით უზრუნველყოფის ქვეპროგრამის ფარგლებში შეძენილი ან დაფინანსებული დამხმარე საშუალებების განაწილების წესი**

1. ამ დადგენილების 1.2.1, 1.2.2, 1.2.3, 1.2.4, 1.2.5 1.2.6 (გარდა 1.2.6.1-ისა) და 1.2.7 დანართებით გათვალისწინებული კომპონენტების ფარგლებში, ასევე წინა წლებში შესყიდული და/ან ვაუჩერით დაფინანსებული, აგრეთვე დონორული ან სხვა წყაროებიდან მიღებული დამხმარე საშუალებების მოსარგებლეებისათვის განაწილების ან შესაბამისი ვაუჩერების გაცემის მიზნით, ზრუნვის სააგენტოს ხელმძღვანელის ინდივიდუალური ადმინისტრაციულ-სამართლებრივი აქტით – ბრძანებით ზრუნვის სააგენტოში იქმნება სპეციალური კომისია (შემდგომში – კომისია).

2. კომისია განიხილავს ამ დადგენილების 1.2.1, 1.2.2, 1.2.3, 1.2.4, 1.2.5 და 1.2.7 დანართებით გათვალისწინებული დამხმარე საშუალებებით დაკმაყოფილების თაობაზე მოქალაქეთა განცხადებებს მოთხოვნილ დოკუმენტაციასთან ერთად და იღებს გადაწყვეტილებას განმცხადებლის დაკმაყოფილების ან მისთვის უარის თქმის შესახებ, ამ მუხლით დადგენილი წესის შესაბამისად.

3. ამ დადგენილების 1.2.1, 1.2.3 (გარდა ორთეზისა) და 1.2.4 დანართებით გათვალისწინებული დამხმარე საშუალებებით დაკმაყოფილების განხილვა განხორციელდება წინა წლების რეაბილიტაციის პროგრამის ფარგლებში მიღებული ანალოგიური დამხმარე საშუალებების საგარანტიო ვადის ამოწურვის შემდგომ, ხოლო 1.2.5, 1.2.6 და 1.2.7 დანართებით გათვალისწინებული დამხმარე საშუალების მოთხოვნის შემთხვევაში – დამხმარე საშუალების მოსარგებლეზე გაცემიდან სამი წლის გასვლის შემდგომ.

4. კომისიის გადაწყვეტილება შეიტანება ოქმში, რომელსაც ხელს აწერენ კომისიის სხდომის თავმჯდომარე, დამსწრე წევრები და კომისიის სამდივანო.

5. კომისიის სამდივნო კომისიის მიერ მიღებული გადაწყვეტილების თაობაზე წერილობითი ან ელექტრონული ფორმით აცნობებს შესაბამის განმცხადებელს გადაწყვეტილების მიღებიდან 7 კალენდარული დღის განმავლობაში. ამასთან, კომისიის მიერ დამხმარე საშუალებით დაკმაყოფილების შესახებ მიღებული გადაწყვეტილების დროს, შეტყობინებაში აგრეთვე მიეთითება:

ა) მატერიალიზებული ვაუჩერით დაფინანსების შემთხვევაში – ვაუჩერის მისაღებად ზრუნვის სააგენტოსადმი მიმართვის ვადა, შესაბამისი საქონლის (მომსახურების) ყველა მიმწოდებელი პირის რეკვიზიტები და ამ პირისადმი მიმართვის ვადა;

ბ) დამხმარე საშუალების შესყიდვის/მიღების შემთხვევაში – შესაბამისი საქონლის (მომსახურების) მიმწოდებელი პირის რეკვიზიტები და ამ პირისადმი მიმართვის ვადა.

6. თუ განმცხადებელი კომისიის სამდივნოს მიერ გაგზავნილ წერილობით ან ელექტრონულ შეტყობინებაში მითითებულ ვადაში არ მიმართავს ზრუნვის სააგენტოს და/ ან შესაბამისი საქონლის (მომსახურების) მიმწოდებელს, დამხმარე საშუალებით დაკმაყოფილების თაობაზე კომისიის მიერ მიღებული შესაბამისი გადაწყვეტილება ითვლება გაუქმებულად.

7. დამხმარე საშუალებით დაკმაყოფილების უპირატესი უფლებით სარგებლობენ შესაბამისი დამხმარე საშუალების მიღების უფლების მქონე პირები, შემდეგი რიგითობით:

ა) სპეციალიზებულ სადღეღამისო დაწესებულებებში მცხოვრები მოსარგებლეები. ამ შემთხვევაში, დამხმარე საშუალებით დაკმაყოფილების შესახებ გადაწყვეტილების მიღების საფუძველს წარმოადგენს მოსარგებლის კანონიერი წარმომადგენლის ან შესაბამისი სპეციალიზებული დაწესებულების მიერ ზრუნვის სააგენტოსადმი მიმართვა. დამხმარე საშუალების (გარდა მექანიკური ეტლისა, ორთეზის, საპენსიო ასაკის პირებისათვის ელექტრო ეტლის და პროთეზის, ასევე, ყავარჯნის, ხელჯოხ-ყავარჯნის, თვალის პროთეზის, გადასაადგილებელი ჩარჩოს; 5 წლამდე ასაკის ბავშვებისა და ხანდაზმული მოსარგებლეებისთვის და პენიტენციური დაწესებულებაში მყოფი პირისა – სმენის აპარატისა) მოთხოვნის შესახებ მიმართვას თან უნდა ერთვოდეს სამედიცინო-სოციალური ექსპერტიზის შემოწმების აქტი – ფორმა №IV- 50/2, რომელშიც მითითებული იქნება შესაბამისი დამხმარე საშუალების საჭიროება და სს ექსპერტიზის აქტის ამონაწერი - ფორმა №IV - 50/4 (ასლი))  ან შშმ პირთა რეგისტრის ელექტრონული სისტემიდან ამონაწერი, რომელსაც ზრუნვის სააგენტო გადაამოწმებს შშმ პირთა რეგისტრის ელექტრონული სისტემაში და პირადობის დამადასტურებელი დოკუმენტის ასლი (პირადობის მოწმობის ან 18 წლამდე ასაკის პირის შემთხვევაში – პირადობის დამადასტურებელი დოკუმენტის არქონისას – დაბადების მოწმობის ასლი). განსაკუთრებულ შემთხვევაში, როდესაც არსებობს პირის პირადობის დამადასტურებელი დოკუმენტის ასლის ან/და სამედიცინო სოციალური ექსპერტიზის შემოწმების აქტის – ფორმა №IV-50/2 წარდგენის დამაბრკოლებელი გარემოება, ამ პირის სასარგებლოდ, დასაშვებია დამხმარე საშუალების მოთხოვნის შესახებ, მოსარგებლის კანონიერი წარმომადგენლის ან სპეციალიზებული დაწესებულების მიმართვის დაკმაყოფილება სამედიცინო დოკუმენტაცია ფორმა №IV-100/ა-ს საფუძველზე, რომელშიც მითითებული იქნება შესაბამისი დამხმარე საშუალების საჭიროება;

ბ) საქართველოს იუსტიციის სამინისტროს პენიტენციურ დაწესებულებებში მყოფი ბრალდებული და მსჯავრდებული პირები (გარდა ელექტრო ეტლის მოთხოვნის შემთხვევისა). დამხმარე საშუალებით დაკმაყოფილების შესახებ გადაწყვეტილების მიღების საფუძველს წარმოადგენს საქართველოს იუსტიციის სამინისტროს მიერ ზრუნვის სააგენტოსადმი მიმართვა. დამხმარე საშუალების (გარდა მექანიკური ეტლის, სმენის აპარატის, ყავარჯნის, ხელჯოხ-ყავარჯნისა და გადასაადგილებელი ჩარჩოს) მოთხოვნის შესახებ მიმართვას თან უნდა ერთოდეს სამედიცინო სოციალური ექსპერტიზის შემოწმების აქტი − ფორმა №IV-50/2 ან შშმ პირთა რეგისტრის ელექტრონული სისტემიდან ამონაწერი, რომელსაც ზრუნვის სააგენტო გადაამოწმებს შშმ პირთა რეგისტრის ელექტრონული სისტემაში, აგრეთვე პირადობის დამადასტურებელი დოკუმენტის ასლი,  გამონაკლის შემთხვევებში (დაბადების მოწმობისა და პირადობის მოწმობის არქონისას) პირის იდენტიფიცირებისათვის გამოიყენება შესაბამისი პენიტენციური დაწესებულების მიერ გაცემული ცნობა ამ პენიტენციურ დაწესებულებაში პირის იდენტიფიკაციისათვის გამოყენებული ნომრის (ან სხვა რეკვიზიტების) მითითებით;

გ) „ომისა და თავდაცვის ძალების ვეტერანების შესახებ“ საქართველოს კანონის მე-11 და მე-12 მუხლებით განსაზღვრული პირები;

დ)  18 წლამდე ასაკის „სოციალურად დაუცველი ოჯახების მონაცემთა ერთიან ბაზაში“ რეგისტრირებული იმ ოჯახების წევრი შშმ ბავშვები, რომელთა სარეიტინგო ქულა არ აღემატება 120 000 -ს;

ე) 18 წლამდე ასაკის შშმ ბავშვები;

ვ) „სოციალურად დაუცველი ოჯახების მონაცემთა ერთიან ბაზაში“ რეგისტრირებული იმ ოჯახების წევრი შშმ პირები, რომელთა სარეიტინგო ქულა არ აღემატება 120 000-ს, შემდეგი თანმიმდევრობით:

ვ.ა) მკვეთრად გამოხატული შშმ პირები;

ვ.ბ) მნიშვნელოვნად გამოხატული შშმ პირები;

ვ.გ) ზომიერად გამოხატული შშმ პირები;

ვ.დ) ასაკით პენსიონერები.

ზ) მკვეთრად გამოხატული შშმ პირები;

თ) მნიშვნელოვნად გამოხატული შშმ  პირები;

ი) ზომიერად გამოხატული შშმ პირები;

კ) ასაკით პენსიონერები;

ლ) საპროთეზო-ორთოპედიული დამხმარე საშუალების მოთხოვნის შემთხვევაში, 25 წლამდე ასაკის პირები;

მ) ამ პუნქტის ქვეპუნქტებში არსებული ერთიდაიმავე პრიორიტეტული კატეგორიების არსებობის შემთხვევაში, უპირატესობა ენიჭება იმავე ქვეპუნქტში ჩამოთვლილ მომდევნო ქვეპუნქტს;

ნ) აბაზანისა და საპირფარეშოს ეტლის შემთხვევაში პრიორიტეტი ენიჭება „პერსონალური ასისტენტის მომსახურებით უზრუნველყოფისა“ და „შინმოვლის მომსახურებით უზრუნველყოფის“ ქვეპროგრამებით გათვალისწინებულ მომსახურებების მოსარგებლებს.

**მუხლი 4. ქვეპროგრამის** **ბიუჯეტი** **და** **დაფინანსება**

ქვეპროგრამის ბიუჯეტი განისაზღვრება 8 500 000 ლარით.

***დანართი №1.2.1***

## ეტლებით უზრუნველყოფისა და შშმ პირთა დასაქმების ხელშეწყობის კომპონენტი

**მუხლი 1. კომპონენტის ამოცანა**

კომპონენტის ამოცანაა სამიზნე ჯგუფის ინდივიდუალურად ადაპტირებადი მექანიკური (მათ შორის: საშუალო და მაღალი მორგების პედიატრიული), ელექტრო ეტლებით უზრუნველყოფა, შშმ პირების დასაქმებისა და ეტლების ადგილობრივი წარმოების ხელშეწყობა.

**მუხლი 2. კომპონენტის ღონისძიებები**

1. კომპონენტის ფარგლებში:

ა) ეტლები გაიცემა მოსარგებლეზე, მისი მოთხოვნისა და საჭიროების შემთხვევაში, მიმწოდებელი უზრუნველყოფს ადგილზე ტრანსპორტირებასა და ინდივიდუალური საჭიროების გათვალისწინებით მორგებას საჯდომის სიგანის, საზურგის სიმაღლის, ფეხის დასადების მიხედვით;

ბ) ეტლთან ერთად გაიცემა ზეწოლის შემამსუბუქებელი სპეციალური ბალიში (ყველა ტიპის ეტლს აუცილებლად უნდა მოყვებოდეს კომფორტის ტიპისა და ზეწოლის შემამსუბუქებელი ბალიში);

გ) საჭიროების შემთხვევაში, მექანიკურ ეტლთან ერთად მიწოდებულია ხელმოსაჭიდი ძელები;

დ) მიწოდებულია ეტლების გამოყენებასთან დაკავშირებული სარეკომენდაციო-საკონსულტაციო და ტექნიკური მომსახურება.

**2. საშუალო და მაღალი მორგების პედიატრიული ეტლის შემთხვევაში დამატებით ხორციელდება:**

ა) შესაბამისი ტიპის, მოდელისა და ზომის ეტლის შერჩევა;

ბ) პოზის დამჭერი საშუალებების განსაზღვრა, შერჩევა და ფორმირება/დამზადება, ეტლზე მონტაჟი, მორგება;

გ) შესაბამისი ფორმის ბალიშის განსაზღვრა, ფორმირება, მორგება;

დ) მოსარგებლისათვის ეტლის მიწოდება საცხოვრებელ ადგილზე, ან განსაკუთრებულ შემთხვევაში – სახლთან ახლოს. მორგება ხორციელდება პირისპირ შეხვედრის საფუძველზე;

ე) ეტლის მომხმარებლის და/ან მისი კანონიერი წარმომადგენლის ტრენინგი ეტლის მოხმარებისა და მოვლის საკითებში.

**3. ელექტრო-ეტლის შემთხვევაში, დამატებით ხორციელდება:**

ა) ელექტრო-ეტლის ინდივიდუალური საჭიროების გათვალისწინებით მორგება და გადაცემა მოსარგებლის საცხოვრებელ ადგილზე;

ბ) მენჯისა და გვერდითა დამჭერების, მხრების ქამრის, ფეხის დამჭერი ქამრის, თავის დამჭერის, ტერფის კორექტორის, მაგიდისა და ხელის დასადების დამონტაჟება. მართვის პულტი უნდა მონტაჟდებოდეს მოსარგებლის შესაძლებლობისა და საჭიროებების მიხედვით. ასევე ეტლების გამოყენებასთან დაკავშირებული ტრენინგების ჩატარება;

გ) ელექტრო-ეტლის სახელმძღვანელოს მოსარგებლისთვის გადაცემა;

დ) ქვეპროგრამის ფარგლებში, ერთ პირზე გაიცემა მხოლოდ ერთი მექანიკური ან ელექტრო-ეტლი.

4. ელექტრო ეტლის მახასიათებლები:

ა) ელექტრო-ეტლი უნდა იყოს დასაკეცი და მისი მასა არ უნდა აღემატებოდეს 45 კგ-ს;

ბ) ძრავის სიმძლავრე არანაკლებ 180 W;

გ) დატვირთვის მასა არაუმეტეს 110 კგ.

5. საგარანტიო მომსახურება:

ა) გაცემული ეტლების საგარანტიო მომსახურება შეადგენს 36 თვეს, ხოლო ელექტრო ეტლის აკუმულატორის საგარანტიო ვადა შეადგენს 24 თვეს, პედიატრიული ეტლის შემთხვევაში 24 თვეს;

ბ) საგარანტიო მომსახურების ვადის ამოწურვამდე გაცემული ეტლის მწყობრიდან გამოსვლის შემთხვევაში (რაც არ არის გამოწვეული მოსარგებლის მიზეზით), თუ მისი შეკეთება ვერ ხერხდება საგარანტიო მომსახურების მოთხოვნიდან 7 კალენდარული დღის ვადაში, მისი უფასო შეცვლა.

**მუხლი 3. კომპონენტის სამიზნე ჯგუფი**

1. კომპონენტის სამიზნე ჯგუფს განეკუთვნებიან ეტლის საჭიროების მქონე ზრდასრული პირები და ბავშვები (მათ შორის შშმ).

2. მექანიკური ეტლის მოსარგებლეზე გაცემის საფუძველია შემდეგი ნოზოლოგიები:

ა) გულის ქრონიკული უკმარისობა III ხარისხის;

ბ) ფილტვ-გულის ქრონიკული უკმარისობა III ხარისხის;

გ) ჰემიპლეგია, მკვეთრად გამოხატული ჰემიპარეზი, ქვედა პარაპლეგია, მკვეთრად გამოხატული ქვედა პარაპარეზი, ტრიპლეგია, მკვეთრად გამოხატული ტრიპარეზი, ტეტრაპლეგია, მკვეთრად გამოხატული ტეტრაპარეზი, მიოპათიები, მოძრაობის მკვეთრად გამოხატული მოშლით;

დ) მკვეთრად გამოხატული ატაქსია, ჰიპერკინეზული ან ამიოსტატიკური სინდრომი;

ე) ორივე წვივის ტაკვი ან უფრო მაღალი დონის ამპუტაციები;

ვ) ორივე ქვედა კიდურის მსხვილი სახსრების (ორი ან მეტი) ანკილოზი ან მკვეთრი კონტრაქტურა;

ზ) წვივის ტაკვი, შერწყმული მეორე ქვედა კიდურის ფუნქციის მნიშვნელოვნად გამოხატულ დარღვევასთან;

თ) ინკურაბელური ავთვისებიანი ახალწარმონაქმნები – IV კლინიკური ჯგუფი;

ი) ლიმფოგრანულომატოზი (ჰოჯკინის ლიმფომა), ლიმფოსარკომა (არაჰოჯკინის ლიმფომა) IIIA-IVA სტადია (პროგრესირებადი, გენერალიზირებული), IB -IIB -IIIB -IVB სტადია;

კ) ქრონიკული ლეიკემიების \_ გაშლილი სტადია, ბლასტური კრიზი, III-IV სტადია გართულებებით.

3.  18 წლამდე ასაკის მოსარგებლისთვის საშუალო და მაღალი მორგების პედიატრიული ეტლის გაცემის საფუძველია შემდეგი მდგომარეობები:

ა) საშუალო მორგების პედიატრიული ეტლის შემთხვევაში:

ა.ა) მსუბუქი ან საშუალო სიმძიმის პოზის დეფორმაციები ან დეფორმაციის ტენდენციები;

ა.ბ) ჯდომისას წონასწორობის შენარჩუნების გამოხატული სირთულეები;

ა.გ) ტანისა და მენჯის მსუბუქი ან საშუალო დონის დინამიური ან მსუბუქი ფიქსირებული დევიაცია (მოძრაობის სიფართის შეზღუდვა 25% ზე ნაკლები ხარისხით), რომელიც სწორდება პოზის დამხმარე საშუალებებით;

ა.დ) ფეხის მენჯ-ბარძაყის სახსარში მოხრა 60 გრადუსით შესაძლებლობა (მაგ., ტანსა და ბარძაყს შორის კუთხე  არ უნდა აღემატებოდეს 120 გრადუსს);

ა.ე) „ქარწაღებული პოზის” არსებობა, რომელიც არ აღემატება სხეულის სიგანის 50%-ს;

ა.ვ) არ არის გიბუსი (გულ-მკერდისა და ზურგის დეფორმაცია);

ა.ზ) მხოლოდ ერთი დევიაციის არსებობა, მაგ: ხერხემლის, მენჯის ან ბარძაყის დევიაცია და არა მათი კომბინაცია, თუმცა რომელიმე მათგანი შესაძლოა კომბინირებულად იყოს “ქარწაღებულის პოზასთან”;

ა.თ) უნებლიე მოძრაობები, სპაზმი, სახსრების დაჭიმულობა და კუნთთა მაღალი ტონუსი;

ა.ი) არ არის:  როტაციის/ათეტოზის მძიმე ფორმა; სენსორული სირთულეებისა და ნაწოლების გაჩენის მაღალი რისკი დამატებით საყრდენების საჭიროება/პოზის დამჭერი საშუალებების ზედა ტანის ამართულ მდგომარეობაში შენარჩუნებისთვის;

ა.კ) სხეულის ნეიტრალური პოზის მისაღებად, მისაახლოებლად და შესანარჩუნებლად;

ა.ლ) ჩივილების არსებობა: სისუსტე, დაღლილობა, ტკივილი ან დისკომფორტი დამატებით საყრდენის გარეშე ჯდომისას;

ა.მ) შესაძლოა საჭიროებდეს დამხმარე საშუალებას წოლის დროს.

ბ) მაღალი მორგების პედიატრიული-ეტლის შემთხვევაში:

ბ.ა) პოზის კომპლექსური, ფიქსირებული დეფორმაციების არსებობა (ტანისა და მენჯის მოძრაობის შეზღუდვა 25% დან 75% მდე) მიუხედავად მხარდაჭერისა,  ჯდომის გაძნელება;

ბ.ბ) ფეხის მენჯ-ბარძაყის სახსარში 30 გრადუსით მოხრის შესაძლებლობა (მაგ., ტანსა და ბარძაყს შორის კუთხე  არ აღემატება 150 გრადუსს);

ბ.გ) ძირითადად გამოხატული ხერხემლის და მენჯ-ბარძაყის კომბინირებული დევიაციები ან კიფოზ-სკოლიოზი გიბუსით ან გიბუსის გარეშე. ასევე,  რომელიმე მათგანის კომბინაცია „ქარწაღებულის პოზასთან”;

ბ.დ) ეტლში წოლისათვის საჭირო დამხმარე საშუალებები (საჭიროების შემთხვევაში).

გ) პედიატრილი ეტლის გაცემა შესაძლებელია ზრდასრულ პირზე იმ შემთხვევაში, თუ პირს ამ ქვეპროგრამის მე-3 მუხლის მე-3 პუნქტით განსაზღვრულ მდგომარეობასთან ერთად აღენიშნება სხეულის ასაკისთვის შეუსაბამო წონა და წონის დეფიციტი შეადგენს არანაკლებ 35-40%-ს.

4. მოსარგებლეები, რომლებიც 18 წლამდე სარგებლობდნენ მაღალი და საშუალო მორგების ეტლებით, საჭიროებისა და სურვილის შემთხვევაში უგრძელდებათ ეტლის მიწოდება სრულწლოვანების ასაკის მიღწევის შემდგომაც ამავე კომპონენტით გათვალისწინებული პირობებით.

5. ელექტრო-ეტლის გაცემის საფუძველია შემდეგი ნოზოლოგიები და მდგომარეობები:

ა) ქრონიკული დაავადებები, რომელთა არსებობისას გამოხატულია სამი კიდურის მნიშვნელოვნად გამოხატული ფუნქციური უკმარისობა (პლეგია; პარეზი; ტაკვი; მკვეთრი კონტრაქტურა; ართრიტი; ართროზი და სხვა დაავადებები და მდგომარეობები, რომლებიც იწვევენ კიდურების ფუნქციურ შეზღუდვებს) და ერთი ზედა კიდურის ფუნქციური მდგომარეობა. ამ კიდურის მაქსიმალური ფუნქციიდან მტევნის მინიმალური ფუნქციის  შენარჩუნებით;

ბ) ჰემიპლეგია;

გ) მკვეთრად გამოხატული ჰემიპარეზი;

დ) VIII ფაქტორის დეფიციტი (ფუნქციურ ნაკლოვანებასთან ერთად) – ჰემოფილია D 66 (მძიმე ფორმა).

**მუხლი 4. კომპონენტში მოსარგებლის ჩართვის პროცედურა**

**1.** ამ კომპონენტით გათვალისწინებული დამხმარე საშუალების მიღების თაობაზე ამ დანართის მე-3 მუხლის პირველი პუნქტით განსაზღვრული პირი, პირის კანონიერი წარმომადგენელი/მინდობით აღმზრდელი ან ოჯახის წევრი (სრულწოვანი პირის მშობელი, მეუღლე, შვილი, რაც დადასტურებულია შესაბამისი დოკუმენტით) განცხადებით მიმართავს ზრუნვის სააგენტოს. გამონაკლის შემთხვევაში, როდესაც შშმ პირს არ ჰყავს ოჯახის წევრი, ზრუნვის სააგენტოში მისი განცხადება შეიძლება წარმოადგინოს სხვა პირმაც. განცხადებას თან უნდა ერთვოდეს:

ა) პირის პირადობის დამადასტურებელი დოკუმენტი;

ბ) შშმ პირის სტატუსის დამადასტურებელი დოკუმენტი და მისი ასლი ან ამონაწერი შესაძლებლობის შეზღუდვის სტატუსის ელექტრონული სისტემიდან, რომელსაც ზრუნვის სააგენტო გადაამოწმებს შშმ პირთა რეგისტრის ელექტრონული სისტემაში;

გ) ჯანმრთელობის მდგომარეობის შესახებ ცნობის – ფორმა № IV-100/ა:

გ.ა) მექანიკური ეტლის მოთხოვნის შემთხვევაში (გარდა საშუალო და მაღალი მორგების პედიატრიული ეტლისა) − დამხმარე საშუალების გაცემა შესაძლებელია ჯანმრთელობის მდგომარეობის შესახებ ცნობის – ფორმა № IV-100/ა-ის საფუძველზეც, რომლის მიხედვით აღნიშნული დამხმარე საშუალების მაძიებლის სამედიცინო დიაგნოზი უნდა შეესაბამებოდეს მე-3 მუხლის მე-2 პუნქტით განსაზღვრულ ჩამონათვალს და მითითებული უნდა იყოს ამ კომპონენტით გათვალისწინებული მექანიკური ეტლის საჭიროება. შესაბამისად, მექანიკური ეტლის მოთხოვნის შემთხვევაში, ამ პუნქტის „ბ“ და „გ“ ქვეპუნქტებით მოთხოვნილი დოკუმენტაციის წარდგენა არ არის საჭირო;

გ.ბ) ხანდაზმული პირის მიერ ელექტრო ეტლის მოთხოვნის შემთხვევაში, დამხმარე საშუალების გაცემა შესაძლებელია ჯანმრთელობის მდგომარეობის შესახებ ცნობის – ფორმა № IV-100/ა-ის საფუძველზეც, რომლის მიხედვით აღნიშნული დამხმარე საშუალების მაძიებლის სამედიცინო დიაგნოზი  შეესაბამება  მე-3 მუხლის მე-2 პუნქტით განსაზღვრულ ჩამონათვალს და მითითებულია ამ კომპონენტით გათვალისწინებული ელექტრო ეტლის საჭიროება. შესაბამისად, ხანდაზმული პირის მიერ ელექტრო ეტლის მოთხოვნის შემთხვევაში, ამ პუნქტის „ბ“ და „გ“ ქვეპუნქტებით მოთხოვნილი დოკუმენტაციის წარდგენა არ არის საჭირო;

დ) ვეტერანის სტატუსის დამადასტურებელი დოკუმენტი ან ცნობა (ასეთის არსებობის შემთხვევაში);

ე) ელექტრო ეტლის განმეორებით მოთხოვნისას, თუ პირზე უკვე გაცემული ელექტრო ეტლის შესახებ ინფორმაცია დაფიქსირებულია ზრუნვის სააგენტოს შესაბამის მონაცემთა ბაზაში, შესაბამისი დოკუმენტაციის ხელახლა წარდგენა საჭირო არ არის;

ვ) თუ განმცხადებელი პირის კანონიერი წარმომადგენელია/მინდობით აღმზრდელია, განცხადებას ასევე თან უნდა ერთოდეს:

ვ.ა) კანონიერი წარმომადგენლის/მინდობით აღმზრდელის პირადობის დამადასტურებელი დოკუმენტი (საქართველოს მოქალაქის პირადობის მოწმობა ან პასპორტი) და მისი ასლი;

ვ.ბ) პირის კანონიერი წარმომადგენლობის დამადასტურებელი საბუთი, მინდობით აღმზრდელის შემთხვევაში – მინდობით აღზრდის ხელშეკრულების ასლი.

2. „ომისა და თავდაცვის ძალების ვეტერანების შესახებ“ საქართველოს კანონის მე-11 და მე-12 მუხლებით განსაზღვრული პირები რეგისტრირებულნი უნდა იყვნენ სსიპ – ვეტერანების საქმეთა სახელმწიფო სამსახურის საინფორმაციო ბაზაში.

**მუხლი 5. კომპონენტის ბიუჯეტი და დაფინანსება**

1. კომპონენტის ბიუჯეტი განისაზღვრება 2 500 000 ლარით.

2. კომპონენტის ფარგლებში მიწოდებული საქონლის (მომსახურების) ღირებულების ასანაზღაურებლად გამოიყენება მატერიალიზებული ვაუჩერი, რომელიც განკუთვნილია მიწოდებული საქონლის/მომსახურების დაფინანსებისათვის.

3. კომპონენტის ფარგლებში მიწოდებული საქონლის (მომსახურების) – ეტლის ღირებულების ასანაზღაურებლად გამოიყენება მომსახურების მიმწოდებლის მიერ ზრუნვის სააგენტოსთვის არაუგვიანეს მომსახურების მიწოდების დასრულების მომდევნო თვის 15 რიცხვის ჩათვლით (იმ შემთხვევაში თუ აღნიშნული ვადა ემთხვევა არასამუშაო დღეს, არაუგვიანეს მომდევნო სამუშაო დღისა),  წარდგენილი ვაუჩერი. მექანიკური ეტლის შემთხვევაში, ვაუჩერთან ერთად წარდგენილი უნდა იყოს ზრუნვის სააგენტოს მიერ დამტკიცებული ეტლის ადგილზე მიტანისა და მოსარგებლეზე ხელმოსაჭიდი ძელების გაცემის ანაზღაურების ფორმა, წარდგენილი ვაუჩერი ექვემდებარება ანაზღაურებას არაუგვიანეს მომდევნო თვის ამოწურვამდე. ამასთან, წარდგენილი ვაუჩერის ანაზღაურებისას ყოველ დაგვიანებულ სამუშაო დღეზე ასანაზღაურებელი თანხის ოდენობას გამოაკლდება ასანაზღაურებელი თანხის 10%. 5 სამუშაო დღეზე მეტი დღის დაგვიანების შემთხვევაში, წარდგენილი ვაუჩერი დაფინანსებას არ ექვემდებარება.

4. კომპონენტის ფარგლებში მიწოდებული საქონლის (მომსახურების) დაფინანსების აუცილებელი პირობა შეიძლება იყოს მიმწოდებლის მიერ გაწეულ მომსახურებასთან დაკავშირებული ინფორმაციის ზრუნვის სააგენტოში წარდგენა, ზრუნვის სააგენტოს მიერ მოთხოვნილი ფორმით.

5. კომპონენტით გათვალისწინებული საქონლის (მომსახურების) ღირებულების ასანაზღაურებლად განკუთვნილი ვაუჩერის დაფინანსების ლიმიტი მექანიკური ეტლის შემთხვევაში შეადგენს 760 ლარს, საჭიროების შემთხვევაში, ადგილზე ტრანსპორტირება შეადგენს 50 ლარს, ხელმოსაჭიდი ძელებით უზრუნველყოფა – 70 ლარს, საშუალო და მაღალი მორგების პედიატრიული ეტლის და 18 წელს ზემოთ საშუალო და მაღალი მორგების ეტლის შემთხვევაში – 2650 ლარს, ხოლო ელექტრო-ეტლის შემთხვევაში – 4316  ლარს.

6. ეტლის, მათ შორის პედიატრიული ეტლის ვაუჩერი ფინანსდება კომპონენტით განსაზღვრული საქონლის (მომსახურების) ფაქტობრივი ღირებულების შესაბამისად, ამ მუხლის მე-5 პუნქტით განსაზღვრული ლიმიტის ფარგლებში, ამასთან:

ა) ვაუჩერის დაფინანსების ლიმიტის 100%-ის ფარგლებში საქონლის (მომსახურების) – მექანიკური ეტლის ფაქტობრივი ღირებულების 100%-ით ფინანსდებიან:

ა.ა) სპეციალიზებულ სადღეღამისო დაწესებულებებში სრულ სახელმწიფო კმაყოფაზე მცხოვრები მოსარგებლეები;

ა.ბ) „ომისა და თავდაცვის ძალების ვეტერანების შესახებ“ საქართველოს კანონის მე-11 და მე-12 მუხლებით განსაზღვრული პირები;

ა.გ) პენიტენციურ დაწესებულებებში მყოფი პირები;

ა.დ) „სოციალურად დაუცველი ოჯახების მონაცემთა ერთიან ბაზაში“ რეგისტრირებული იმ ოჯახების წევრები, რომელთა სარეიტინგო ქულა კომისიის მიერ ვაუჩერის გაცემის შესახებ გადაწყვეტილების მიღების მომენტისათვის არ აღემატება 120 000-ს;

ა.ე)  18 წლამდე შშმ ბავშვები.

ბ) დანარჩენი მოსარგებლეები დაფინანსდებიან ვაუჩერის დაფინანსების ლიმიტის 90%-ის ფარგლებში, საქონლის (მომსახურების) – მექანიკური ეტლის ფაქტობრივი ღირებულების 90%-ით;

გ) ელექტრო-ეტლის საჭიროების მქონე მოსარგებლეები დაფინანსდებიან ვაუჩერის დაფინანსების ლიმიტის 100%-ის ფარგლებში საქონლის (მომსახურების) – ელექტრო ეტლის ფაქტობრივი ღირებულების 100%-ით.

7. საქონლის (მომსახურების) მიწოდების ასანაზღაურებლად წარდგენილი ფაქტობრივი ღირებულება არ უნდა აღემატებოდეს მიმწოდებლის მიერ საქონლის (მომსახურების) მიმწოდებლად რეგისტრაციისას წარდგენილი საქონლის (მომსახურების) განფასებაში დაფიქსირებულ ღირებულებას.

**მუხლი 6. კომპონენტით გათვალისწინებული საქონლის (მომსახურების) მიმწოდებელი**

კომპონენტით გათვალისწინებული საქონლის (მომსახურების) მიმწოდებელია სამინისტროში ამ დადგენილებით დამტკიცებული პროგრამის შესავალი ნაწილის მე-5 მუხლის მოთხოვნათა გათვალისწინებით რეგისტრირებული პირი, რომელიც დამატებით უნდა აკმაყოფილებდეს შემდეგ პირობებს:

ა) საქართველოში აწარმოებს ეტლს, სადაც დასაქმებულ შშმ პირთა პროცენტული წილი შეადგენს დასაქმებულთა საერთო რაოდენობის 50%-ს, ხოლო საშუალო და მაღალი მორგების პედიატრიული ეტლის წარმოების შემთხვევაში – 30%-ს და მარეგისტრირებელ ორგანოში წარადგენს შესაბამის ინფორმაციას ამ ორგანოს მიერ მოთხოვნილი ფორმატით;

ბ) მოსარგებლის საჭიროების განსაზღვრისათვის, ეტლის მორგებისა და შესაბამისი ტრენინგის ჩატარებისთვის ჰყავს სერტიფიცირებული თანამშრომელი და წარადგენს შესაბამისი კვალიფიკაციის დამადასტურებელ დოკუმენტებს და ტრენინგის შინაარსს;

გ) სარგებლობაში/საკუთრებაში გააჩნია მომსახურების გაწევის შესაბამისი ტექნიკური ბაზა და მარეგისტრირებელ ორგანოში წარადგენს შესაბამის დამადასტურებელ დოკუმენტებს.

***დანართი №1.2.2***

## აბაზანის/საპირფარეშოს დამხმარე სკამებით უზრუნველყოფის კომპონენტი

**მუხლი 1. კომპონენტის ამოცანა**

კომპონენტის ამოცანაა ამ პროგრამის მოსარგებლე ზრდასრულ შშმ პირთა, ხანდაზმულთა, „შინმოვლის მომსახურებით უზრუნველყოფისა“ და „პერსონალური ასისტენტის მომსახურებით უზრუნველყოფის“ ქვეპროგრამების მოსარგებლეთა უზრუნველყოფა აბაზანის/საპირფარეშოს დამხმარე სკამებით.

**მუხლი 2. კომპონენტის სამიზნე ჯგუფი**

კომპონენტის სამიზნე ჯგუფს განეკუთვნებიან აბაზანის/საპირფარეშოს დამხმარე სკამის საჭიროების მქონე ზრდასრული შშმ პირები, ხანდაზმულები, ასევე, „შინმოვლის მომსახურებით უზრუნველყოფისა“ და „პერსონალური ასისტენტის მომსახურებით უზრუნველყოფის“ ქვეპროგრამებით გათვალისწინებული მომსახურების მოსარგებლეები.

**მუხლი 3. კომპონენტის ღონისძიებები**

1. კომპონენტით უზრუნველყოფილია:

ა) უჟანგავი ან ელექტროსტატიკურად დამუშავებული  გამძლე, წყალგაუმტარი და ჭუჭყისადმი მდგრადი მასალისაგან დამზადებული აბაზანის/საპირფარეშოს დამხმარე სკამის გაცემა, შემდეგი პარამეტრებით:

ა.ა) საჭიროების შემთხვევაში, საზურგის სიმაღლის სამ პოზიციაზე რეგულირების შესაძლებლობით და სიგანე მოსარგებლის საჭიროებისამებრ 40სმ, 45სმ, 50სმ, 55სმ არჩევის შესაძლებლობით რომელიც იკეცება ტრანსპორტირების მიზნით;

ა.ბ) მოსახსნელი კოლექციური კონტეინერით;

ა.გ) ბარიატრიული დიაპაზონი გათვალისწინებულია 120 კგ-მდე მომხმარებლისთვის.

2. აბაზანის/საპირფარეშოს დამხმარე სკამი გაიცემა ეტლით მოსარგებლე ზრდასრულ შშმ პირზე (ფიზიკური შეზღუდვის მქონე), რომელსაც აღნიშნული სტატუსი აქვს დადგენილი და ქვეპროგრამის ფარგლებში ზრუნვის სააგენტოს გადაწყვეტილების საფუძველზე  მიღებული აქვს მექანიკური ან ელექტრო ეტლი, რის თაობაზეც ინფორმაცია დაფიქსირებულია/დასტურდება შესაბამის ელექტრონულ ბაზაში ასევე, აღნიშნული დამხმარე საშუალება, საჭიროების შემთხვევაში, გაიცემა ხანდაზმულზე, პერსონალური ასისტენტით უზრუნველყოფისა (ეტლით მოსარგებლე შშმ პირზე) და შინმოვლის მომსახურებით უზრუნველყოფის ქვეპროგრამების მომსახურების მიმღებ მოსარგებლეებზე.

**მუხლი 4. კომპონენტში მოსარგებლის ჩართვის პროცედურა**

1**.** ამ კომპონენტით გათვალისწინებული დამხმარე საშუალების მიღების თაობაზე ამ მუხლის პირველი პუნქტით განსაზღვრული პირი, პირის კანონიერი წარმომადგენელი/მინდობით აღმზრდელი ან ოჯახის წევრი (სრულწლოვანი პირის მშობელი, მეუღლე, შვილი, რაც დადასტურებულია შესაბამისი დოკუმენტით) განცხადებით მიმართავს ზრუნვის სააგენტოს. გამონაკლის შემთხვევაში, როდესაც შშმ პირს არ ჰყავს ოჯახის წევრი, ზრუნვის სააგენტოში მისი განცხადება შეიძლება წარმოადგინოს სხვა პირმაც. განცხადებას თან უნდა ერთვოდეს:

ა) პირის პირადობის დამადასტურებელი დოკუმენტი;

ბ) შშმ სტატუსის დამადასტურებელი დოკუმენტი - სს ექსპერტიზის აქტის ამონაწერი - ფორმა №IV - 50/4 (ასლი) ან მონაცემები უნდა გადამოწმდეს შშმ პირთა რეგისტრის ელექტრონული სისტემაში, ან ამონაწერი შშმ პირთა რეგისტრიდან, რომელსაც ზრუნვის სააგენტო გადაამოწმებს შშმ პირთა რეგისტრის ელექტრონული სისტემაში, გარდა ხანდაზმული პირებისა, რომლებიც წარმოადგენენ ფორმა №IV-100/ა-ს, სადაც მითითებულია აღნიშნული დამხმარე საშუალების საჭიროება;გ) თუ განმცხადებელი პირის კანონიერი წარმომადგენელია, განცხადებას ასევე თან უნდა ერთოდეს:

გ.ა) კანონიერი წარმომადგენლის პირადობის დამადასტურებელი დოკუმენტი (საქართველოს მოქალაქის პირადობის მოწმობა ან პასპორტი) და მისი ასლი;

გ.ბ) პირის კანონიერი წარმომადგენლობის დამადასტურებელი საბუთი.

დ) ვეტერანის სტატუსის დამადასტურებელი დოკუმენტი ან ცნობა (ასეთის არსებობის შემთხვევაში).

3. „ომისა და თავდაცვის ძალების ვეტერანების შესახებ“ საქართველოს კანონის მე-11 და მე-12 მუხლებით განსაზღვრული პირები რეგისტრირებულნი უნდა იყვნენ სსიპ – ვეტერანების საქმეთა სახელმწიფო სამსახურის საინფორმაციო ბაზაში.

**მუხლი 5. კომპონენტის ბიუჯეტი და დაფინანსება**

1. კომპონენტის ბიუჯეტი განისაზღვრება 50 000 ლარით.

2. კომპონენტის ფარგლებში მიწოდებული საქონლის (მომსახურების) ღირებულების ასანაზღაურებლად გამოიყენება მატერიალიზებული ვაუჩერი, რომელიც განკუთვნილია მიწოდებული საქონლის/მომსახურების დაფინანსებისათვის.

3. კომპონენტის ფარგლებში მიწოდებული საქონლის (მომსახურების) – აბაზანის/საპირფარეშოს სკამის ღირებულების ასანაზღაურებლად გამოიყენება მომსახურების მიმწოდებლის მიერ ზრუნვის სააგენტოსთვის არაუგვიანეს მომსახურების მიწოდების დასრულების მომდევნო თვის 15 რიცხვის ჩათვლით (იმ შემთხვევაში თუ აღნიშნული ვადა ემთხვევა არასამუშაო დღეს, არაუგვიანეს მომდევნო სამუშაო დღისა), წარდგენილი ვაუჩერი.  წარდგენილი ვაუჩერი ექვემდებარება ანაზღაურებას არაუგვიანეს მომდევნო თვის ამოწურვამდე. ამასთან, წარდგენილი ვაუჩერის ანაზღაურებისას ყოველ დაგვიანებულ სამუშაო დღეზე ასანაზღაურებელი თანხის ოდენობას გამოაკლდება ასანაზღაურებელი თანხის 10%. 5 სამუშაო დღეზე მეტი დღის დაგვიანების შემთხვევაში, წარდგენილი ვაუჩერი დაფინანსებას არ ექვემდებარება.

4. კომპონენტის ფარგლებში მიწოდებული საქონლის (მომსახურების) დაფინანსების აუცილებელი პირობა შეიძლება იყოს მიმწოდებლის მიერ გაწეულ მომსახურებასთან დაკავშირებული ინფორმაციის ზრუნვის სააგენტოში წარდგენა, ზრუნვის სააგენტოს მიერ მოთხოვნილი ფორმით.

5. კომპონენტით გათვალისწინებული საქონლის (მომსახურების) ღირებულების ასანაზღაურებლად განკუთვნილი ვაუჩერის დაფინანსების ლიმიტი შეადგენს - 500 ლარს.

6. აბაზანის/საპირფარეშოს დამხმარე სკამის საჭიროების მქონე მოსარგებლეები დაფინანსდებიან ვაუჩერის დაფინანსების ლიმიტის 100%-ის ფარგლებში საქონლის (მომსახურების) –  სკამის ფაქტობრივი ღირებულების 100%-ით.

**მუხლი 6. კომპონენტით** **გათვალისწინებული** **საქონლის (მომსახურების) მიმწოდებელი**

კომპონენტით გათვალისწინებული საქონლის (მომსახურების) მიმწოდებელია სამინისტროში ამ დადგენილებით დამტკიცებული პროგრამის შესავალი ნაწილის მე-5 მუხლის მოთხოვნათა გათვალისწინებით რეგისტრირებული პირი.

***დანართი №1.2.3***

## საპროთეზო-ორთოპედიული საშუალებებით უზრუნველყოფის კომპონენტი

**მუხლი 1. კომპონენტის ამოცანა**

კომპონენტის ამოცანაა საპროთეზო-ორთოპედიული საშუალებებით უზრუნველყოფის სამიზნე ჯგუფის ფუნქციური დამოუკიდებლობის ხარისხის გაუმჯობესება და მისი საზოგადოებაში ინტეგრაციის პროცესის ხელშეწყობა.

**მუხლი 2. კომპონენტის სამიზნე ჯგუფი**

კომპონენტის სამიზნე ჯგუფს განეკუთვნება:

ა) საპროთეზო-ორთოპედიული ნაწარმის საჭიროების მქონე შშმ პირები (მათ შორის შშმ ბავშვები);

ბ) ანოფთალმიის (ICD კოდი-10-Q11.1) – (სხვა ანოფთალმი) და მიკროფთალმიის (ICD-10კოდი-Q11.2) მქონე პირები.

**მუხლი 3. კომპონენტის ღონისძიებები**

კომპონენტის ღონისძიებებში შედის:

ა) ქვედა კიდურის ყველა დონის ამპუტირების შემთხვევაში – ქვედა კიდურების პროთეზების შერჩევა, დამზადება და მორგება;

ბ) ზედა კიდურის ყველა დონის ამპუტირების შემთხვევაში – პროთეზის შერჩევა, დამზადება და მორგება;

გ) ორთეზების შერჩევა, დამზადება და მორგება;

დ) თვალის პროთეზის (სტანდარტული ან ინდივიდუალური) შერჩევა და მორგება (თვალის ღრუს ეგზოპროთეზირება);

ე) საპროთეზო-ორთოპედიული ნაწარმის მიღებიდან 12 თვის განმავლობაში (თუ ამ დანართის მე-5 მუხლის მე-5 პუნქტით სხვა რამ არ არის გათვალისწინებული) საგარანტიო მომსახურება მისი გამოცვლის ჩათვლით, თუ შესაბამისი ნაწარმის მწყობრიდან გამოსვლა არ უკავშირდება ფიზიოლოგიურ ცვლილებას, დაავადებას ან ტრავმით გამოწვეულ ცვლილებას, წინასწარ განზრახულ დაზიანებას ან არადანიშნულებისამებრ გამოყენებას, ხოლო თვალის პროთეზის შემთხვევაში – 24 თვის განმავლობაში საგარანტიო მომსახურება მისი გამოცვლის ჩათვლით, თუ შესაბამისი ნაწარმის მწყობრიდან გამოსვლა არ უკავშირდება ტრავმით გამოწვეულ ცვლილებას, წინასწარ განზრახულ დაზიანებას ან გაუფრთხილებლობას. 18 წლამდე ასაკის ბავშვების პროთეზირების შემთხვევაში, საგარანტიო ვადა განისაზღვრება საჭიროების მიხედვით;

ვ) მოსარგებლეთათვის გადაცემული საპროთეზო-ორთოპედიული ნაწარმის უსაფრთხო და შეძლებისდაგვარად ხანგრძლივი ექსპლუატაციის მიზნით, ინდივიდუალური ტრენინგებისა და სპეციალური სწავლების ჩატარება;

ზ) ქვედა კიდურის პროთეზირების საჭიროების მქონე პირთათვის  აუცილებლობისა და ასეთი მომსახურების შესაძლებლობის შემთხვევაში, მომხმარებელთა სადღეღამისო 5 დღით განთავსების უზრუნველყოფა (განცალკევებული განყოფილება ადაპტირებული ტუალეტითა და აბაზანით, საჭირო ინვენტარითა და შშმ პირთათვის ადაპტაციის საშუალებებით).

**მუხლი 4. კომპონენტში მოსარგებლის ჩართვის პროცედურა**

1. ამ კომპონენტით გათვალისწინებული დამხმარე საშუალების მიღების თაობაზე პირი, პირის კანონიერი წარმომადგენელი/მინდობით აღმზრდელი ან ოჯახის წევრი (სრულწლოვანი პირის მშობელი, მეუღლე, შვილი, რაც დადასტურებულია შესაბამისი დოკუმენტით) განცხადებით მიმართავს ზრუნვის სააგენტოს. გამონაკლის შემთხვევაში, როდესაც შშმ პირს არ ჰყავს ოჯახის წევრი, ზრუნვის სააგენტოში მისი განცხადება შეიძლება წარმოადგინოს სხვა პირმაც. განცხადებას თან უნდა ერთვოდეს:

ა) პირის პირადობის დამადასტურებელი დოკუმენტი;

ბ) პროთეზის  საჭიროების შემთხვევაში – შშმ პირის სტატუსის დამადასტურებელი დოკუმენტი ფორმა 50/4 და მისი ასლი (გარდა საპენსიო ასაკის პირისა) ან შესაძლებლობის შეზღუდვის სტატუსის ელექტრონული სისტემიდან ამონაწერი, რომელსაც ზრუნვის სააგენტო გადაამოწმებს შშმ პირთა რეგისტრის ელექტრონული სისტემაში:

ბ.ა) იმ შემთხვევაში, თუ შშმ პირს აღნიშნული სტატუსი მუდმივად გადამოწმების გარეშე დადგენილი აქვს გასულ წლებში (გარდა მიმდინარე წლისა) და სამედიცინო-სოციალური ექსპერტიზის შემოწმების აქტში − ფორმა №IV-50/2-ში არსებული ჩანაწერი დიაგნოზისა და დამხმარე საშუალების საჭიროების დასაბუთების შესახებ არ არის საკმარისი, ამ კომპონენტით განსაზღვრული დამხმარე საშუალების მისაღებად, აღნიშნული ფორმის ნაცვლად შესაძლებელია, წარმოდგენილ იქნეს ჯანმრთელობის მდგომარეობის შესახებ ცნობა (სამედიცინო დოკუმენტაცია ფორმა №IV-100/ა), გაცემული კიდურის ამპუტაციის შემდგომ პერიოდში ნებისმიერ დროს, რომელშიც მითითებული იქნება შესაბამისი დიაგნოზი და პროთეზის საჭიროება;

ბ.ბ) პროთეზის განმეორებით მოთხოვნისას, იმ შემთხვევაში, თუ პირზე უკვე გაცემული პროთეზის შესახებ ინფორმაცია დაფიქსირებულა ზრუნვის სააგენტოს შესაბამის მონაცემთა ბაზაში, ჯანმრთელობის მდგომარეობის შესახებ ცნობის (სამედიცინო დოკუმენტაცია ფორმა №IV-100/ა) წარდგენა საჭირო არ არის.

გ) ნებისმიერი დონის ორთეზის საჭირობის შემთხვევაში – ჯანმრთელობის მდგომარეობის შესახებ ცნობა (სამედიცინო დოკუმენტაცია ფორმა №IV-100/ა), რომელშიც მითითებული იქნება შესაბამისი დიაგნოზი და ორთეზის საჭიროება;

დ) თვალის პროთეზის საჭიროების შემთხვევაში – პირზე გაცემული ჯანმრთელობის მდგომარეობის შესახებ ცნობა – ფორმა №IV-100/ა, რომელშიც მითითებული იქნება შესაბამისი დიაგნოზი (ანოფთალმია – ICD-10 კოდი-Q11.1 – (სხვა ანოფთალმი) ან მიკროფთალმია – ICD-10 კოდი-Q11.2) და თვალის პროთეზის საჭიროება;

ე) თუ განმცხადებელი პირის კანონიერი წარმომადგენელი/მინდობით აღმზრდელია, განცხადებას ასევე თან უნდა ერთოდეს:

ე.ა) კანონიერი წარმომადგენლის/მინდობით აღმზრდელის პირადობის დამადასტურებელი დოკუმენტი (საქართველოს მოქალაქის პირადობის მოწმობა ან პასპორტი) და მისი ასლი;

ე.ბ) პირის კანონიერი წარმომადგენლობის დამადასტურებელი საბუთი, მინდობით აღმზრდელის შემთხვევაში – მინდობით აღზრდის ხელშეკრულების ასლი;

ე.გ) ვეტერანის სტატუსის დამადასტურებელი დოკუმენტი ან ცნობა (ასეთის არსებობის შემთხვევაში).

2. „ომისა და თავდაცვის ძალების ვეტერანების შესახებ“ საქართველოს კანონის მე-11 და მე-12 მუხლებით განსაზღვრული პირები რეგისტრირებულნი უნდა იყვნენ სსიპ – ვეტერანების საქმეთა სახელმწიფო სამსახურის საინფორმაციო ბაზაში.

**მუხლი 5. კომპონენტის ბიუჯეტი და დაფინანსება**

1. ქვეპროგრამის ბიუჯეტი განისაზღვრება 3 600 000 ლარით.

2. კომპონენტის ფარგლებში მიწოდებული საქონლის (მომსახურების) ღირებულების ასანაზღაურებლად გამოიყენება მატერიალიზებული ვაუჩერი, რომელიც განკუთვნილია მიწოდებული საქონლის/მომსახურების დაფინანსებისათვის.

3. კომპონენტის ფარგლებში მიწოდებული საქონლის (მომსახურების) ღირებულების ასანაზღაურებლად გამოიყენება მომსახურების მიმწოდებლის მიერ ზრუნვის სააგენტოსთვის, არაუგვიანეს მომსახურების მიწოდების დასრულების მომდევნო თვის 15 რიცხვის ჩათვლით (იმ შემთხვევაში თუ აღნიშნული ვადა ემთხვევა არასამუშაო დღეს, არაუგვიანეს მომდევნო სამუშაო დღისა), წარდგენილი ვაუჩერი. ზრუნვის სააგენტოს მიერ დამტკიცებული მოსარგებლის სადღეღამისო განთავსების ანაზღაურების ფორმა, წარდგენილი ვაუჩერი და  მოსარგებლის სადღეღამისო განთავსების ანაზღაურების ფორმა ექვემდებარება ანაზღაურებას არაუგვიანეს მომსახურების მიწოდების დასრულების მომდევნო თვის ამოწურვამდე. ამასთან, წარდგენილი ვაუჩერის ანაზღაურებისას ყოველ დაგვიანებულ სამუშაო დღეზე ასანაზღაურებელი თანხის ოდენობას გამოაკლდება ასანაზღაურებელი თანხის 10%. 5 სამუშაო დღეზე მეტი დღის დაგვიანების შემთხვევაში წარდგენილი ვაუჩერი და მოსარგებლის სადღეღამისო განთავსების ანაზღაურების ფორმა, დაფინანსებას არ ექვემდებარება.

4. კომპონენტის ფარგლებში მიწოდებული საქონლის (მომსახურების) დაფინანსების აუცილებელი პირობა შეიძლება იყოს მიმწოდებლის მიერ გაწეულ მომსახურებასთან დაკავშირებული ინფორმაციის ზრუნვის სააგენტოში წარდგენა, ზრუნვის სააგენტოს მიერ მოთხოვნილი ფორმით.

5. კომპონენტის ფარგლებში საქონლის (მომსახურების) შესაბამისი სახეობების მიხედვით გათვალისწინებული საქონლის (მომსახურების) ღირებულების ანაზღაურებისათვის განკუთვნილი ვაუჩერის დაფინანსების ლიმიტები განისაზღვრება შემდეგი ცხრილის შესაბამისად:

|  |  |
| --- | --- |
| **კომპონენტით გათვალისწინებული საქონლის**  **(მომსახურების) სახეობა** | **ერთეულის ღირებულება** |
| **I. პროთეზირება** |  |
| 1. ქვედა კიდურის პროთეზირება |  |
| 1.1. პროთეზი ტერფის ნაწილობრივი ამპუტაციისას და კოჭ-წვივის სახსარში ამოსახსვრისას ლამინირებით | 1300 |
| 1.2. პროთეზი ტერფის ნაწილობრივი ამპუტაციისას და კოჭ-წვივის სახსარში ამოსახსვრისას ლამინირებით, სილიკონ ლაინერით | 3900 |
| 1.3. პროთეზი ტერფის კოჭ-წვივის სახსარში ამოსახსვრისას, სილიკონ ლაინერის გარეშე | 1400 |
| 2.  მუხლს ქვედა პროთეზი |  |
| 2.1. მუხლს ქვედა მოდულური პროთეზი ლამინაციური ბუდით, 2 სილიკონ ლაინერით, საჭიროების შემთხვევაში – ჩამკეტით. 18-თვიანი გარანტიით | 3770 |
| 2.2. მუხლს ქვედა მოდულური პროთეზი ლამინაციური ბუდით სილიკონ ლაინერის გარეშე | 2327 |
| 2.3. მუხლს ქვედა პროტეზირება – სილიკონ ლაინერის შეცვლა (გაცემიდან 6 თვეში ერთხელ) | 550 |
| 2.4. მუხლს ქვედა პროტეზირებისას – განმეორებითი ბუდის დამზადება და 2 სილიკონ ლაინერის შეცვლა (გაცემიდან 6 თვეში ერთხელ) | 1600 |
| 2.5. მუხლს ქვედა პროტეზირებისას – განმეორებითი ბუდის დამზადება ლამინაციით (გაცემიდან 6 თვეში ერთხელ) | 600 |
| 3. პროთეზი მენჯ-ბარძაყისა და მუხლის ამოსახსვრისას |  |
| 3.1. მოდულური პროთეზი მენჯ-ბარძაყის ამოსახსვრისას ლამინაციური ბუდით 2-წლიანი გარანტიით | 4290 |
| 4. მუხლს ზედა პროთეზი |  |
| 4.1. მუხლს ზედა მოდულური პროთეზი ლამინაციური ბუდით, მუხლის სახსრით, 2 სილიკონ ლაინერით, საჭიროების შემთხვევაში, ჩამკეტით, 18-თვიანი გარანტიით | 5135 |
| 4.2. მუხლს ზედა მოდულური პროთეზი ლამინაციური ბუდით სილიკონ ლაინერის გარეშე | 3614 |
| 4.3. მუხლს ზედა პროთეზი ხის კვანძით – ხის მიმღებით, ტყავის ან ლითონის მიმღებითა და ლითონის კარკასით | 1500 |
| 4.4. მოდულური პროთეზი მუხლის ამოსახსვრისას ლამინაციური ბუდით | 4380 |
| 4.5. მოდულური პროთეზი მუხლის ამოსახსვრისას ეგზარტიკულაციის სახსრით ლამინაციური ბუდით, 2 სილიკონით | 5900 |
| 4.6. მუხლს ზედა პროთეზირება – სილიკონ ლაინერის შეცვლა | 690 |
| 4.7. მუხლს ზედა პროთეზირება პირველადი პროთეზირების შემთხვევაში  – განმეორებითი ბუდის დამზადება და 2 სილიკონ ლაინერის შეცვლა | 1800 |
| 4.8. მუხლს ზედა ამპუტაციისა და მუხლის ამოსახსვირის პირველადი პროტეზირებისას – განმეორებითი ბუდის დამზადება ლამინაციით | 800 |
| 5. ზედა კიდურის პროთეზირება |  |
| 5.1. იდაყვს ზედა პროთეზი |  |
| 5.2. იდაყვს ზედა მოდულური პროთეზი ლამინაციური ბუდით | 4342 |
| 5.2.1. იდაყვს ზედა მოდულური პროთეზი ლამინაციური ბუდით, სილიკონ ლაინერით | 7410 |
| 5.3. იდაყვს ქვედა პროთეზი |  |
| 5.3.1. იდაყვს ქვედა მოდულური პროთეზი ლამინაციური ბუდით | 3250 |
| 5.3.2. ხელის მტევნის (კოსმეტიკური) პროთეზი უცხოური წარმოების კვანძით | 1690 |
| 5.3.3. იდაყვს ქვედა მოდულური პროთეზი ლამინაციური ბუდით, სილიკონ ლაინერით | 6150 |
| **II. ორთეზირება** |  |
| 1. ტერფის ორთეზი კოჭ-წვივის სახსრის ჩართვით | 182 |
| 1.1. ტერფის ორთეზი კოჭ-წვივის სახსრის ჩართვით, მოძრავი კოჭ-წვივის სახსრით | 350 |
| 2. ორთეზი მუხლისა და კოჭ-წვივის სახსრის ჩართვით | 1092 |
| 3. მუხლის ორთეზი | 910 |
| 4. ორთეზი მენჯ-ბარძაყის, მუხლისა და კოჭ-წვივის სახსრების ჩართვით | 1287 |
| 5. ორთეზი იდაყვს ქვედა | 130 |
| 6. ორთეზი იდაყვის სახსრის ჩართვით | 234 |
| 7. ორთეზი კისრის დონეზე | 195 |
| 8. ორთეზი გულ-მკერდ-წელის დონეზე | 910 |
| 9. ორთეზი წელის დონეზე | 747 |
| **III. თვალის პროთეზირება** |  |
| *თვალის სტანდარტული პროთეზი* | *500* |
|  |  |

6. ვაუჩერი ფინანსდება კომპონენტით განსაზღვრული საქონლის (მომსახურების) ფაქტობრივი ღირებულების შესაბამისად, ამ მუხლის მე-5 პუნქტით განსაზღვრული ლიმიტის ფარგლებში, ამასთან:

ა) ვაუჩერის დაფინანსების ლიმიტის 100%-ის ფარგლებში, საქონლის (მომსახურების) ფაქტობრივი ღირებულების 100%-ით ფინანსდებიან:

ა.ა) შშმ ბავშვები;

ა.ბ) სპეციალიზებულ სადღეღამისო დაწესებულებებში სრულ სახელმწიფო კმაყოფაზე მცხოვრები მოსარგებლეები;

ა.გ) „ომისა და თავდაცვის ძალების ვეტერანების შესახებ“ საქართველოს კანონის მე-11 და მე-12 მუხლებით განსაზღვრული პირები;

ა.დ) პენიტენციურ დაწესებულებებში მყოფი პირები;

ა.ე) „სოციალურად დაუცველი ოჯახების მონაცემთა ერთიან ბაზაში“ რეგისტრირებული იმ ოჯახების წევრები, რომელთა სარეიტინგო ქულა კომისიის მიერ ვაუჩერის გაცემის შესახებ გადაწყვეტილების მიღების მომენტისათვის არ აღემატება 120 000-ს;

ა.ვ) ასაკით პენსიონრები (ქალები 60 წლიდან, მამაკაცები 65 წლიდან);

ა.ზ) ორი და ორზე მეტი საპროთეზო-ორთოპედიული ნაწარმის (გარდა ორთეზისა) საჭიროების მქონე პირები.

ბ) დანარჩენი მოსარგებლეები დაფინანსდებიან ვაუჩერის დაფინანსების ლიმიტის 90%-ის ფარგლებში, საქონლის (მომსახურების) ფაქტობრივი ღირებულების 90 %-ით.

7. ქვედა კიდურის პროთეზირების საჭიროების მქონე პირის, ადგილზე, 1 დღის განმავლობაში სადღეღამისო მომსახურებისათვის  ანაზღაურება შეადგენს 50 ლარს, საჭიროების შემთხვევაში ერთ პირზე არაუმეტეს 5 დღის განმავლობაში - 250 ლარს.

8. საქონლის (მომსახურების) მიწოდების ასანაზღაურებლად წარდგენილი ფაქტობრივი ღირებულება არ უნდა აღემატებოდეს მიმწოდებლის მიერ საქონლის (მომსახურების) მიმწოდებლად რეგისტრაციისას წარდგენილი საქონლის (მომსახურების) განფასებაში დაფიქსირებულ ღირებულებას.

**მუხლი 6. კომპონენტით გათვალისწინებული საქონლის (მომსახურების) მიმწოდებელი**

კომპონენტით გათვალისწინებული საქონლის (მომსახურების) მიმწოდებელია  სამინისტროში ამ დადგენილებით დამტკიცებული პროგრამის შესავალი ნაწილის მე-5 მუხლის მოთხოვნათა გათვალისწინებით რეგისტრირებული პირი.

***დანართი №1.2.4***

## სმენის აპარატებით უზრუნველყოფის კომპონენტი

**მუხლი 1. კომპონენტის ამოცანა**

კომპონენტის ამოცანაა სამიზნე ჯგუფის ფუნქციური დამოუკიდებლობის ხარისხის გაუმჯობესება და მისი საზოგადოებაში ინტეგრაციის ხელშეწყობა.

**მუხლი 2. კომპონენტის სამიზნე ჯგუფი**

კომპონენტის სამიზნე ჯგუფს განეკუთვნებიან სმენის აპარატის საჭიროების მქონე სმენადაქვეითებული შშმ პირები (მათ შორის შშმ ბავშვები) და ხანდაზმული (ქალები – 60 წლიდან, მამაკაცები – 65 წლიდან) პირები.

**მუხლი 3. კომპონენტის ღონისძიებები**

კომპონენტით უზრუნველყოფილია:

ა) ციფრული სმენის აპარატისა და 18 წლამდე ასაკის ბავშვებისთვის პედიატრიული ციფრული სმენის აპარატის გაცემა;

ბ) პედიატრიულ ციფრულ სმენის აპარატს უნდა ჰქონდეს:

ბ.ა) სიხშირული დიაპაზონის გამყოფი ზღურბლის ცვალებადობის შესაძლებლობა;

ბ.ბ) ტელეფონთან კავშირის რეჟიმი, ინდუქციურ დენზე რეაგირების შესაძლებლობა;

ბ.გ) პროგრამების ავტომატური გადართვის ფუნქცია/შესაძლებლობა;

ბ.დ) უსაფრთხოების დამატებითი ზომები;

ბ.ე) რეზისტენტობა მსუბუქი ვარდნის, წყლისა და მტვრის მიმართ;

ბ.ვ) დამუხტვის ინდიკატორი.

გ) მოსარგებლის აუდიომეტრიული მონაცემების და ფუნქციური საჭიროებების შესაბამისად, მოსარგებლეთათვის გეოგრაფიულად ხელმისაწვდომ ადგილზე ციფრული აპარატის მორგება. თბილისის გარდა, საქართველოს დასავლეთში არანაკლებ ორ და აღმოსავლეთში არანაკლებ ორ ქალაქში (გარდა ობიექტური აუდიომეტრიისა და სედაციის პროცედურებისა, რომელიც მომსახურების მიმწოდებელმა უნდა უზრუნველყოს საჭიროების შესაბამისად);

დ) ციფრული სმენის აპარატის გამოყენებასთან დაკავშირებით შესაბამისი სარეკომენდაციო-საკონსულტაციო და ტექნიკური მომსახურების გაწევა;

ე) გაცემული ციფრული სმენის აპარატის უფასო საგარანტიო და შემდგომი მომსახურება არაუმეტეს 2 წლის განმავლობაში;

ვ) პედიატრიული ციფრული სმენის აპარატი საჭიროების დასაბუთების შემთხვევაში, შესაძლებელია ერთ პირზე გაიცეს 2 ცალი სმენის აპარატი (ორივე ყურისთვის) ერთდროულად ან ცალ-ცალკე წლის განმავლობაში.

**მუხლი 4. კომპონენტში მოსარგებლის ჩართვის პროცედურა**

1. ამ კომპონენტით გათვალისწინებული დამხმარე საშუალების მიღების თაობაზე პირი, პირის კანონიერი წარმომადგენელი/მინდობით აღმზრდელი ან ოჯახის წევრი (სრულწოვანი პირის მშობელი, მეუღლე, შვილი, რაც დადასტურებულია შესაბამისი დოკუმენტით) განცხადებით მიმართავს ზრუნვის სააგენტოს. გამონაკლის შემთხვევაში, როდესაც შშმ პირს არ ჰყავს ოჯახის წევრი, ზრუნვის სააგენტოში მისი განცხადება შეიძლება წარმოადგინოს სხვა პირმაც. განცხადებას თან უნდა ერთვოდეს:

ა) პირის პირადობის დამადასტურებელი დოკუმენტი. 18 წლამდე ასაკის პირის შემთხვევაში – დაბადების მოწმობის ასლი (პირადობის მოწმობის არქონისას);

ბ) შშმ პირის (მათ შორის, შშმ ბავშვის) სტატუსის დამადასტურებელი საბუთის დოკუმენტის ასლი (ფორმა №IV-50/4) ან შესაძლებლობის შეზღუდვის სტატუსის ელექტრონული სისტემიდან ამონაწერი, რომელსაც ზრუნვის სააგენტო გადაამოწმებს შშმ პირთა რეგისტრის ელექტრონული სისტემაში, გარდა, პენიტენციურ დაწესებულებაში მყოფი და ხანდაზმული პირისა და 5 წლამდე ასაკის სმენადაქვეითებული ბავშვებისა, რომლებიც აღნიშნულის დასადასტურებლად წარმოადგენენ ჯანმრთელობის მდგომარეობის შესახებ ცნობას (სამედიცინო დოკუმენტაცია ფორმა №IV-100/ა). ამასთან, ხანდაზმული პირის შემთხვევაში, აღნიშნულ ცნობაში დიაგნოზი მითითებული უნდა იყოს „შესაძლებლობის შეზღუდვის სტატუსის განსაზღვრის წესის შესახებ ინსტრუქციის დამტკიცების თაობაზე“ საქართველოს შრომის, ჯანმრთელობისა და სოციალური დაცვის მინისტრის 2003 წლის 13 იანვრის №1/ნ ბრძანების შესაბამისად: ორმხრივი თანდაყოლილი ან შეძენილი სიყრუე ან სმენის დაქვეითების II-III ხარისხის. (დაავადებათა საერთაშორისო კლასიფიკაციის ICD-10-ით განსაზღვრული კოდების შესაბამისად: H90.0;  H90.3;  H90.5;  H90.6);

გ) თუ განმცხადებელი პირის კანონიერი წარმომადგენელი/მინდობით აღმზრდელია, განცხადებას ასევე თან უნდა ერთოდეს:

გ.ა) კანონიერი წარმომადგენლის/მინდობით აღმზრდელის პირადობის დამადასტურებელი დოკუმენტი (საქართველოს მოქალაქის პირადობის მოწმობა ან პასპორტი) და მისი ასლი;

გ.ბ) პირის კანონიერი წარმომადგენლობის დამადასტურებელი დოკუმენტი, მინდობით აღმზრდელის შემთხვევაში – მინდობით აღზრდის ხელშეკრულების ასლი.

დ) იმ შემთხვევაში თუ ზრუნვის სააგენტოში წარმოდგენისას შშმ პირის (მათ შორის, შშმ ბავშვის) სტატუსი დადგენილი იყო უვადოდ, სმენის აპარატის განმეორებით მოთხოვნის შემთხვევაში, ფორმა №IV-50/4-ის ან შშმ პირთა რეგისტრის ელექტრონული სისტემიდან ამონაწერის განმეორებით წარდგენა სავალდებულო არ არის.

**მუხლი 5. კომპონენტის ბიუჯეტი და დაფინანსება**

1. კომპონენტის ბიუჯეტი განისაზღვრება 2 265 000 ლარით.

2. კომპონენტის ფარგლებში მიწოდებული საქონლის ღირებულების ასანაზღაურებლად გამოიყენება არამატერიალიზებული ვაუჩერი, რომელიც განკუთვნილია მიწოდებული საქონლის (მომსახურების) დაფინანსებისათვის.

3. კომპონენტის ფარგლებში მიწოდებული საქონლის (მომსახურების) – სმენის აპატარის ღირებულების ასანაზღაურებლად გამოიყენება მომსახურების მიმწოდებლის მიერ ზრუნვის სააგენტოსთვის არაუგვიანეს მომსახურების მიწოდების დასრულების მომდევნო თვის 15 რიცხვის ჩათვლით (იმ შემთხვევაში თუ აღნიშნული ვადა ემთხვევა არასამუშაო დღეს, არაუგვიანეს მომდევნო სამუშაო დღისა) წარდგენილი ვაუჩერი. წარდგენილი ვაუჩერი ექვემდებარება ანაზღაურებას არაუგვიანეს მომდევნო თვის ამოწურვამდე. ამასთან, წარდგენილი ვაუჩერის ანაზღაურებისას ყოველ დაგვიანებულ სამუშაო დღეზე ასანაზღაურებელი თანხის ოდენობას გამოაკლდება ასანაზღაურებელი თანხის 10%. 5 სამუშაო დღეზე მეტი დღის დაგვიანების შემთხვევაში წარდგენილი ვაუჩერი დაფინანსებას არ ექვემდებარება.

4. კომპონენტის ფარგლებში მიწოდებული საქონლის (მომსახურების) დაფინანსების აუცილებელი პირობა შეიძლება იყოს მიმწოდებლის მიერ გაწეულ მომსახურებასთან დაკავშირებული ინფორმაციის ზრუნვის სააგენტოში წარდგენა, ზრუნვის სააგენტოს მიერ მოთხოვნილი ფორმით.

5. კომპონენტით გათვალისწინებული საქონლის (მომსახურების) ღირებულების ასანაზღაურებლად განკუთვნილი ვაუჩერის დაფინანსების ლიმიტი სმენის აპარატის შემთხვევაში შეადგენს 420 ლარს, პედიატრიული სმენის აპარატის შემთხვევაში – 950 ლარს.

6. საქონლის (მომსახურების) მიწოდების ასანაზღაურებლად წარდგენილი ფაქტობრივი ღირებულება არ უნდა აღემატებოდეს მიმწოდებლის მიერ საქონლის (მომსახურების) მიმწოდებლად რეგისტრაციისას წარდგენილი საქონლის (მომსახურების) განფასებაში დაფიქსირებულ ღირებულებას.

**მუხლი 6. კომპონენტით გათვალისწინებული საქონლის (მომსახურების) მიმწოდებელი**

კომპონენტით გათვალისწინებული საქონლის (მომსახურების) მიმწოდებელია სამინისტროში ამ დადგენილებით დამტკიცებული პროგრამის შესავალი ნაწილის მე-5 მუხლის მოთხოვნათა გათვალისწინებით რეგისტრირებული პირი.

***დანართი №1.2.5***

## ყრუ შშმ პირთა ვიდეო კონფერენციის ფუნქციის მქონე ტექნიკური საშუალებით (სმარტფონი) უზრუნველყოფის კომპონენტი

**მუხლი 1. კომპონენტის ამოცანა**

კომპონენტის ამოცანაა სამიზნე ჯგუფის ფუნქციური დამოუკიდებლობის ხარისხის გაუმჯობესება და მისი საზოგადოებასთან ინტეგრაციის პროცესის ხელშეწყობა.

**მუხლი 2. კომპონენტის სამიზნე ჯგუფი**

კომპონენტის სამიზნე ჯგუფს განეკუთვნებიან ორმხრივი თანდაყოლილი  სიყრუის ან სმენის დაქვეითების მე-4 ხარისხის მქონე შშმ პირები. სმარტფონის გაცემის დროს უპირატესია პირები, რომლებიც რეგისტრირებული არიან „სოციალურად დაუცველი ოჯახების მონაცემთა ერთიან ბაზაში“ და შეფასების შედეგად მინიჭებული აქვთ 120 000-ზე ნაკლები სარეიტინგო ქულა და გასული 3 წლის განმავლობაში არ მიუღია აღნიშნული დამხმარე საშუალება.

**მუხლი 3. კომპონენტის ღონისძიებები**

კომპონენტის ღონისძიებები მოიცავს ვიდეოკონფერენციის ფუნქციის მქონე არანაკლებ 70 ტექნიკური საშუალების (სმარტფონის) შეძენასა და გაცემას.

**მუხლი 4. კომპონენტში მოსარგებლის ჩართვის პროცედურა**

1. ამ კომპონენტით გათვალისწინებული დამხმარე საშუალების მიღების თაობაზე, ამ დანართის მე-2 მუხლით განსაზღვრული პირი განცხადებით მიმართავს ზრუნვის სააგენტოს. ამასთან, აღნიშნულ განცხადებას თან უნდა ერთვოდეს პირის პირადობის დამადასტურებელი დოკუმენტი, რომელშიც მითითებული იქნება ამ კომპონენტით განსაზღვრული სამიზნე ჯგუფისათვის აღნიშნული დიაგნოზი – ორმხრივი თანდაყოლილი სიყრუე ან მე-4 ხარისხის სმენის დაქვეითება.

2. იმ შემთხვევაში, თუ შშმ პირს აღნიშნული სტატუსი მუდმივად გადამოწმების გარეშე დადგენილი აქვს წელიწადზე მეტი ხანგრძლივობის ვადით ადრე და სამედიცინო-სოციალური ექსპერტიზის შემოწმების აქტში − ფორმა №IV-50/2 არსებული ჩანაწერი დიაგნოზისა და დამხმარე საშუალების საჭიროების დასაბუთების შესახებ არ არის საკმარისი ამ კომპონენტით განსაზღვრული დამხმარე საშუალების მისაღებად, აღნიშნული ფორმის ნაცვლად შესაძლებელია, წარმოდგენილ იქნას ჯანმრთელობის მდგომარეობის შესახებ ცნობა (სამედიცინო დოკუმენტაცია ფორმა №IV-100/ა), რომელშიც მითითებული იქნება ყველა ის მოთხოვნა, რაც განსაზღვრულია სამედიცინო-სოციალური ექსპერტიზის შემოწმების აქტის − ფორმა №IV-50/2-ისთვის, ამავე ქვეპუნქტის შესაბამისად, ან შშმ პირთა რეგისტრის ელექტრონული სისტემიდან ამონაწერი, რომელსაც ზრუნვის სააგენტო გადაამოწმებს შშმ პირთა რეგისტრის ელექტრონული სისტემაში.

**მუხლი 5. კომპონენტის ბიუჯეტი და დაფინანსება**

1. კომპონენტის ბიუჯეტი განისაზღვრება 30 000 ლარით.

2. კომპონენტის ფარგლებში მიწოდებული საქონლის ღირებულების ასანაზღაურებლად გამოიყენება მატერიალიზებული ვაუჩერი, რომელიც განკუთვნილია მიწოდებული საქონლის (მომსახურების) დაფინანსებისათვის.

3. კომპონენტის ფარგლებში მიწოდებული საქონლის (მომსახურების) – სმარტფონის ღირებულების ასანაზღაურებლად გამოიყენება მომსახურების მიმწოდებლის მიერ ზრუნვის სააგენტოსთვის არაუგვიანეს მომსახურების მიწოდების დასრულების მომდევნო თვის 15 რიცხვის ჩათვლით წარდგენილი ვაუჩერი (იმ შემთხვევაში თუ აღნიშნული ვადა ემთხვევა არასამუშაო დღეს, არაუგვიანეს მომდევნო სამუშაო დღისა). წარდგენილი ვაუჩერი ექვემდებარება ანაზღაურებას არაუგვიანეს მომდევნო თვის ამოწურვამდე. ამასთან, წარდგენილი ვაუჩერის ანაზღაურებისას ყოველ დაგვიანებულ სამუშაო დღეზე ასანაზღაურებელი თანხის ოდენობას გამოაკლდება ასანაზღაურებელი თანხის 10%. 5 სამუშაო დღეზე მეტი დღის დაგვიანების შემთხვევაში წარდგენილი ვაუჩერი დაფინანსებას არ ექვემდებარება.

4. კომპონენტის ფარგლებში მიწოდებული საქონლის (მომსახურების) დაფინანსების აუცილებელი პირობა შეიძლება იყოს მიმწოდებლის მიერ გაწეულ მომსახურებასთან დაკავშირებული ინფორმაციის ზრუნვის სააგენტოში წარდგენა, ზრუნვის სააგენტოს მიერ მოთხოვნილი ფორმით.

5. კომპონენტით გათვალისწინებული საქონლის (მომსახურების) ღირებულების ასანაზღაურებლად განკუთვნილი ვაუჩერის დაფინანსების ლიმიტი სმარტფონის შემთხვევაში შეადგენს 300 ლარს.

6. საქონლის (მომსახურების) მიწოდების ასანაზღაურებლად წარდგენილი ფაქტობრივი ღირებულება არ უნდა აღემატებოდეს მიმწოდებლის მიერ საქონლის (მომსახურების) მიმწოდებლად რეგისტრაციისას წარდგენილი საქონლის (მომსახურების) განფასებაში დაფიქსირებულ ღირებულებას.

**მუხლი 6. კომპონენტით გათვალისწინებული საქონლის (მომსახურების) მიმწოდებელი**

კომპონენტით გათვალისწინებული საქონლის (მომსახურების) სმარტფონის მიმწოდებელია   ამ დადგენილებით დამტკიცებული პროგრამის შესავალი ნაწილის მე-5 მუხლის მოთხოვნათა გათვალისწინებით სამინისტროში რეგისტრირებული პირი.

***დანართი №1.2.6***

## ყავარჯნებით, ხელჯოხ-ყავარჯნებით, უსინათლოთა ხელჯოხებითა და გადასაადგილებელი ჩარჩოებით უზრუნველყოფის კომპონენტი

**მუხლი 1. კომპონენტის ამოცანა**

კომპონენტის ამოცანაა სამიზნე ჯგუფის ფუნქციური დამოუკიდებლობის ხარისხის გაუმჯობესება და მათი საზოგადოებაში ინტეგრაციის პროცესის ხელშეწყობა.

**მუხლი 2. კომპონენტის სამიზნე ჯგუფი**

კომპონენტის სამიზნე ჯგუფს განეკუთვნება:

ა) ყავარჯნის, ხელჯოხ-ყავარჯნის ან გადასაადგილებელი ჩარჩოს საჭიროების მქონე შშმ პირები და ხანდაზმულები (ქალები – 60 წლიდან, მამაკაცები – 65 წლიდან);

ბ) უსინათლოთა ხელჯოხის საჭიროების მქონე მხვედველობადაქვეითებული შშმ პირები.

**მუხლი 3. კომპონენტის ღონისძიებები**

კომპონენტის ღონისძიებებში შედის წინა წლებში კომპონენტის ფარგლებში შესყიდული დამხმარე საშუალებების გაცემა. ამასთან, სხვადასხვა პარამეტრების (ზომის ან სხვა მახასიათებლების) მქონე ერთიდაიგივე სახეობის დამხმარე საშუალების შემთხვევაში, მოსარგებლეს/მის კანონიერ წარმომადგენლს შეუძლია თავად მოირგოს/აირჩიოს სასურველი პარამეტრების დამხმარე საშუალება.

**მუხლი 4. კომპონენტში მოსარგებლის ჩართვის პროცედურა**

ამ კომპონენტით გათვალისწინებული დამხმარე საშუალების მიღების თაობაზე პირი, პირის კანონიერი წარმომადგენელი/მინდობით აღმზრდელი ან ოჯახის წევრი (სრულწოვანი პირის მშობელი, მეუღლე, შვილი, რაც დადასტურებულია შესაბამისი დოკუმენტით) განცხადებით მიმართავს ზრუნვის სააგენტოს. გამონაკლის შემთხვევაში, როდესაც შშმ პირს არ ჰყავს ოჯახის წევრი, ზრუნვის სააგენტოში მისი განცხადება შეიძლება წარმოადგინოს სხვა პირმაც. განცხადებას თან უნდა ერთვოდეს:

ა) პირის პირადობის დამადასტურებელი დოკუმენტი;

ბ) სს ექსპერტიზის აქტის ამონაწერი - ფორმა №IV - 50/4 (ასლი) ან შშმ პირთა რეგისტრის ელექტრონული სისტემიდან ამონაწერი, რომლითაც დასტურდება, რომ პირი არის შშმ და რომელსაც ზრუნვის სააგენტო გადაამოწმებს შშმ პირთა რეგისტრის ელექტრონული სისტემაში;

გ) პირზე გაცემული ჯანმრთელობის მდგომარეობის შესახებ ცნობა (სამედიცინო დოკუმენტაცია – ფორმა №IV-100/ა), რომელშიც მითითებული იქნება ამ კომპონენტით გათვალისწინებული დამხმარე საშუალების საჭიროება შესაბამისი სახეობის მითითებით (გარდა, უსინათლოთა ხელჯოხის საჭიროების მქონე მხედველობადაქვეითებული შშმ იმ პირებისა, რომელთა ამავე მუხლის „ბ“ ქვეპუნქტით მოთხოვნილ დოკუმენტში მითითებულია, რომ ეს პირები არიან უსინათლო ან მხედველობადაქვეითებული მკვეთრად გამოხატული შშმ პირები ან შშმ ბავშვები);

დ) თუ განმცხადებელი პირის კანონიერი წარმომადგენელი/მინდობით აღმზრდელია, განცხადებას თან უნდა ერთოდეს:

დ.ა) კანონიერი წარმომადგენლის/მინდობით აღმზრდელის პირადობის დამადასტურებელი დოკუმენტი (საქართველოს მოქალაქის პირადობის მოწმობა ან პასპორტი) და მისი ასლი;

დ.ბ) პირის კანონიერი წარმომადგენლობის დამადასტურებელი საბუთი, მინდობით აღმზრდელის შემთხვევაში – მინდობით აღზრდის ხელშეკრულების ასლი.

**მუხლი 5. კომპონენტით გათვალისწინებული საქონლის (მომსახურების) მიმწოდებელი**

კომპონენტით გათვალისწინებული საქონლის (მომსახურების) მიმწოდებელია სამინისტროში ამ დადგენილებით დამტკიცებული პროგრამის შესავალი ნაწილის მე-5 მუხლის მოთხოვნათა გათვალისწინებით რეგისტრირებული პირი.

**მუხლი** **6. კომპონენტის** **ბიუჯეტი**

1. კომპონენტის ბიუჯეტი განისაზღვრება 35 000 ლარით, მათ შორის 1.2.6.1 დანართის შემთხვევაში ქვეკომპონენტის ბიუჯეტი განისაზღვრება 15 000 ლარით.

2. კომპონენტის ფარგლებში მიწოდებული საქონლის ღირებულების ასანაზღაურებლად გამოიყენება არამატერიალიზებული ვაუჩერი, რომელიც განკუთვნილია მიწოდებული საქონლის (მომსახურების) დაფინანსებისათვის.

3. კომპონენტის ფარგლებში მიწოდებული საქონლის (მომსახურების) ღირებულების ასანაზღაურებლად გამოიყენება მომსახურების მიმწოდებლის მიერ ზრუნვის სააგენტოსთვის არაუგვიანეს მომსახურების მიწოდების დასრულების მომდევნო თვის 15 რიცხვის ჩათვლით წარდგენილი, გაწეულ მომსახურებასთან დაკავშირებული ინფორმაცია, ზრუნვის სააგენტოს მიერ მოთხოვნილი ფორმით (იმ შემთხვევაში თუ აღნიშნული ვადა ემთხვევა არასამუშაო დღეს, არაუგვიანეს მომდევნო სამუშაო დღისა). წარდგენილი მომსახურება ექვემდებარება ანაზღაურებას არაუგვიანეს მომდევნო თვის ამოწურვამდე. ამასთან, ანაზღაურებისას შესრულებული სამუშაოს წარდგენის ყოველ დაგვიანებულ სამუშაო დღეზე ასანაზღაურებელი თანხის ოდენობას გამოაკლდება ასანაზღაურებელი თანხის 10%. 5 სამუშაო დღეზე მეტი დღის დაგვიანების შემთხვევაში წარდგენილი ვაუჩერი დაფინანსებას არ ექვემდებარება.

4. კომპონენტით გათვალისწინებული საქონლის (მომსახურების) ღირებულების ასანაზღაურებლად განკუთვნილი ვაუჩერის დაფინანსების ლიმიტი ყავარჯნის შემთხვევაში შეადგენს არაუმეტეს 60 ლარს, იდაყვის ყავარჯნის შემთხვევაში - არაუმეტეს 40 ლარს, გადასაადგილებელი ჩარჩოების შემთხვევაში არაუმეტეს 100 ლარს.

5. საქონლის (მომსახურების) მიწოდების ასანაზღაურებლად წარდგენილი ფაქტობრივი ღირებულება არ უნდა აღემატებოდეს მიმწოდებლის მიერ საქონლის (მომსახურების) მიმწოდებლად რეგისტრაციისას წარდგენილი საქონლის (მომსახურების) განფასებაში დაფიქსირებულ ღირებულებას.

***დანართი №1.2.6.1***

**ყავარჯნებით, ხელჯოხ-ყავარჯნებითა და გადასაადგილებელი ჩარჩოებით ხელმისაწვდომობის ხელშეწყობის ქვეკომპონენტი**

**მუხლი 1. ქვეკომპონენტის ამოცანა**

ქვეკომპონენტის ამოცანაა საპილოტე პროექტის ფარგლებში გეოგრაფიული ხელმისაწვდომობის ხელშეწყობის მიზნით სამიზნე ჯგუფის ფუნქციური დამოუკიდებლობის ხარისხის გაუმჯობესება და მათი საზოგადოებაში ინტეგრაციის პროცესის ხელშეწყობა.

**მუხლი 2. ქვეკომპონენტის სამიზნე ჯგუფი**

1. ქვეკომპონენტის სამიზნე ჯგუფს განეკუთვნებიან საპილოტე რეგიონებში მცხოვრები ყავარჯნის, ხელჯოხ-ყავარჯნის ან გადასაადგილებელი ჩარჩოს საჭიროების მქონე პირები.

2.  ამ ქვეკომპონენტით გათვალისწინებული დამხმარე საშუალების მიღების თაობაზე პირი განცხადებით მიმართავს საპილოტე პროექტში მონაწილე სამედიცინო დაწესებულებას საცხოვრებელი ადგილის მიხედვით.

3. სამედიცინო დაწესებულების შესაბამისი სერტიფიკატის მქონე პერსონალი ვალდებულია:

ა) სამედიცინო დოკუმენტაციაში (ამბულატორიული ბარათი) გააკეთოს ჩანაწერი, რომელშიც აღნიშნული იქნება ამ ქვეკომპონენტით გათვალისწინებული დამხმარე საშუალების საჭიროება შესაბამისი სახეობის მითითებით;

ბ) თითოეულ მოსარგებლეზე აწარმოოს ჯანმოს მიერ რეკომენდირებული შეფასების ფორმა.

**მუხლი 3. ქვეკომპონენტის ღონისძიებები**

1. ქვეკომპონენტის ღონისძიებებში შედის:

ა) „ყავარჯნებით, ხელჯოხ-ყავარჯნებით, უსინათლოთა ხელჯოხებითა და გადასაადგილებელი ჩარჩოებით უზრუნველყოფის კომპონენტით“ (№1.2.6 დანართი) განსაზღვრული ჯანმრთელობის მსოფლიო ორგანიზაციის (შემდგომ - ჯანმო) მიერ შესყიდული დამხმარე საშუალებების შემდგომი განკარგვის მიზნით, სამეგრელო-ზემო სვანეთისა და აჭარის მუნიციპალიტეტებში პირველადი ჯანდაცვის სამედიცინო დაწესებულებებისათვის გადაცემა. სამედიცინო დაწესებულებების განსაზღვრას სამინისტროს რეკომენდაციით უზრუნველყოფს ზრუნვის სააგენტო: ორივე რეგიონის თითოეულ მუნიციპალიტეტში - ერთი დაწესებულება, ხოლო ზუგდიდსა და ბათუმში - ორ-ორი დაწესებულება (სულ საპილოტე პროექტში მონაწილეობას მიიღებს 15 სამედიცინო დაწესებულება). სამედიცინო დაწესებულებების ჩამონათვალი, განისაზღვრება ზრუნვის სააგენტოს ხელმძღვანელის ინდივიდუალური ადმინისტრაციულ-სამართლებრივი აქტით – ბრძანებით.

ბ) ჯანმოს სასწავლო კურსის შესაბამისი სერტიფიკატის მქონე პერსონალის მიერ ამ ქვეკომპონენტით გათვალისწინებული დამხმარე საშუალების ადგილზე შერჩევა, მორგება, სწავლება და გაცემა.

2. სხვადასხვა პარამეტრების (ზომის ან სხვა მახასიათებლების) მქონე ერთი და იმავე სახეობის დამხმარე საშუალების შემთხვევაში, მოსარგებლის/მის კანონიერ წარმომადგენელს შეუძლია, თავად აირჩიოს სასურველი პარამეტრების დამხმარე საშუალება. ქვეკომპონენტის ფარგლებში ერთ მოსარგებლეზე გაიცემა ერთი სახის ერთი დამხმარე საშუალება.

3. ჯანმოს მიერ შესყიდული დამხმარე საშუალებების სამედიცინო დაწესებულებებისადმი გადაცემას უზრუნველყოფს ზრუნვის სააგენტო ერთჯერადად თითოეული დაწესებულებისათვის, ზრუნვის სააგენტოს დირექტორის ინდივიდუალური ადმინისტრაციულ-სამართლებრივი აქტით განსაზღვრული სრული რაოდენობების შესაბამისად.

**მუხლი 4.  ქვეკომპონენტის** **ბიუჯეტი** **და** **დაფინანსება**

1. ქვეკომპონენტით განსაზღვრული დამხმარე საშუალებების შესყიდვას უზრუნველყოფს ჯანმო.

2. საპილოტე პროექტში მონაწილე სამედიცინო პერსონალის ანაზღაურება ქვეკომპონენტით განსაზღვრული მომსახურების ერთი შემთხვევისთვის შეადგენს 20 ლარს.

3. კომპონენტის ფარგლებში თანხის ანაზღაურება ხორციელდება საპილოტე პროექტში მონაწილე სამედიცინო დაწესებულების მიერ, გაწეულ მომსახურებასთან დაკავშირებული ინფორმაციის ზრუნვის სააგენტოში წარდგენის საფუძველზე, ზრუნვის სააგენტოს მიერ მოთხოვნილი ფორმით.

**მუხლი 5. ქვეკომპონენტით გათვალისწინებული მომსახურების მიმწოდებელი**

მომსახურების მიმწოდებელია ზრუნვის სააგენტოს დირექტორის ინდივიდუალური ადმინისტრაციულ-სამართლებრივი აქტით – ბრძანებით განსაზღვრული სამედიცინო დაწესებულებები, რომლებსაც ჯანმოს მიერ შესყიდულ დამხმარე საშუალებებს გადასცემს ზრუნვის სააგენტო.

***დანართი №1.2.7***

## უსინათლოთა ხელჯოხებით უზრუნველყოფის კომპონენტი

**მუხლი 1. კომპონენტის ამოცანა**

კომპონენტის ამოცანაა სამიზნე ჯგუფის უსინათლოთა თეთრი ხელჯოხებით უზრუნველყოფა და მათი ფუნქციური დამოუკიდებლობის ხარისხის გაუმჯობესება.

**მუხლი 2. კომპონენტის სამიზნე ჯგუფი**

კომპონენტის სამიზნე ჯგუფს განეკუთვნება უსინათლოთა ხელჯოხის საჭიროების მქონე მკვეთრად გამოხატული შშმ უსინათლო და მხვედველობადაქვეითებული შშმ პირები, ასევე, მხედველობის პრობლემების მქონე შშმ ბავშვები.

**მუხლი 3. კომპონენტის ღონისძიებები**

კომპონენტით უზრუნველყოფილია:

ა) თეთრი ხელჯოხების მოსარგებლეზე საჭიროებისამებრ ინდივიდუალური მორგება და გაცემა;

ბ) თეთრი ხელჯოხის გამოყენებასთან დაკავშირებული სარეკომენდაციო-საკონსულტაციო და ტექნიკური მომსახურების გაწევა. ასევე, შესაბამისი ტრენინგების ჩატარება.

**მუხლი 4. კომპონენტში მოსარგებლის ჩართვის პროცედურა**

ამ კომპონენტით გათვალისწინებული დამხმარე საშუალების მიღების თაობაზე პირი, პირის კანონიერი წარმომადგენელი/მინდობით აღმზრდელი ან ოჯახის წევრი (სრულწოვანი პირის მშობელი, მეუღლე, შვილი, რაც დადასტურებულია შესაბამისი დოკუმენტით) განცხადებით მიმართავს ზრუნვის სააგენტოს. გამონაკლის შემთხვევაში, როდესაც შშმ პირს არ ჰყავს ოჯახის წევრი, ზრუნვის სააგენტოში მისი განცხადება შეიძლება წარმოადგინოს სხვა პირმაც. განცხადებას თან უნდა ერთვოდეს:

ა) პირის პირადობის დამადასტურებელი დოკუმენტი;

ბ) შშპ პირის სტატუსის დამადასტურებელი დოკუმენტი (ფორმა №50/4) ან შშმ პირთა რეგისტრის ელექტრონული სისტემიდან ამონაწერი, რომელშიც მითითებული იქნება შესაბამისი დიაგნოზი (უსინათლო ან მხედველობადაქვეითებული) და ამ კომპონენტით გათვალისწინებული თეთრი ხელჯოხის საჭიროება და რომელსაც ზრუნვის სააგენტო გადაამოწმებს შშმ პირთა რეგისტრის ელექტრონული სისტემაში;

გ) იმ შემთხვევაში, თუ შშმ პირს აღნიშნული სტატუსი მუდმივად გადამოწმების გარეშე დადგენილი აქვს გასულ წლებში (გარდა მიმდინარე წლისა) და სამედიცინო-სოციალური ექსპერტიზის შემოწმების აქტში არსებული ჩანაწერი დიაგნოზისა და დამხმარე საშუალების საჭიროების დასაბუთების შესახებ არ არის საკმარისი ამ კომპონენტით განსაზღვრული დამხმარე საშუალების მისაღებად, აღნიშნული ფორმის ნაცვლად შესაძლებელია, წარმოდგენილ იქნეს:

გ.ა) ჯანმრთელობის მდგომარეობის შესახებ ცნობა (სამედიცინო დოკუმენტაცია ფორმა №IV-100/ა), რომელშიც მითითებული იქნება შესაბამისი დიაგნოზი და თეთრი ხელჯოხის საჭიროება;

გ.ბ) საექიმო შრომითი საექსპერტო კომისიის (შემდგომში – სშსკ) მიერ საქართველოს უსინათლოთა კავშირიდან წინა წლებში მოსარგებლეებზე გაცემული უსინათლო და მცირე მხედველთა სააღრიცხვო ბარათი (ცნობა) შშმ პირის სტატუსის (უვადო) მინიჭების შესახებ;

გ.გ) სშსკ-ის მიერ ყოფილი საქართველოს სოციალური უზრუნველყოფის სამინისტროს სხვადასხვა რაიონული განყოფილებებიდან წინა წლებში მოსარგებლეებზე გაცემული, შშმ სტატუსის (უვადოდ) დამადასტურებელი ფორმის ამონაწერი, რომელსაც ზრუნვის სააგენტო გადაამოწმებს შშმ პირთა რეგისტრის ელექტრონული სისტემაში;

გ.დ) სამინისტროს სახელმწიფო კონტროლს დაქვემდებარებული სსიპ – სოციალური მომსახურების სააგენტოს მიერ მოსარგებლეზე გაცემული ცნობა, რომ შშმ პირი არის სოციალური პაკეტის მიმღები, როგორც მკვეთრად გამოხატული შშმ პირი.

დ) თუ განმცხადებელი პირის კანონიერი წარმომადგენელი/მინდობით აღმზრდელია, განცხადებას ასევე თან უნდა ერთოდეს:

დ.ა) კანონიერი წარმომადგენლის/მინდობით აღმზრდელის პირადობის დამადასტურებელი დოკუმენტი (საქართველოს მოქალაქის პირადობის მოწმობა ან პასპორტი) და მისი ასლი;

დ.ბ) პირის კანონიერი წარმომადგენლობის დამადასტურებელი საბუთი, მინდობით აღმზრდელის შემთხვევაში – მინდობით აღზრდის ხელშეკრულების ასლი.

**მუხლი 5. კომპონენტის ბიუჯეტი და დაფინანსება**

1. კომპონენტის ბიუჯეტი განისაზღვრება 20 000 ლარით.

1. კომპონენტის ფარგლებში მიწოდებული საქონლის (მომსახურების) ღირებულების ასანაზღაურებლად გამოიყენება არამატერიალიზებული ვაუჩერი, რომელიც განკუთვნილია მიწოდებული საქონლის/მომსახურების დაფინანსებისათვის.

2. კომპონენტის ფარგლებში მიწოდებული საქონლის (მომსახურების) – თეთრი ხელჯოხის ღირებულების ასანაზღაურებლად გამოიყენება მომსახურების მიმწოდებლის უფლებამოსილი წარმომადგენლის მიერ არაუგვიანეს მომსახურების მიწოდების დასრულების მომდევნო თვის 15 რიცხვის ჩათვლით (იმ შემთხვევაში თუ აღნიშნული ვადა ემთხვევა არასამუშაო დღეს, არაუგვიანეს მომდევნო სამუშაო დღისა), ხელმოწერილი, დათარიღებული და ბეჭდით დამოწმებული დოკუმენტი, რომელშიც ასახულია მოსარგებლის მიერ მომსახურების მიღების თვეში შესაბამისი მომსახურებით სარგებლობის მონაცემები, რომელიც ექვემდებარება ანაზღაურებას არაუგვიანეს მომდევნო თვის ამოწურვამდე. ამასთან, ანაზღაურებისთვის საჭირო დოკუმენტის წარდგენისთვის განსაზღვრულ ვადაზე ყოველ დაგვიანებულ სამუშაო დღეზე ასანაზღაურებელი თანხის ოდენობას გამოაკლდება ასანაზღაურებელი თანხის 10%. 5 სამუშაო დღეზე მეტი დღის დაგვიანების შემთხვევაში, წარდგენილი დოკუმენტი დაფინანსებას არ ექვემდებარება.

3. კომპონენტის ფარგლებში მიწოდებული საქონლის (მომსახურების) დაფინანსების აუცილებელი პირობა შეიძლება იყოს მიმწოდებლის მიერ გაწეულ მომსახურებასთან დაკავშირებული ინფორმაციის ზრუნვის სააგენტოში წარდგენა, ზრუნვის სააგენტოს მიერ მოთხოვნილი ფორმით.

4. კომპონენტით გათვალისწინებული საქონლის (მომსახურების) ღირებულების ასანაზღაურებლად განკუთვნილი ვაუჩერის დაფინანსების ლიმიტი თეთრი ხელჯოხის შემთხვევაში შეადგენს 150 ლარს (ხელჯოხის ღირებულება და შესაბამისი ტრენინგის ანაზღაურება).

5. საქონლის (მომსახურების) მიწოდების ასანაზღაურებლად წარდგენილი ფაქტობრივი ღირებულება არ უნდა აღემატებოდეს მიმწოდებლის მიერ საქონლის (მომსახურების) მიმწოდებლად რეგისტრაციისას წარდგენილი საქონლის (მომსახურების) განფასებაში დაფიქსირებულ ღირებულებას.

**მუხლი 6. კომპონენტით გათვალისწინებული საქონლის (მომსახურების) მიმწოდებელი**

1. საქონლის (მომსახურების) მიმწოდებელია პირი, რომელთანაც ზრუნვის სააგენტოს დადებული აქვს ხელშეკრულება კომპონენტით გათვალისწინებული საქონლის (მომსახურების) სახელმწიფო შესყიდვის შესახებ..

2. კომპონენტით გათვალისწინებული საქონლის (მომსახურების) მიმწოდებელია ამ დადგენილებით დამტკიცებული პროგრამის შესავალი ნაწილის მე-5 მუხლის შესაბამისად სამინისტროში რეგისტრირებული პირი, რომელმაც უნდა უზრუნველყოს მოსარგებლეებზე გასაცემი თეთრი ხელჯოხების ინდივიდუალური მორგება საერთაშორისო სტანდარტისა და ზოგადი დიზაინის მოთხოვნების შესაბამისად.

***დანართი №1.3***

# **ყრუთა კომუნიკაციის ხელშეწყობის ქვეპროგრამა**

**მუხლი 1. ქვეპროგრამის ამოცანა**

ქვეპროგრამის ამოცანაა ყრუ პირთა სოციალური ინტეგრაციის ხელშეწყობა.

**მუხლი 2. ქვეპროგრამის სამიზნე ჯგუფი**

ქვეპროგრამის სამიზნე ჯგუფს განეკუთვნებიან საქართველოში მცხოვრები ყრუ პირები.

**მუხლი 3. ქვეპროგრამის ღონისძიებები**

ქვეპროგრამის ღონისძიებები მოიცავს:

ა) საქართველოს მინიმუმ რვა რეგიონში 10 ჟესტური ენის თარჯიმნის (თითოეულ ამ რეგიონში მინიმუმ ერთი ჟესტიკური ენის თარჯიმნისა), ხოლო ქ. თბილისში არანაკლებ 4 ჟესტური ენის თარჯიმნის მომსახურებით უზრუნველყოფას;

ბ) ჟესტური ენის თარჯიმანთა შერჩევას და მათ მიერ გაწეული მომსახურების მონიტორინგს (რომელიც უნდა განახორციელოს ქვეპროგრამის მიმწოდებელი ორგანიზაციის სათანადოდ უფლებამოსილმა პირმა – კოორდინატორმა);

გ) ამ ქვეპროგრამით გათვალისწინებული ჟესტიკური ენის თარჯიმნის მომსახურების შესახებ ინფორმაციის განთავსებას საჯარო დაწესებულებებში (ადგილობრივი თვითმმართველობის ორგანოები, სასამართლო სისტემაში, საქართველოს შინაგან საქმეთა სამინისტროს საპატრულო პოლიციის დეპარტამენტი, საქართველოს იუსტიციის სამინისტროს მმართველობის სფეროში მოქმედი საჯარო სამართლის იურიდიული პირები – სსიპ – სახელმწიფო მომსახურების განვითარების სააგენტო და სსიპ – საჯარო რეესტრის ეროვნული სააგენტო, აგრეთვე, ზრუნვის სააგენტოსა და სსიპ – სოციალური მომსახურების სააგენტოს ტერიტორიული ერთეულები);

დ) ჟესტური ენის თარჯიმნის მეშვეობით, ყრუთა ინფორმირებას სახელმწიფო მომსახურებების შესახებ, ასევე, გადაუდებელი საჭიროების შემთხვევაში: საყოფაცხოვრებო, საგანმანათლებლო (სკოლა, პროფესიული, უმაღლესი), სკოლამდელი აღზრდის, სამედიცინო და რელიგიურ დაწესებულებებში მომსახურების მისაღებად საჭირო კომუნიკაციის ხელშეწყობას;

ე) ქვეპროგრამის მიმწოდებელი ვალდებულია უზრუნველყოს ქვეპროგრამის ფარგლებში მომსახურების გაწევისას მიღებული პერსონალური ინფორმაციის კონფიდენციალობის დაცვა კანონმდებლობის შესაბამისად.

**მუხლი 4. ქვეპროგრამის ბიუჯეტი და დაფინანსება**

1. ქვეპროგრამის ბიუჯეტი განისაზღვრება 80 000 ლარით.

2. ქვეპროგრამის ფარგლებში მიწოდებული მომსახურების ღირებულების ასანაზღაურებლად გამოიყენება არამატერიალიზებული ვაუჩერი.

3. ამ მუხლის მე-2 პუნქტით გათვალისწინებული ვაუჩერის თვეში ასანაზღაურებელი თანხა გაიანგარიშება მიღებული მომსახურების საათების დაფინანსების ოდენობის ნამრავლით მომსახურების მიღების საათების რაოდენობაზე. მიმწოდებელი ვალდებულია არაუგვიანეს მომსახურების გაწევის მომდევნო თვის 5 რიცხვის ჩათვლით, ზრუნვის სააგენტოს წარუდგინოს მიმწოდებლის უფლებამოსილი წარმომადგენლის მიერ ხელმოწერილი, დათარიღებული და ბეჭდით დამოწმებული დოკუმენტი, რომელშიც ასახულია მოსარგებლის მიერ მომსახურების მიღების თვეში შესაბამისი მომსახურებით სარგებლობის მონაცემები, რომელიც ექვემდებარება ანაზღაურებას მომსახურების მიწოდების თვის მომდევნო თვის 15 რიცხვის ჩათვლით (იმ შემთხვევაში თუ აღნიშნული ვადა ემთხვევა არასამუშაო დღეს, არაუგვიანეს მომდევნო სამუშაო დღისა). ამასთან, მომსახურების მიმწოდებლის მიერ ამ ვადის დარღვევის შემთხვევაში, ყოველ დაგვიანებულ სამუშაო დღეზე ასანაზღაურებელი თანხის ოდენობას გამოაკლდება ასანაზღაურებელი თანხის 10%. 5 სამუშაო დღეზე მეტი დღის დაგვიანების შემთხვევაში, წარდგენილი ვაუჩერის ტალონი დაფინანსებას არ ექვემდებარება.

4. ქვეპროგრამის ფარგლებში გაწეული მომსახურების დაფინანსების აუცილებელი პირობა შეიძლება იყოს მიმწოდებლის მიერ გაწეულ მომსახურებასთან დაკავშირებული ინფორმაციის ზრუნვის სააგენტოში წარდგენა, ზრუნვის სააგენტოს მიერ მოთხოვნილი ფორმით.

5. ქვეპროგრამით გათვალისწინებული მომსახურების ღირებულება ანაზღაურდება საათობრივად, ერთი საათის ღირებულება შეადგენს 13 ლარს, თვეში ანაზღაურდება არაუმეტეს 600 საათისა.

**მუხლი 5. ქვეპროგრამით გათვალისწინებული მომსახურების მიმწოდებელი**

ქვეპროგრამით გათვალისწინებული მომსახურების მიმწოდებელია ამ დადგენილებით დამტკიცებული პროგრამის შესავალი ნაწილის მე-5 მუხლის მოთხოვნათა გათვალისწინებით სამინისტროში რეგისტრირებული პირი.

***დანართი №1.4***

# **სათემო ორგანიზაციებში მომსახურებით უზრუნველყოფის ქვეპროგრამა**

**მუხლი 1. ქვეპროგრამის ამოცანა**

ქვეპროგრამის ამოცანაა დიდი ზომის პანსიონატების დეინსტიტუციონალიზაციის პროცესის მხარდაჭერა, ინსტიტუციონალიზაციის პრევენცია, დამოუკიდებელი ცხოვრების ხელშეწყობა და სოციალური ინტეგრაცია ალტერნატირული მომსახურების განვითარების გზით.

**მუხლი 2. ქვეპროგრამის კომპონენტები**

1. ხანდაზმულთა და შშმ პირთა ხანგრძლივი ზრუნვის მომსახურებით უზრუნველყოფის კომპონენტი N1.4.1):

ა) 18 წლისა და უფროსი ასაკის შშმ პირთა ხანგრძლივი ზრუნვის ქვეკომპონენტი;

ბ) ხანდაზმულ პირთა (ქალები – 60 წლიდან, მამაკაცები – 65 წლიდან) ხანგრძლივი ზრუნვის ქვეკომპონენტი.

2. შშმ პირთა მცირე საოჯახო ტიპის მომსახურების უზრუნველყოფის კომპონენტი (დანართი N1.4.2):

ა) შშმ პირთა დამოუკიდებელი ცხოვრების ხელშემწყობის მცირე საოჯახო ტიპის მომსახურებით უზრუნველყოფის ქვეკომპონენტი;

ბ) შშმ პირთა ალტერნატიული საცხოვრისით უზრუნველყოფის ქვეკომპონენტი;

გ) ფსიქიკური დარღვევების მქონე შშმ პირთა მცირე საოჯახო ტიპის მომსახურებით უზრუნველყოფის ქვეკომპონენტი.

3. 18 წლის და მეტი ასაკის ფსიქიკური დარღვევების მქონე პირთა ალტერნატიული საცხოვრისით უზრუნველყოფის კომპონენტი (დანართი N1.4.3).

**მუხლი 3. ქვეპროგრამის ბიუჯეტი და დაფინანსების პროცედურა**

1. ქვეპროგრამის ბიუჯეტი განისაზღვრება 10 500 000 ლარით.

2. დაფინანსების პირობები რეგულირდება ამ ქვეპროგრამის კომპონენტებით განსაზღვრული წესის შესაბამისად.

3. დაფინანსების შეჩერება/აღდგენის პირობები:

ა) სპეციალიზებული დაწესებულების ბენეფიციარის მიერ დაწესებულების 14  კალენდარულ დღეზე მეტი ვადით დატოვების შემთხვევაში (მათ შორის,  არდადეგების ან/და სხვა პერიოდში დროებით გასვლისას/გაყვანისას)  თუ არ არსებობს დაწესებულებიდან პირის ამორიცხვის საფუძველი, ბენეფიციარის მიერ დაწესებულების დატოვების მე-15 დღიდან, რეგიონული საბჭო, სოციალური მუშაკის დასკვნის საფუძველზე, იღებს გადაწყვეტილებას მომსახურების დაფინანსების შეჩერების თაობაზე;

ბ) ბენეფიციარის დაბრუნების შემთხვევაში, რეგიონული საბჭო იღებს გადაწყვეტილებას დაფინანსების აღდგენის თაობაზე;

გ) მომსახურების დაფინანსების აღდგენის შემთხვევებში, შეჩერების პერიოდში გაუცემელი/მიუღებელი  თანხა  გაცემას/აღდგენას  არ ექვემდებარება;

დ) სათემო ორგანიზაციიდან ბენეფიციარისთვის გადაუდებელი სტაციონარული მომსახურების (კრიტიკული მდგომარეობები/ინტენსიური თერაპია და გადაუდებელი მდგომარეობები) ან პალიატიური სამედიცინო მომსახურების გაწევისას, მისი სტაციონარში 30 კალენდარულ დღეზე მეტი ხანგრძლივობით დაყოვნების შემთხვევაში, სათემო ორგანიზაციაში ჩარიცხული ბენეფიციარის დაფინანსებას ზრუნვის სააგენტო უზრუნველყოფს დღეში - 10 ლარით, შშმ პირთა დამოუკიდებელი ცხოვრების ხელშეწყობისთვის მცირე საოჯახო ტიპის მომსახურების უზრუნველყოფის კომპონენტის ბენეფიციარისთვის − დღეში 15 ლარის ოდენობით, ბენეფიციარის სტაციონარში დაყოვნების დროით.

**მუხლი 4. ქვეპროგრამით გათვალისწინებული მომსახურების მიმწოდებელი**

ქვეპროგრამით გათვალისწინებული მომსახურების მიმწოდებელია სამინისტროში ამ დადგენილებით დამტკიცებული პროგრამის შესავალი ნაწილის მე-5 მუხლის მოთხოვნათა გათვალისწინებით რეგისტრირებული პირი.

**მუხლი 5.  ქვეპროგრამის** **განმახორციელებელი**

ქვეპროგრამის განმახორციელებელია ზრუნვის სააგენტო.

***დანართი №1.4.1***

## ხანდაზმულთა და შშმ პირთა ხანგრძლივი ზრუნვის მომსახურებით უზრუნველყოფის კომპონენტი

**მუხლი 1. კომპონენტის ამოცანა**

1. კომპონენტის ამოცანაა ხანდაზმულთა და შშმ პირთა ხანგრძლივი ზრუნვის მომსახურების მიწოდება მათი ღირსეული ცხოვრების უზრუნველყოფის და სოციალური ინტეგრაციის მაქსიმალური ხელშეწყობის მიზნით.

2. ხანდაზმულთა და შშმ პირთა ხანგრძლივი ზრუნვის მომსახურებით უზრუნველყოფის კომპონენტის ქვეკომპონენტებია:

ა) 18 წლისა და უფროსი ასაკის შშმ პირთა ხანგრძლივი ზრუნვის ქვეკომპონენტი;

ბ) ხანდაზმულ პირთა (ქალები – 60 წლიდან, მამაკაცები – 65 წლიდან) ხანგრძლივი ზრუნვის ქვეკომპონენტი.

**მუხლი 2. კომპონენტის სამიზნე ჯგუფი**

ხანდაზმულთა და შშმ პირთა ხანგრძლივი ზრუნვის მომსახურებებით უზრუნველყოფის კომპონენტის სამიზნე ჯგუფს განეკუთვნება:

ა) 18 წლისა და უფროსი ასაკის შშმ პირები, ასევე აღნიშნული კატეგორიის მოსარგებლეთა 18 წლამდე ასაკის შვილები, თუკი ეს არ ეწინააღმდეგება ბავშვის ინტერესებს;

ბ) ხანდაზმულები (ქალები – 60 წლიდან, მამაკაცები – 65 წლიდან).

**მუხლი 3. კომპონენტის ღონისძიებები**

1. ხანდაზმულთა და შშმ პირთა ხანგრძლივი ზრუნვის მომსახურებით უზრუნველყოფის კომპონენტის ფარგლებში უზრუნველყოფილია:

ა) არაუმეტეს 24 მოსარგებლეზე გათვლილი საცხოვრებელი, ყოველდღიური მომსახურებითა და სამჯერადი კვებით, რომელთაგან ერთ-ერთი სამკომპონენტიანი სადილია;

ბ) საჭიროებისამებრ, პირველადი სამედიცინო დახმარება, ამბულატორიული და სტაციონარული სამედიცინო მომსახურების მიღების ორგანიზება, 2024 წლის ჯანმრთელობის დაცვის სახელმწიფო პროგრამებზე (შემდგომში - ჯანმრთელობის დაცვის სახელმწიფო პროგრამები) (მათ შორის, რეპროდუქციული ჯანმრთელობის და სახელმწიფოს მიერ განხორციელებული სხვადასხვა დაავადებათა სკრინინგის პროგრამების შესახებ) ინფორმაციის მიწოდება და საჭიროების შემთხვევაში, პროგრამაში ჩართვის ხელშეწყობა; მედიკამენტების აბების გამანაწილებელი;

გ) დამოუკიდებლობის ხარისხის შეძლებისდაგვარად ამაღლების მიზნით, მოსარგებლებისათვის ინდივიდუალური მომსახურების გეგმის შედგენა და განხორციელება;

დ) პროფესიული უნარ-ჩვევების განვითარება, მოსარგებლების ინდივიდუალური შესაძლებლობებისა და სურვილის გათვალისწინებით – ხელობის შერჩევა, სწავლება და პრაქტიკული გამოყენების, დამოუკიდებელი ცხოვრებისთვის საჭირო უნარებისა და გამოცდილების შეძენასა და დასაქმებაში ხელშეწყობა;

ე) სურვილის, ასაკის, სქესისა და სეზონის შესაბამისი სამოსითა და პირადი ჰიგიენისათვის აუცილებელი ნივთებით უზრუნველყოფა;

ვ) საზოგადოებაში ინტეგრაციის ხელშემწყობი ღონისძიებების განხორციელება;

ზ) საჭიროების შემთხვევაში მოვლის პროცედურების უზრუნველყოფა შესაბამისი გადამზადების მქონე პერსონალის - მომვლელების მიერ (რომლებსაც გავლილი უნდა ჰქონდეთ სამინისტროსთან შეთანხმებული სასწავლო კურსი მოვლაში) და შესაძლებლობის შემთხვევაში მოვლის თვითუნარის განვითარების ხელშეწყობა.

**მუხლი 4. კომპონენტის დაფინანსება**

1.  მიწოდებული მომსახურების ღირებულების ასანაზღაურებლად გამოიყენება არამატერიალიზებული ვაუჩერი, რომლის დღიური დაფინანსების ოდენობა ხანდაზმული მოსარგებლის შემთხვევაში, შეადგენს 35 ლარს, შშმ პირის შემთხვევაში 37 ლარს.

2. სახელმწიფო ბიუჯეტის დაფინანსებაზე მყოფ სათემო ორგანიზაციებში გაწეული მომსახურების დაფინანსება განხორციელდება შემდეგი პირობების გათვალისწინებით:

ა) „სოციალურად დაუცველი ოჯახების (შინამეურნეობების) სოციალურ-ეკონომიკური მდგომარეობის შეფასების მეთოდოლოგიის დამტკიცების შესახებ“ საქართველოს მთავრობის 2014 წლის 31 დეკემბრის №758 დადგენილებით დამტკიცებული მეთოდოლოგიის ფარგლებში შეფასებული (შესწავლილი) იმ ოჯახების წევრებს, რომელთა სარეიტინგო ქულა სპეციალიზებულ დაწესებულებაში მოთავსების შესახებ გადაწყვეტილების მიღების დროისათვის არ აღემატება 150 000 ქულას, ასევე მინდობით აღზრდის მომსახურებიდან განთავსებულ, სააღმზრდელო დაწესებულებიდან განთავსებულ, ზრუნვის სააგენტოს ფილიალებიდან გადმოყვანილ, ასევე, გადაუდებელი წესით ჩარიცხულ მოსარგებლეებს, კომპონენტით გათვალისწინებული მომსახურება დაუფინანსდებათ სრულად;

ბ) მოსარგებლეები, რომლებიც არ განეკუთვნებიან ამ პუნქტის „ა“ ქვეპუნქტით გათვალისწინებულ არცერთ კატეგორიას, გაწეული მომსახურების საფასურს იხდიან საკუთარი სახსრებით, სრულად: ხანდაზმულითა მომსახურებაში ჩარიცხული მოსარგებლის შემთხვევაში – დღეში 35 ლარის ოდენობით, შშმ პირის მომსახურებაში ჩარიცხული მოსარგებლის შემთხვევაში – 37 ლარის ოდენობით.

3. ვაუჩერის თვეში ასანაზღაურებელი თანხა გაიანგარიშება დღიური დაფინანსების ოდენობის ნამრავლით მომსახურების მიღების თვის კალენდარულ დღეთა რაოდენობაზე (ორგანიზაციაში მოსარგებლის ჩარიცხვის ან ამორიცხვის თვეს – შესაბამის თვეში ამ მოსარგებლის მიერ მიღებული მომსახურების დღეების რაოდენობაზე), მიმწოდებელი ვალდებულია არაუგვიანეს მომსახურების გაწევის მომდევნო თვის 5 რიცხვის ჩათვლით (იმ შემთხვევაში თუ აღნიშნული ვადა ემთხვევა არასამუშაო დღეს, არაუგვიანეს მომდევნო სამუშაო დღისა), ზრუნვის სააგენტოს წარუდგინოს მიმწოდებლის უფლებამოსილი წარმომადგენლის მიერ ხელმოწერილი, დათარიღებული და ბეჭდით დამოწმებული დოკუმენტი, რომელშიც ასახულია მოსარგებლის მიერ მომსახურების მიღების თვეში შესაბამისი მომსახურებით სარგებლობის მონაცემები, რომელიც ექვემდებარება ანაზღაურებას მომსახურების მიწოდების თვის მომდევნო თვის 20 რიცხვის ჩათვლით. ამასთან, მომსახურების მიმწოდებლის მიერ ამ ვადის დარღვევის შემთხვევაში, ყოველ დაგვიანებულ სამუშაო დღეზე ასანაზღაურებელი თანხის ოდენობას გამოაკლდება ასანაზღაურებელი თანხის 10%. 5 სამუშაო დღეზე მეტი დღის დაგვიანების შემთხვევაში, წარდგენილი ვაუჩერის ტალონი დაფინანსებას არ ექვემდებარება.

4. ქვეპროგრამის ფარგლებში გაწეული მომსახურების დაფინანსების აუცილებელი პირობა შეიძლება იყოს მიმწოდებლის მიერ გაწეულ მომსახურებასთან დაკავშირებული ინფორმაციის ზრუნვის სააგენტოში წარდგენა, ზრუნვის სააგენტოს მიერ მოთხოვნილი ფორმით.

***დანართი №1.4.2***

## შშმ პირთა მცირე საოჯახო ტიპის მომსახურების უზრუნველყოფის კომპონენტი

**მუხლი 1. კომპონენტის ამოცანა**

კომპონენტის ამოცანაა შშმ პირთა დიდი ზომის პანსიონატების დეინსტიტუციონალიზაციის პროცესის უზრუნველყოფა, ინსტიტუციონალიზაციის პრევენცია, ზრდასრულ შშმ პირთა დამოუკიდებელი ცხოვრების ხელშეწყობა და სოციალური ინტეგრაცია მცირე საოჯახო ტიპის მომსახურების განვითარების გზით.

**მუხლი 2 . კომპონენტის ქვეკომპონენტები**

კომპონენტით განსაზღვრული ქვეკომპონენტებია:

ა) შშმ პირთა დამოუკიდებელი ცხოვრების ხელშემწყობი მცირე საოჯახო ტიპის მომსახურებით უზრუნველყოფის ქვეკომპონენტი;

ბ) შშმ პირთა ალტერნატიული საცხოვრისით უზრუნველყოფის ქვეკომპონენტი;

გ) ფსიქიკური დარღვევების მქონე შშმ პირთა მცირე საოჯახო ტიპის მომსახურებით უზრუნველყოფის ქვეკომპონენტი.

**მუხლი 3. კომპონენტის/ქვეკომპონენტის სამიზნე ჯგუფი**

1. შშმ პირთა დამოუკიდებელი ცხოვრების ხელშემწყობი მცირე საოჯახო ტიპის მომსახურებით უზრუნველყოფის კომპონენტის სამიზნე ჯგუფს განეკუთვნება 18 წლისა და უფროსი ასაკის ფსიქიკური აშლილობისა და ინტელექტუალური განვითარების შეფერხების მქონე, შშმ პირები, რომელთაც შენარჩუნებული აქვთ თავის მოვლისა და კომუნიკაციის ბაზისური უნარ-ჩვევები, შეფასებულნი არიან მულტიგუნდის მიერ; ასევე აღნიშნული კატეგორიის მოსარგებლეთა 18 წლამდე ასაკის შვილები, თუკი ეს არ ეწინააღმდეგება ბავშვის ინტერესებს, შემდეგი თანმიმდევრობით:

ა) მინდობით აღზრდიდან, ასევე სხვა სადღეღამისო  სპეციალიზებული დაწესებულებიდან გადასაყვანი  მოსარგებლები;

ბ) ფსიქიატრიული სტაციონარული მომსახურების მიმწოდებელ დაწესებულებაში მკურნალობაზე მყოფი პირები,  რომლებიც აღარ საჭიროებენ სტაციონარულ მომსახურებას  და ფსიქიკური დარღვევების მქონე შშმ პირთა თავშესაფარში მყოფი პირები;

გ) პირები, რომლებსაც მეურვეობისა და მზრუნველობის ორგანოში უფრო ადრე აქვთ წარდგენილი განაცხადი არაფულადი მომსახურების თაობაზე.

დ) ამ ქვეკომპონენტის სამიზნე ჯგუფს არ განეკუთვნებიან პირები მძიმე კოგნიტური დარღვევებით (F01F05, F73-F79).

2. შშმ პირთა ალტერნატიული საცხოვრისით უზრუნველყოფის კომპონენტის სამიზნე ჯგუფს განეკუთვნება ზრუნვის სააგენტოს ფილიალების 18 წლისა და უფროსი ასაკის მქონე მოსარგებლე.

3. ფსიქიკური დარღვევების მქონე შშმ პირთა 24-საათიანი მომსახურებით უზრუნველყოფის კომპონენტის, სამიზნე ჯგუფს განეკუთვნება 18 წლისა და უფროსი ასაკის ფსიქიკური აშლილობისა და ინტელექტუალური განვითარების შეფერხების,ასევე მძიმე კოგნიტური დარღვევებით (F73-F79, F84.0, F84.1) შშმ პირი, რომელსაც აღენიშნებათ ფსიქო-სოციალური ფუნქციონირების ღრმა მოშლა და არ აქვს შესაბამისი მხარდამჭერი გარემო და რომელიც შეფასებულია არიან მულტიდისციპლინური გუნდის მიერ, შემდეგი თანმიმდევრობით:

ა) მინდობით აღზრდიდან, ასევე სხვა სადღეღამისო სპეციალიზებული დაწესებულებიდან გადასაყვანი მოსარგებლეები;

ბ) ის პირები, რომლებსაც მეურვეობისა და მზრუნველობის ორგანოში უფრო ადრე აქვთ წარდგენილი განაცხადი არაფულადი მომსახურების თაობაზე.

4. კომპონენტით გათვალისწინებული მომსახურების მისაღებად მიმწოდებელთან პირის მოთავსებისა და გაყვანის სხვა საკითხები, რეგულირდება „სპეციალიზებულ დაწესებულებაში პირის მოთავსებისა და ამ დაწესებულებიდან მისი გაყვანის წესისა და პირობების დამტკიცების შესახებ“ საქართველოს, შრომის, ჯანმრთელობისა და სოციალური დაცვის მინისტრის 2010 წლის 26 თებერვლის N52/ნ ბრძანების მოთხოვნათა შესაბამისად.

5. ამ კომპონენტით გათვალისწინებული მომსახურებით ერთდროულად მოსარგებლე პირთა რაოდენობა, ამ ქვეპროგრამის პირველი ქვეკომპონენტით გათვალისწინებული მომსახურების შემთხვევაში – 46, მეორე ქვეკომპონენტით გათვალისწინებული მომსახურების შემთხვევაში – 78, მესამე ქვეკომპონენტით გათვალისწინებული მომსახურების შემთხვევაში − 5.

**მუხლი 4. კომპონენტის ქვეკომპონენტების ღონისძიებები**

**ქვეკომპონენტის ღონისძიებებია:**

ა) შშმ პირთა დამოუკიდებელი ცხოვრების ხელშემწყობი მცირე საოჯახო ტიპის მომსახურებით უზრუნველყოფის ქვეკომპონენტის შემთხვევაში უზრუნველყოფილია:

ა.ა) არაუმეტეს 6 მოსარგებლეზე გათვლილი 24 საათიანი ოჯახური ტიპის საცხოვრებლი;

ა.ბ) მომსახურების პიროვნებაზე ორიენტირებული (პერსონა – ცენტრული) გეგმის შედგენა და ამ გეგმის შესაბამისად, მოსარგებლთა მაქსიმალური ფუნქციური დამოუკიდებლობის ხელშემწყობი მომსახურებება;

ა.გ) მოსარგებლთა სურვილის გათვალისწინებით, სრულფასოვანი კვებით ან საკვები პროდუქტებით უზრუნველყოფა, რაც  შესაძლებელია ხორციელდებოდეს თავად მოსარგებლთა მიერ;

ა.დ) საჭიროებისამებრ, პირველადი სამედიცინო დახმარების გაწევა, ამბულატორიული და სტაციონარული სამედიცინო მომსახურების მიღების ორგანიზება;

ა.ე) დამოუკიდებელი ცხოვრებისათვის საჭირო უნარ-ჩვევების განვითარება-სწავლება და საჭიროებისამებრ მხარდაჭერა;

ა.ვ) წინაპროფესიული უნარ-ჩვევების განვითარებაში ხელშეწყობა ( მოსარგებლების ინდივიდუალური შესაძლებლობებისა და სურვილის გათვალისწინებით, ხელობის შერჩევა, სწავლებისა და პრაქტიკული გამოყენების ხელშეწყობა);

ა.ზ) მოსარგებლთა მომსახურებისგან დამოუკიდებლად ცხოვრების მხარდაჭერისთვის დასაქმებისა და ეკონომიკური დამოუკიდებლობის ხელშეწყობა, მათი შესაძლებლობებისა და უნარ-ჩვევების გათვალისწინებით;

ა.თ) ასაკის, სქესისა და სეზონის შესაბამისი სამოსითა და პირადი ჰიგიენისათვის აუცილებელი ნივთებით უზრუნველყოფა;

ა.ი) საზოგადოებაში ინტეგრაციის ხელშემწყობი სხვადასხვა კულტურული, სპორტული, რეკრეაციული ღონისძიებების განხორციელება.

**ბ) შშმ პირთა ალტერნატიული საცხოვრისით უზრუნველყოფის ქვეკომპონენტის შემთხვევაში უზრუნველყოფილია:**

ბ.ა) არაუმეტეს 6 მოსარგებლეზე გათვლილი 24 საათიანი ოჯახური ტიპის საცხოვრებლით უზრუნველყოფა;

ბ.ბ) მომსახურების პიროვნებაზე ორიენტირებული (პერსონა – ცენტრული) გეგმის შედგენა და ამ გეგმის შესაბამისად მოსარგებლთა მაქსიმალური ფუნქციური დამოუკიდებლობის ხელშემწყობი მომსახურებებით უზრუნველყოფა;

ბ.გ) მოსარგებლთა სურვილის გათვალისწინებით სრულფასოვანი კვებით ან საკვები პროდუქტებით უზრუნველყოფა, რაც შესაძლებელია, ხორციელდებოდეს თავად მოსარგებლთა მიერ;

ბ.დ) საჭიროებისამებრ, პირველადი სამედიცინო დახმარების გაწევა, ამბულატორიული და სტაციონარული სამედიცინო მომსახურების მიღების ორგანიზება;

ბ.ე) საყოფაცხოვრებო (მ.შ. თვითმოვლის) უნარ-ჩვევების განვითარება-სწავლება და საჭიროებისამებრ მხარდაჭერა;

ბ.ვ) წინაპროფესიული უნარ-ჩვევების განვითარებაში ხელშეწყობა (მოსარგებლების ინდივიდუალური შესაძლებლობებისა და სურვილის გათვალისწინებით, ხელობის შერჩევა, სწავლება და პრაქტიკული გამოყენების ხელშეწყობა და ასევე პროფესიული განათლების შესაძლებლობების მოძიება-შეთავაზება დასაქმების ხელშეწყობის სახელმწიფო პროგრამის ფარგლებში;

ბ.ზ) მოსარგებლთა მომსახურებისგან დამოუკიდებლად ცხოვრების მხარდაჭერისთვის დასაქმებისა და ეკონომიკური დამოუკიდებლობის ხელშეწყობა მათი შესაძლებლობებისა და უნარ-ჩვევების გათვალისწინებით;

ბ.თ) ასაკის, სქესისა და სეზონის შესაბამისი სამოსითა და პირადი ჰიგიენისათვის აუცილებელი ნივთებით უზრუნველყოფა;

ბ.ი) მოსარგებლების საჭიროებიდან გამომდინარე, მათი ადაპტირებული,  თავისუფალი ორიენტაციისა და გადაადგილების შესაძლებლობით უზრუნველყოფა;

ბ.კ) ასისტენტის მომსახურება (არაუმეტეს 3 მოსარგებლზე 1 ასისტენტი, მომსახურებაში არანაკლებ 1 ასისტენტი ღამის განმავლობაში):

ბ.ლ) ასისტენტს პროფესიულ ზედამხედველობას უწევს შემთხვევის მართვის მენეჯერი (9  მოსარგებლეზე 1 შემთხვევის მართვის მენეჯერი), რომელიც არის პროფესიით ფსიქოლოგი ან პროფესიული ზედამხედველი, და აქვს დამოუკიდებელი პრაქტიკა;

ბ.მ) პროფესიულ ზედამხედველობის ფარგლებში, შემთხვევის მართვის მენეჯერი უზრუნველყოფს:

ბ.მ.ა) მოსარგებლის ინტერესებისა და შესაძლებლობების შეფასებასა და ინდივიდუალური მომსახურების გეგმის შედგენას;

ბ.მ.ბ) მოსარგებლთან მომუშავე სპეციალისტებისთვის რეკომენდაციების მიწოდებასა და მხარდაჭერას;

ბ.მ.გ) დამოუკიდებლობის ხარისხის გაზრდის მიზნით საჭირო უნარების განვითარებასა და პოზიტიური ქცევის მხარდაჭერას;

ბ.მ.დ) საზოგადოებაში ინტეგრაციის ხელშეწყობას;

ბ.მ.ე)ასისტენტის  ჩართვის საჭიროების განსაზღვრას;

ბ.მ.ვ) ასისტენტის  სამუშაო საათების დადგენას;

ბ.მ.ზ) ასისტენტის  პროფესიულ ზედამხედველობას;

ბ.მ.თ) ასისტენტისთვის სამუშაო რეკომენდაციების გაცემას.

ბ.ნ) საჭიროების შემთხვევაში, მომვლელის მომსახურებით უზრუნველყოფაა (2 მოსარგებლზე 1 მომვლელი);

ბ.ო) მულტიდისციპლინური გუნდის მიერ, რომელშიც შედიან ოკუპაციური თერაპევტი, ფსიქოლოგი, ზრუნვის სააგენტოს სოციალური მუშაკი და ექიმი (მოსარგებლის საჭიროებიდან გამომდინარე მოწვეული სპეციალისტი; მეტყველების თერაპევტი, ფსიქიკური ჯანმრთელობის პრობლემების მქონე პირების შემთხვევაში – ფსიქიატრი, ფუნქციური მხედველობის შესაფასებლად  –  ორიენტაცია-მობილობის სპეციალისტი, სმენის პრობლემების შემთხვევაში – აუდიოლოგი და სხვ.) მოსარგებლის მომსახურების ინდივიდუალური გეგმის შემუშავება და მისი შესრულებისა და პერიოდული გადასინჯვის უზრუნველყოფა.

გ) **ფსიქიკური დარღვევების მქონე შშმ პირთა მცირე საოჯახო ტიპის მომსახურებით უზრუნველყოფის**  **ქვეკომპონენტის შემთხვევაში უზრუნველყოფილია:**

გ.ა) არაუმეტეს 3 მოსარგებლეზე გათვლილი 24 საათიანი ოჯახური ტიპის საცხოვრებლით, შემდეგის გათვალისწინებით:

გ.ა.ა) მოსარგებლის საჭიროებიდან გამომდინარე, ფიზიკური გარემო მოსარგებლეთა თავისუფალი ორიენტაციისა და გადაადგილების შესაძლებლობით;

გ.ა.ბ) თვითდაზიანების პრევენციისთვის, რისკის მინიმუმამდე შემცირების მიზნით საჭირო გარემოთი და აღჭურვილობით (საჭიროების გათვალისწინებით რბილი ოთახი, მულტისენსორული ოთახი);

გ.ა.გ) იზოლირებული სივრცე ინდივიდუალური თერაპიებისთვის;

გ.ა.დ) საძინებელი არაუმეტეს ორი მოსარგებლისთვის და ერთ მოსარგებლეზე არანაკლებ 8 მ² ფართობისა, ხოლო მძიმე და ღრმა ინტელექტუალური შეფერხების მქონე მოსარგებლის შემთხვევაში, ცალკე გამოყოფილი საძინებელი ოთახით.

გ.ბ) ასისტენტის მომსახურებებით უზრუნველყოფა (საჭიროების მქონე 1 მოსარგებლეზე 1 ასისტენტი დღის განმავლობაში და მომსახურებაში არანაკლებ 1 ასისტენტი ღამის განმავლობაში):

გ.ბ.ა) სპეციალისტებს ზედამხედველობას უწევს შემთხვევის მართვის მენეჯერი, რომელიც არის დამოუკიდებელი ქცევის თერაპევტი ან პროფესიული ზედამხედველი ან კონსულტანტი რთული ქცევის მართვის საკითხებში, რომელიც არის პროფესიით ფსიქოლოგი, აქვს დამოუკიდებელი პრაქტიკა და შეუძლია რთული ქცევის მართვაზე პროფესიული ზედამხედველობის განხორციელება;

გ.გ)  შემთხვევის მართვის მენეჯერი უზრუნველყოფს (3 მოსარგებლზე 1 შემთხვევის მართვის მენეჯერი):

გ.გ.ა) რთული ქცევის შეფასებას;

გ.გ.ბ) მოსარგებლის განვითარების შეფასებასა და ინდივიდუალური მომსახურების გეგმის შედგენას;

გ.გ.გ) მოსარგებლის ვერბალური/ალტერნატიული კომუნიკაციის განვითარების ხელშეწყობას;

გ.გ.დ) მოსარგებლესთან მომუშავე სპეციალისტებისთვის რეკომენდაციების მიწოდებასა და მხარდაჭერას;

გ.გ.ე) დამოუკიდებლობის ხარისხის გაზრდის მიზნით საჭირო უნარების განვითარებასა და პოზიტიური ქცევის მხარდაჭერას;

გ.გ.ვ) საზოგადოებაში ინტეგრაციის ხელშეწყობას;

გ.გ.ზ) ასისტენსი საჭიროების განსაზღვრას;

გ.გ.თ) სამუშაო საათების დადგენას;

გ.გ.ი) პროფესიულ ზედამხედველობას;

გ.გ.კ) სამუშაო რეკომენდაციების გაცემას;

გ.გ.ლ) სწავლა-სწავლების მეთოდოლოგიისა და ტექნიკების მონიტორინგს.

გ.დ) მოსარგებლთა სურვილის გათვალისწინებით, სრულფასოვანი კვებაან საკვები პროდუქტებით უზრუნველყოფა;

გ.ე) საჭიროებისამებრ, პირველადი სამედიცინო დახმარების გაწევა, ამბულატორიული და სტაციონარული სამედიცინო მომსახურების მიღების ორგანიზება;

გ.ვ) შესაძლებლობის გათვალისწინებით, საყოფაცხოვრებო (მათ შორის, თვითმოვლის) უნარ-ჩვევების განვითარება-სწავლება და მხარდაჭერა;

გ.ზ) წინაპროფესიული უნარ-ჩვევების განვითარებაში ხელშეწყობა (მოსარგებლების ინდივიდუალური შესაძლებლობებისა და სურვილის გათვალისწინებით, ხელობის შერჩევა, სწავლებისა და პრაქტიკული გამოყენების ხელშეწყობა);

გ.თ) მულტიდისციპლინური გუნდის მიერ, რომელშიც შედიან ფსიქოლოგი (ქცევის თერაპევტი), ოკუპაციური თერაპევტი, ფსიქიატრი, სოციალური მუშაკი, მხარდამჭერი (ასევე საჭიროებების გათვალისწინებით, სხვა სპეციალისტები) მოსარგებლის მომსახურების ინდივიდუალური გეგმის შემუშავება მისი შესრულებისა და პერიოდული გადასინჯვის უზრუნველყოფა;

გ.ი) სურვილის, ასაკის, სქესისა და სეზონის შესაბამისი სამოსითა და პირადი ჰიგიენისათვის აუცილებელი ნივთებით უზრუნველყოფა;

გ.კ) საზოგადოებაში ინტეგრაციის ხელშემწყობი სხვადასხვა კულტურული, სპორტული, რეკრეაციული ღონისძიების განხორციელება;

გ.ლ) საჭიროების შემთხვევაში მომვლელის მომსახურებით უზრუნველყოფა (2 მოსარგებლზე 1 მომვლელი).

2. მოსარგებლთა მდგომარეობის გამწვავების შემთხვევაში, მომსახურება უზრუნველყოფს შესაბამის სამედიცინო დაწესებულებაში გადაყვანის ორგანიზებას, მეთვალყურეობასა და ზრუნვას, რაზეც დაუყოვნებლივ ეცნობება ზრუნვის სააგენტოს.

**მუხლი 5. კომპონენტის დაფინანსება**

1. მიწოდებული მომსახურების ღირებულების ასანაზღაურებლად გამოიყენება არამატერიალიზებული ვაუჩერი, რომლის დღიური დაფინანსების ოდენობა ამ დანართის მე-2 მუხლის „ა“ ქვეპუნქტით გათვალისწინებული მომსახურების შემთხვევაში შეადგენს – 45 ლარს, „ბ“ ქვეპუნქტით გათვალისწინებული მომსახურების შემთხვევაში – 70 ლარს, „გ“ ქვეპუნქტით გათვალისწინებული მომსახურების შემთხვევაში − 100 ლარს.

2. კომპონენტის ფარგლებში გაწეული მომსახურება სახელმწიფოს მხრიდან ფინანსდება სრულად, ამავე მუხლის პირველი პუნქტით განსაზღვრული ოდენობების შესაბამისად.

3. ვაუჩერის თვეში ასანაზღაურებელი თანხა გაიანგარიშება დღიური დაფინანსების ოდენობის ნამრავლით მომსახურების მიღების თვის კალენდარულ დღეთა რაოდენობაზე (ორგანიზაციაში მოსარგებლის ჩარიცხვის ან ამორიცხვის თვეს – შესაბამის თვეში ამ მოსარგებლის მიერ მიღებული მომსახურების დღეების რაოდენობაზე), მიმწოდებელი ვალდებულია არაუგვიანეს მომსახურების გაწევის მომდევნო თვის 5 რიცხვის ჩათვლით (იმ შემთხვევაში თუ აღნიშნული ვადა ემთხვევა არასამუშაო დღეს, არაუგვიანეს მომდევნო სამუშაო დღისა), ზრუნვის სააგენტოს წარუდგინოს მიმწოდებლის უფლებამოსილი წარმომადგენლის მიერ ხელმოწერილი, დათარიღებული და ბეჭდით დამოწმებული დოკუმენტი, რომელშიც ასახულია მოსარგებლის მიერ მომსახურების მიღების თვეში შესაბამისი მომსახურებით სარგებლობის მონაცემები, რომელიც ექვემდებარება ანაზღაურებას მომსახურების მიწოდების თვის მომდევნო თვის 20 რიცხვის ჩათვლით. ამასთან, მომსახურების მიმწოდებლის მიერ ამ ვადის დარღვევის შემთხვევაში, ყოველ დაგვიანებულ სამუშაო დღეზე ასანაზღაურებელი თანხის ოდენობას გამოაკლდება ასანაზღაურებელი თანხის 10%. 5 სამუშაო დღეზე მეტი დღის დაგვიანების შემთხვევაში, წარდგენილი ვაუჩერის ტალონი დაფინანსებას არ ექვემდებარება.

4. კომპონენტის ფარგლებში გაწეული მომსახურების დაფინანსების აუცილებელი პირობა შეიძლება იყოს მიმწოდებლის მიერ გაწეულ მომსახურებასთან დაკავშირებული ინფორმაციის ზრუნვის სააგენტოში წარდგენა, ზრუნვის სააგენტოს მიერ მოთხოვნილი ფორმით.

***დანართი №1.4.3***

## 18 წლის და მეტი ასაკის ფსიქიკური დარღვევების მქონე პირთა ალტერნატიული საცხოვრისით უზრუნველყოფის კომპონენტი

**მუხლი 1. კომპონენტის ამოცანა**

ქვეპროგრამის ამოცანაა დეინსტიტუციონალიზაციის პროცესის მხარდაჭერა, ინსტიტუციებში მცხოვრებ მოსარგებლეთა დამოუკიდებელი ცხოვრებისათვის მომზადება და სოციალური ინტეგრაცია ალტერნატირული მომსახურების მიწოდების გზით.

**მუხლი 2. კომპონენტის სამიზნე ჯგუფი**

1. კომპონენტის სამიზნე ჯგუფს განეკუთვნებიან:

ა) ზრუნვის სააგენტოს ფილიალებისა და ამავე ქვეპროგრამის ფარგლებში რეგისტრირებული სათემო ორგანიზაციების მომსახურების მიმღები პირები;

ბ) ფსიქიკური დარღვევების მქონე შშმ პირთა თავშესაფარში მყოფი პირები;

გ) ფსიქიატრიული სტაციონარული მომსახურების მიმწოდებელ დაწესებულებაში მკურნალობაზე მყოფი პირები, რომლებიც აღარ საჭიროებენ სტაციონარულ მომსახურებას.

2. ფსიქიკური დარღვევების მქონე შშმ პირთა თავშესაფარში მყოფი პირები შეფასებულ უნდა იყვნენ მომსახურების მიმწოდებელი შესაბამისი დაწესებულების სოციალური მუშაკისა და ფსიქიატრის მიერ და ჯანმრთელობის მდგომარეობის შესახებ სამედიცინო დოკუმენტაციით − ფორმა №IV-100/ა-თი უნდა დგინდებოდეს ფსიქო-სოციალური ფუნქციონირების ღრმა მოშლა, სოციალური მუშაკის დასკვნაში აღნიშნული უნდა იყოს, რომ პირს არ აქვს შესაბამისი მხარდამჭერი გარემო.

**მუხლი 3. კომპონენტის ღონისძიებები**

1. კომპონენტის ღონისძიებები მოიცავს:

ა) არაუმეტეს 12 მოსარგებლეზე გათვლილი ოჯახური ტიპის საცხოვრებლით უზრუნველყოფა;

ბ) მომსახურების პიროვნებაზე ორიენტირებული (პერსონაცენტრული) გეგმის შედგენაპერიოდულად (არაუგვიანეს 6 თვეში ერთხელ) გადახედვას/შეფასება და ამ გეგმის შესაბამისად მოსარგებლთა მაქსიმალური ფუნქციური დამოუკიდებლობის ხელშემწყობი მომსახურებებით უზრუნველყოფა;

გ) მოსარგებლთა სურვილის გათვალისწინებით, სრულფასოვანი კვებით ან საკვები პროდუქტებით უზრუნველყოფა (მინიმუმ სამჯერადი კვებით, რომელთაგან ერთ-ერთი სამკომპონენტიანი სადილი), რაც შესაძლებელია ხორციელდებოდეს თავად მოსარგებლთა მიერ;

დ) საჭიროებისამებრ, პირველადი სამედიცინო დახმარების გაწევის, ამბულატორიული და სტაციონარული სამედიცინო მომსახურების მიღების ორგანიზება;

ე) საჭიროების მიხედვით, შესაბამისი ფსიქიატრიული მომსახურების ორგანიზების უზრუნველყოფა;

ვ) საჭიროებისამებრ საყოფაცხოვრებო (მ. შ., თვითმოვლის) უნარ-ჩვევების განვითარება-სწავლება და მხარდაჭერა;

ზ) მათი შესაძლებლობებისა და უნარ-ჩვევების გათვალისწინებით მოსარგებლთა მომსახურებისგან დამოუკიდებლად ცხოვრების მხარდაჭერისთვის დასაქმებასა და ეკონომიკური დამოუკიდებლობის ხელშეწყობას;

თ) პირადი ჰიგიენისათვის აუცილებელი ნივთებით უზრუნველყოფა;

ი) მოსარგებლების საჭიროებიდან გამომდინარე, მათი ადაპტირებული, თავისუფალი ორიენტაციისა და გადაადგილების შესაძლებლობით უზრუნველყოფა;

კ) ასისტეტნტის მომსახურებებით უზრუნველყოფა (არაუმეტეს 4 მოსარგებლზე 1 ასისტენტი დღე-ღამის განმავლობაში);

ლ) ასისტენტის მომსახურების ზედამხედველობას შემთხვევის მართვის მენეჯერის მიერ (12 მოსარგებლზე 1 შემთხვევის მართვის მენეჯერი), რომელიც არის დამოუკიდებელი ქცევის თერაპევტი ან პროფესიული ზედამხედველი, რომელიც პროფესიით შეიძლება იყოს უმაღლესი განათლების მედიკოსი, ფსიქოლოგი, ექთანი ან სოციალური მუშაკი და აქვს დამოუკიდებელი პრაქტიკა. შემთხვევის მართვის მენეჯერი უზრუნველყოფს:

ლ.ა) მოსარგებლის ინტერესებისა და შესაძლებლობების შეფასებასა და ინდივიდუალური მომსახურების გეგმის შედგენას;

ლ.ბ) მოსარგებლთან მომუშავე სპეციალისტებისთვის რეკომენდაციების მიწოდებასა და მხარდაჭერას;

ლ.გ) დამოუკიდებლობის ხარისხის გაზრდის მიზნით, საჭირო უნარების განვითარებასა და პოზიტიური ქცევის მხარდაჭერას;

ლ.დ) საზოგადოებაში ინტეგრაციის ხელშეწყობას;

ლ.ე) ასისტენტის საჭიროების განსაზღვრას;

ლ.ვ) ასისტენტის სამუშაო საათების დადგენას;

ლ.ზ) ასისტენტის პროფესიულ ზედამხედველობას;

ლ.თ) ასისტენტისთვის სამუშაო რეკომენდაციების გაცემას.

მ) მულტიდისციპლინური გუნდის მიერ, რომელშიც შედიან შემთხვევის მართვის მენეჯერი, ფსიქოლოგი, სოციალური მუშაკი, ფსიქიატრი, მოსარგებლის საჭიროებიდან გამომდინარე, მოწვეული სპეციალისტი, მოსარგებლის მომსახურების პიროვნებაზე ორიენტირებული (პერსონაცენტრული) გეგმის შემუშავებასა და მისი შესრულებისა და პერიოდული გადასინჯვის უზრუნველყოფას.

**მუხლი 4. კომპონენტის დაფინანსება**

1.  ქვეპროგრამის ფარგლებში მიწოდებული მომსახურების ღირებულების ასანაზღაურებლად გამოიყენება არამატერიალიზებული ვაუჩერი, რომლის დღიური დაფინანსება შეადგენს 60 ლარს.

2. კომპონენტის ფარგლებში გაწეული მომსახურება სახელმწიფოს მხრიდან ფინანსდება სრულად, ამავე მუხლის პირველი პუნქტით განსაზღვრული ოდენობის შესაბამისად.

3. ამ მუხლის პირველი პუნქტით გათვალისწინებული ვაუჩერის თვეში ასანაზღაურებელი თანხა გაიანგარიშება დღიური დაფინანსების ოდენობის ნამრავლით მომსახურების მიღების თვის კალენდარულ დღეთა რაოდენობაზე (ორგანიზაციაში მოსარგებლის ჩარიცხვის ან ამორიცხვის თვეს – შესაბამის თვეში ამ მოსარგებლის მიერ მიღებული მომსახურების დღეების რაოდენობაზე), მიმწოდებელი ვალდებულია არაუგვიანეს მომსახურების გაწევის მომდევნო თვის 5 რიცხვის ჩათვლით (იმ შემთხვევაში თუ აღნიშნული ვადა ემთხვევა არასამუშაო დღეს, არაუგვიანეს მომდევნო სამუშაო დღისა), ზრუნვის სააგენტოს წარუდგინოს მიმწოდებლის უფლებამოსილი წარმომადგენლის მიერ ხელმოწერილი, დათარიღებული და ბეჭდით დამოწმებული დოკუმენტი, რომელშიც ასახულია მოსარგებლის მიერ მომსახურების მიღების თვეში შესაბამისი მომსახურებით სარგებლობის მონაცემები, რომელიც ექვემდებარება ანაზღაურებას მომსახურების მიწოდების თვის მომდევნო თვის 20 რიცხვის ჩათვლით. ამასთან, მომსახურების მიმწოდებლის მიერ ამ ვადის დარღვევის შემთხვევაში, ყოველ დაგვიანებულ სამუშაო დღეზე ასანაზღაურებელი თანხის ოდენობას გამოაკლდება ასანაზღაურებელი თანხის 10%. 5 სამუშაო დღეზე მეტი დღის დაგვიანების შემთხვევაში, წარდგენილი ვაუჩერის ტალონი დაფინანსებას არ ექვემდებარება.

4. კომპონენტის ფარგლებში გაწეული მომსახურების დაფინანსების აუცილებელი პირობა შეიძლება იყოს მიმწოდებლის მიერ გაწეულ მომსახურებასთან დაკავშირებული ინფორმაციის ზრუნვის სააგენტოში წარდგენა, ზრუნვის სააგენტოს მიერ მოთხოვნილი ფორმით.

5. კომპონენტით გათვალისწინებული მომსახურების მისაღებად მიმწოდებელთან პირის მოთავსებისა და გაყვანის სხვა საკითხები რეგულირდება „სპეციალიზებულ დაწესებულებაში პირის მოთავსებისა და ამ დაწესებულებიდან მისი გაყვანის წესისა და პირობების დამტკიცების შესახებ“ საქართველოს, შრომის, ჯანმრთელობისა და სოციალური დაცვის მინისტრის ბრძანების მოთხოვნათა შესაბამისად.

6. ამ კომპონენტის მომსახურებაში ჩარიცხვას ითანხმებს ზრუნვის სააგენტოს დირექტორის ინდივიდუალური ადმინისტრაციულ სამართლებრივი აქტით შექმნილი კომისია. კომპონენტით გათვალისწინებულ მომსახურებებში ჩარიცხვის/ამორიცხვის/შეჩერების შესახებ გადაწყვეტილებას იღებს მეურვეობა-მზრუნველობის საბჭო/საბჭოს თავმჯდომარე.

7. ამ კომპონენტით გათვალისწინებული მომსახურებით ერთდროულად მოსარგებლე პირთა რაოდენობა შეადგენს 120-ს.

***დანართი №1.5***

# **ომის მონაწილეთა რეაბილიტაციის ხელშეწყობის ქვეპროგრამა**

**მუხლი 1. ქვეპროგრამის ამოცანა**

ქვეპროგრამის ამოცანაა სამიზნე ჯგუფის პირთა სამკურნალო-პროფილაქტიკური და სარეაბილიტაციო მომსახურებების გაწევა.

**მუხლი 2. ქვეპროგრამის სამიზნე ჯგუფი**

1. ქვეპროგრამის სამიზნე ჯგუფს განეკუთვნება შშმ ან ხანდაზმული (ქალები – 60 წლიდან, მამაკაცები – 65 წლიდან) ომის მონაწილე.

2. ქვეპროგრამაში ჩართვის მიზნით, ამ მუხლის პირველი პუნქტით გათვალისწინებული პირი განცხადებით მიმართავს ამ დანართის მე-5 მუხლით განსაზღვრულ მიმწოდებელს. განცხადებას თან უნდა ერთვოდეს:

ა) პირადობის დამადასტურებელი დოკუმენტი (საქართველოს მოქალაქის პირადობის მოწმობა ან პასპორტი) და მისი ასლი;

ბ) ზრუნვის სააგენტოს მიერ გაცემული ცნობა, რომ პირს მიმდინარე წელს არ უსარგებლია ამ ქვეპროგრამით გათვალისწინებული მომსახურებით (ინდივიდუალური კურსით);

გ) შშმ პირის სტატუსის დამადასტურებელი საბუთის ასლი (შშმ პირის შემთხვევაში);

დ) ომის მონაწილის სტატუსის დამადასტურებელი დოკუმენტი ან ცნობა.

3. ამ ქვეპროგრამის მომსახურების მაძიებლები რეგისტრირებული უნდა იყვნენ სსიპ – ვეტერანების საქმეთა სახელმწიფო სამსახურის საინფორმაციო ბაზაში.

4. პირის ქვეპროგრამაში ჩართვის შესახებ გადაწყვეტილებას იღებს ამ დანართის მე-5 მუხლით განსაზღვრული მომსახურების მიმწოდებელი. ამასთან, მომსახურების მიმწოდებელი უფლებამოსილია, ზრუნვის სააგენტოსგან გამოითხოვოს ინფორმაცია ქვეპროგრამის ბიუჯეტის ფარგლებში დარჩენილი ასათვისებელი რესურსის თაობაზე.

**მუხლი 3. ქვეპროგრამის ღონისძიებები**

ინდივიდუალური სამკურნალო-პროფილაქტიკური და სარეაბილიტაციო კურსის (შემდგომში – ინდივიდუალური კურსი) ფარგლებში, ქვეპროგრამის ღონისძიებების ფარგლებში უზრუნველყოფილია:

ა) ექიმ-სპეციალისტ(ებ)თან კონსულტაცია;

ბ) ფიზიოთერაპიული და ლაბორატორიულ-ინსტრუმენტული კვლევების ჩატარება;

გ) ბალნეოლოგიური პროცედურების ჩატარება;

დ) სამკურნალო ფიზკულტურისა და მანუალური თერაპიის პროცედურების ჩატარება.

**მუხლი 4. ქვეპროგრამის ბიუჯეტი და დაფინანსება**

1. ქვეპროგრამის ბიუჯეტი განისაზღვრება 20 000 ლარით.

2. წლის განმავლობაში ერთ პირზე გათვალისწინებულია არაუმეტეს ერთი ინდივიდუალური კურსის ღირებულების დაფინანსება.

3. ინდივიდუალური კურსით გათვალისწინებული მომსახურებების ღირებულების ასანაზღაურებლად გამოიყენება არამატერიალიზებული ვაუჩერი. ამასთან, ანაზღაურება ხორციელდება ფაქტობრივი ხარჯის მიხედვით, არაუმეტეს 300 ლარის ოდენობით.

4. დაფინანსების მისაღებად, მიმწოდებელი დასრულებული ინდივიდუალური კურსის შესახებ ზრუნვის  სააგენტოს მიერ დადგენილი ფორმის ანგარიშს აწვდის ზრუნვის სააგენტოს, არაუგვიანეს ინდივიდუალური კურსის დასრულების თვის მომდევნო თვის 5 რიცხვის ჩათვლით (იმ შემთხვევაში თუ აღნიშნული ვადა ემთხვევა არასამუშაო დღეს, არაუგვიანეს მომდევნო სამუშაო დღისა), რომელიც უზრუნველყოფს ამავე თვის ამოწურვამდე შესაბამისი ვაუჩერის დაფინანსებას ამ მუხლის მე-3 პუნქტის პირობათა გათვალისწინებით. ამასთან, მომსახურების მიმწოდებლის მიერ ამ ვადის დარღვევის შემთხვევაში, ყოველ დაგვიანებულ სამუშაო დღეზე ასანაზღაურებელი თანხის ოდენობას გამოაკლდება ასანაზღაურებელი თანხის 10%. 5 სამუშაო დღეზე მეტი დღის დაგვიანების შემთხვევაში, წარდგენილი ვაუჩერის ტალონი დაფინანსებას არ ექვემდებარება.

5. დაფინანსების აუცილებელი პირობა შეიძლება იყოს მიმწოდებლის მიერ გაწეულ მომსახურებასთან დაკავშირებული დამატებითი ინფორმაციის ქვეპროგრამის განმახორციელებელთან წარდგენა, ზრუნვის სააგენტოს მიერ მოთხოვნილი ფორმით.

**მუხლი 5. ქვეპროგრამით გათვალისწინებული მომსახურების მიმწოდებელი**

ქვეპროგრამით გათვალისწინებული მომსახურების მიმწოდებელია სამინისტროში ამ დადგენილებით დამტკიცეული დანართის შესავალი ნაწილის მე-5 მუხლის მოთხოვნათა გათვალისწინებით რეგისტრირებული პირი.

***დანართი №1.6***

# **პერსონალური ასისტენტის მომსახურებით უზრუნველყოფის ქვეპროგრამა**

**მუხლი 1. ქვეპროგრამის** **მიზანი**

ქვეპროგრამის მიზანია შშმ პირთა დამოუკიდებელი ცხოვრების და საზოგადოებაში ინტეგრირების ხელშეწყობა, პერსონალური ასისტირების მომსახურების მიწოდებით.

**მუხლი 2. ქვეპროგრამის** **სამიზნე** **ჯგუფი**

1. ქვეპროგრამის სამიზნე ჯგუფს განეკუთვნება 18 წლის და მეტი ასაკის მკვეთრად ან მნიშვნელოვნად გამოხატული შშმ სტატუსის მქონე პირები, რომელთაც ესაჭიროებათ პერსონალური ასისტენტის მომსახურება.

2. მომსახურების მიღების მსურველი პირი ქვეპროგრამაში ერთვება სამინისტროს მიერ პერსონალური ასისტირების საჭიროების შეფასების ჩატარებაზე უფლებამოსილი სამედიცინო დაწესებულების დასკვნის საფუძველზე.

3. ქვეპროგრამაში ვერ ჩაერთვება:

ა) პირი, რომელიც სახელმწიფო/მუნიციპალური პროგრამების ფარგლებში ცხოვრობს დიდ ინსტიტუციაში, 24-საათიან სათემო და/ან მცირე საოჯახო მომსახურებაში;

ბ) არის ამ ქვეპროგრამის ღონისძიებების მსგავსი შინმოვლის ან პერსონალური ასისტენტის სახელმწიფო/მუნიციპალური პროგრამის/მომსახურების მოსარგებლე.

**მუხლი 3. პროგრამაში მოსარგებლის ჩართვის პროცედურა**

1. მოსარგებლის მომსახურებაში ჩართვის პროცესის ადმინისტრირებას ახორციელებს მუნიციპალიტეტი.  
2. პროგრამაში ჩასართავად მოსარგებლის შეფასებას აწარმოებს სამინისტროს მიერ უფლებამოსილი სამედიცინო დაწესებულება, რომელიც სტანდარტიზებული კითხვარის და დასკვნის საფუძველზე განსაზღვრავს მოსარგებლის პერსონალური ასისტირების საჭირობას.

3. პერსონალური ასისტირების საჭირობის შეფასების კითხვარის ერთ დადებით შეფასებაზე დაფინანსებული მომსახურების ასანაზღაურებელი თანხა შეადგენს 25 ლარს. თანხის ანაზღაურებას ახორციელებს შესაბამისი მუნიციპალიტეტი სამინისტროსაგან შეფასებაზე უფლებამოსილი სამედიცინო დაწესებულების მიერ წარდგენილი შესრულებული სამუშაოს შესახებ ანგარიშის საფუძველზე.

**მუხლი 4. ქვეპროგრამის** **ღონისძიებები**

1. პერსონალური ასისტირების მოცულობა განისაზღვრება მოსარგებლის ინდივიდუალური საჭიროებისა მიხედვით შეფასების დროს, რომელიც იყოფა ორ კატეგორიად: რეგულარული და სპეციალიზებული. რეგულარული ასისტირების საჭიროების მქონე პირის შემთხვევაში, მომსახურება ითვალისწინებს თვეში არაუმეტეს 60 საათს, ხოლო სპეციალიზებული ასისტირების საჭიროების მქონე პირის შემთხვევაში, თვეში არაუმეტეს 120 საათს.

2. ქვეპროგრამით განსაზღვრული მომსახურება მიეწოდება ,,შეზღუდული შესაძლებლობების მქონე პირთა პერსონალური ასისტენტის სერვისის მართვის სტანდარტების დამტკიცების შესახებ“ საქართველოს ოკუპირებული ტერიტორიებიდან დევნილთა, შრომის, ჯანმრთელობისა და სოციალური დაცვის მინისტრის 2022 წლის 18 თებერვლის №01-13/ნ ბრძანების შესაბამისად.

**მუხლი 5. ქვეპროგრამის** **ბიუჯეტი** **და** **დაფინანსება**

1. პროგრამის ბიუჯეტი განისაზღვრება 2 000 000 ლარით მიზნობრივი ტრანფერის ფარგლებში.

2. მომსახურებისთვის გათვალისწინებული დაფინანსების ოდენობა რეგულარული ასისტირების შემთხვევაში შეადგენს თვეში 720 ლარს, ხოლო სპეციალიზებული ასისტირების შემთხვევაში – თვეში   
1 560 ლარს.

3. მომსახურების ასანაზღაურებლად გამოიყენება არამატერიალიზებული ან მატერიალიზებული ვაუჩერი ინდივიდუალური მუნიციპალიტეტის გადაწყვეტილების შესაბამისად.

4. მუნიციპალიტეტებისათვის ინდივიდუალური მიზნობრივი ტრანსფერის მოცულობა განისაზღვრება მინისტრის მიერ გამოცემული შეზღუდული შესაძლებლობის მქონე პირთა პერსონალური ასისტენტის სერვისის დელეგირებული უფლებამოსილების შესასრულებლად მუნიციპალიტეტებისთვის მიზნობრივი ტრანსფერის გაანგარიშების მეთოდოლოგიისა და გაცემის წესით.

**მუხლი 6. ქვეპროგრამით გათვალისწინებული მომსახურების განმახორციელებელი**

ქვეპროგრამის განმახორციელებელია შესაბამისი მუნიციპალიტეტის მერია, დელეგირებული უფლებამოსილების ფარგლებში.

**მუხლი 7. ქვეპროგრამის მიმწოდებელი**

ქვეპროგრამით გათვალისწინებული მომსახურების მიმწოდებელია სამინისტროში ამ დადგენილების მოთხოვნათა გათვალისწინებით რეგისტრირებული იურიდიული პირი, რომელთანაც შესაბამისი მუნიციპალიტეტის მერიის მიერ არის გაფორმებული ორმხრივი ხელშეკრულება.

**მუხლი 8. გარდამავალი დებულება**

ზრუნვის სააგენტომ უზრუნველყოს 2025 წლის პროგრამისთვის გათვალისწინებული ასიგნებების ფარგლებში 2024 წლის პროგრამით განსაზღვრული დეკემბრის თვეში გაწეული მომსახურების ღირებულების ანაზღაურება.

***დანართი №1.7***

# **შინმოვლის** **მომსახურებით** **უზრუნველყოფის** **ქვეპროგრამა**

**მუხლი 1. ქვეპროგრამის** **მიზანი**

1. ქვეპროგრამის მიზანია მოსარგებლეთა უფლებების უზრუნველყოფა შინმოვლის მომსახურების მიწოდებით.

2. შინმოვლის ამოცანაა მოვლის საჭიროების მქონე პირთა ცხოვრების ხარისხის გაუმჯობესება, კერძოდ, მოსარგებლეთა დამოუკიდებლობის მაქსიმალურად ხელშეწყობა ყოველდღიურ ქმედებებში მათთვის ჩვეულ საცხოვრებელ პირობებში, პირადი ცხოვრების ხელშეუხებლობითა და ეთიკური ნორმების დაცვით; რიგ შემთხვევებში ინსტიტუციონალიზაციის და (რე)ჰოსპიტალიზაციის პრევენცია, მოსარგებლის სახელმწიფო ზრუნვაში მოხვედრის ალბათობის შემცირება და ოჯახის მხარდაჭერა/გაძლიერება.

**მუხლი 2. ქვეპროგრამის** **სამიზნე** **ჯგუფი**

1. ქვეპროგრამის სამიზნე ჯგუფს განეკუთვნება 18 წლის და მეტი ასაკის საქართველოს მოქალაქე, რომელიც სურვილს გამოთქვამს პროგრამაში მონაწილეობაზე და შეესაბამება ამ ქვეპროგრამის მე-3 მუხლის მე-3 პუნქტით გათვალისწინებული ბართელის სკალით შეფასების შედეგად განსაზღვრულ  რომელიმე კატეგორიას (უპირატესად არის მწოლიარე მდგომარეობაში ან/და დამოუკიდებლად ვერ გადაადგილდება სახლს გარეთ).

2.  ქვეპროგრამაში ვერ ჩაერთვება:

ა) პირი, რომელიც სახელმწიფო/მუნიციპალური პროგრამების ფარგლებში ცხოვრობს დიდ ინსტიტუციაში, 24-საათიან სათემო და/ან მცირე საოჯახო მომსახურებში;

ბ) არის ამ ქვეპროგრამის ღონისძიებების მსგავსი შინმოვლის ან პერსონალური ასისტენტის სახელმწიფო/მუნიციპალური პროგრამის/მომსახურების მოსარგებლე;

გ) აღენიშნება ქცევითი დარღვევა (დადასტურებული სამედიცინო დოკუმენტაციით ფორმა №IV-100/ა), რომელიც ხელს შეუშლის შინმოვლის განხორციელების პროცესს და/ან რისკის ქვეშ დააყენებს საკუთარ თავს ან სხვებს.

**მუხლი 3. ქვეპროგრამაში მოსარგებლის ჩართვის პროცედურა**

1. ქვეპროგრამაში ჩასართავად  მომსახურების მიღების მსურველი პირი ან მხარდამჭერი/კანონიერი წარმომადგენელი/ოჯახის წევრი (სრულწოვანი პირის მშობელი, მეუღლე, შვილი, რაც დადასტურებულია შესაბამისი დოკუმენტით)/მუნიციპალიტეტი (შემდგომ ტექსტში „განმცხადებელი“) განცხადებით მიმართავს ზრუნვის სააგენტოს. იმ მომსახურების მიღების მსურველი პირის, რომელსაც არ ჰყავს ოჯახის წევრი, განცხადება ზრუნვის სააგენტოში შესაძლებელია წარადგინოს სხვა პირმაც. განცხადებას უნდა ერთვოდეს შემდეგი დოკუმენტაცია:

ა) მომსახურების მიღების მსურველი პირის და განმცხადებლის (ასეთის არსებობის შემთხვევაში) პირადობის დამადასტურებელი დოკუმენტი (საქართველოს მოქალაქის პირადობის მოწმობა ან პასპორტი) ასლთან ერთად;

ბ) მომსახურების მიღების მსურველი პირის შშმ სტატუსის დამადასტურებელი დოკუმენტის ასლი (ასეთის არსებობის შემთხვევაში);

გ) სამედიცინო დოკუმენტაცია ფორმა №IV-100/ა, სადაც მითითებულია, რომ მოსარგებლე საჭიროებს მოვლის პროცედურებს.

დ) წერილობითი ინფორმაცია მუნიციპალიტეტებიდან, რითაც დასტურდება, რომ მოსარგებლე არ იღებს მონაწილეობას მსგავს მუნიციპალურ პროგრამაში. აღნიშნულის არ არსებობის შემტხვევაში ზრუნვის სააგენტო უზრუნველყოფს ინფორმაციის მოპოვებას მუნიციპალიტეტებიდან, რითაც დასტურდება, რომ მოსარგებლე არ იღებს მონაწილეობას მსგავს მუნიციპალურ პროგრამაში).

ე) ზრუნვის სააგენტო იმ მუნიციპალიტეტებიდან, რომელსაც არ აქვს მსგავსი მუნიციპალური პროგრამა, წერილობით გამოითხოვს აღნიშნულის შესახებ ინფორმაციას, რის შესაბამისად ცალკეული მოსარგებლის მხრიდან ამავე პუნქტის „დ“ ქვეპუნქტით გათვალისწინებული ინფორმაციის წარდგენა სავალდებულო არ არის.

2. ზრუნვის სააგენტო მოსარგებლის განცხადების და დოკუმენტაციის მიღების შემდგომ ელექტრონულად ან მატერიალური წერილის სახით შეტყობინებას უგზავნის სამინისტროს მიერ მოსარგებლის შეფასებაზე უფლებამოსილ სამედიცინო დაწესებულებას მოსარგებლის შეფასების მიზნით, რომელსაც თან უნდა ერთვოდეს მოსარგებლის მიერ ზრუნვის სააგენტოში წარმოდგენილი სამედიცინო დოკუმენტაცია ფორმა №IV-100/ა.

3. უფლებამოსილი სამედიცინო დაწესებულების წარმომადგენელი პირი ახორციელებს მოსარგებლესთან ბინაზე ვიზიტს წინასწარი შეთანხმების საფუძველზე შეფასების პროცედურის განსახორციელებლად. წარმოდგენილი სამედიცინო დოკუმენტაცია ფორმა №IV-100/ა-ს და ბართელის სკალის გამოყენებით აფასებს მოსარგებლის საჭიროებებს და კატეგორიას:

ა) I კატეგორია – 0 - 65 ქულა – მკვეთრად დამოკიდებული, საჭიროებს ინტენსიურ ზედამხედველობასა და დახმარებას მომვლელისა და შინმოვლის მულტიდისციპლინური გუნდის სხვა წევრებისაგან;

ბ) II კატეგორია – 70 - 80 ქულა – მნიშვნელოვნად დამოკიდებული, საჭიროებს დახმარებას მომვლელისა და შინმოვლის მულტიდისციპლინური გუნდის სხვა წევრებისაგან;

გ) III კატეგორია –  85 - 95 ქულა – ზომიერად დამოკიდებული, აქვს შეზღუდვები და საჭიროებს გარკვეულ დახმარებას.

4. უფლებამოსილი სამედიცინო დაწესებულება შეფასების დასკვნას ელექტრონულად ან წერილობით უგზავნის ზრუნვის სააგენტოს.

5. შეფასების დასკვნის მიღების შემდეგ ზრუნვის სააგენტო უზრუნველყოფს პროგრამაში ჩართვის შესახებ გადაწყვეტილების მიღებას, არაუგვიანეს შეფასების მიღებიდან 10 სამუშო დღის ვადაში და გადაწყვეტილებას აცნობებს მომსახურების მიმღებ პირს.

6. ზრუნვის სააგენტო ჩარიცხვის შესახებ გადაწყვეტილებას იღებს შემდეგი თანმიმდევრობით:

ა) მწოლიარე მდგომარეობაში მყოფი პირი;

ბ) ფუნქციური შეფასების დაბალი ქულა;

ბ) მიმართვის თარიღი.

7. იმ შემთხვევაში თუ დადგენილებით განსაზღვრული ქვეპროგრამის ლიმიტი რეგიონის/რაიონის მასშტაბით სრულად შევსებულია (რეგისტრირებული მომსახურებების ლიმიტის გათვალისწინებით), ზრუნვის სააგენტო მომლოდინეთა ერთიან რეესტრში მოქალაქეს აღრიცხვაზე აყენებს ბართელით შეფასების გარეშე, განცხადების თარიღის შესაბამისად.

8. ზრუნვის სააგენტო განცხადების თარიღის რიგითობის შესაბამისად, გამონთავისუფლებული ადგილის გათვალისწინებით, უფლებამოსილ სამედიცინო დაწესებულებას ბართელის სკალით შეფასების მიზნით, ელექტრონულად ან წერილობით უგზავნის პირის დოკუმენტაციას.

**მუხლი 4.** **ქვეპროგრამის** **ღონისძიებები**

1. ქვეპროგრამის ღონისძიებები მოიცავს:

**ა) ქალაქის შემთხვევაში** მულტიდისციპლინური გუნდის (კოორდინატორი, ექიმი, ექთანი, სოციალური მუშაკი და მომვლელი, საჭიროების შემთხვევაში, ოკუპაციური თერაპევტი, საყოფაცხოვრებო და ტექნიკური ასისტენტი, შშმ პირთა პერსონალური ასისტენტის ჩართვის შემთხვევაში სპეციალისტთა ვიზიტები გადანაწილდება საჭიროების შესაბამისად) მიერ მოსარგებლის სამედიცინო, სოციალური და საყოფაცხოვრებო-ტექნიკური საჭიროების დეტალურ შეფასებას, ინდივიდუალური გეგმის შედგენას და შინმოვლის მომსახურების მიწოდებას შინმოვლის სტანდარტის, პროგრამის და მოსარგებლის ინდივიდუალური გეგმის შესაბამისად;

**ბ) სოფლის შემთხვევაში** მომსახურებას აწვდის მულტიდისციპლინური გუნდი კოორდინატორის, ექთნის და მომვლელის შემადგენლობით და მოიცავს შემდეგ ღონისძიებებს:

ბ.ა) შინმოვლის ინდივიდუალური გეგმის წარმოებას კოორდინატორის მიერ და მომსახურების მიწოდების მონიტორინგი და კოორდინაციას, რომელიც მოიცავს პროგრამით და მომსახურების სტანდარტით განსაზღვრულ ჩარევებს/მანიპულაციებს/პროცედურებს, რომლებიც შეესაბამება მოსარგებლის საჭიროებებს. საჭიროებები ფასდება შესაბამისი ინსტრუმეტების გამოყენებით (საექთნო და მოვლის პროცედურები, სოციალური და  საყოფაცხოვრებო-ტექნიკური კითხვარი);

ბ.ბ) მოსარგებლის საექთნო მომსახურებას – ექთნის ვიზიტები მოსარგებლესთან, ფიზიკური და მენტალური მდგომარეობის შეფასებას, მდგომარეობის გართულების პრევენციას, ზედამხედველობას, სასიცოცხლო პარამეტრების მონიტორინგს, გეგმის მიხედვით პროცედურების ჩატარებას, გარემოს მუდმივი შეფასებას, მედიკამენტების მიწოდებას სიმპტომებისა და გვერდითი მოქმედების შეფასებას და გეგმით განსაზღვრულ ყველა სხვა მომსახურებას;

ბ.გ) მოსარგებლის ძირეულ მოვლას და ყოველდღიურ საქმიანობებში მხარდაჭერას (ჰიგიენური პროცედურები (სხეულის დაბანა, სახის მოვლა, ფრჩხილების მოვლა, მობილიზაცია, გამოყოფა და სხვა საქმიანობების (მოვლის პროტოკოლების და შინმოვლის სტანდარტის შესაბამისად), გადაადგილებას, ჩაცმა/გახდას, კვებას;

ბ.დ) მოსარგებლისა და ოჯახის წევრებისთვის – თვითმოვლისა და მოვლის უნარ-ჩვევების სწავლებას და რეკომენდაციების მიცემას მიწოდებული მომსახურების ხარისხის შენარჩუნების მიზნით.

ბ.ე) მულტიდისციპლინური გუნდი თანამშრომლობს სოფლად არსებული პირველადი ჯანდაცვის გუნდთან (ექიმი და ექთანი) მოსარგებლის ჯანმრთელობის მდგომარეობის მართვასთან დაკავშირებით და ასევე მუნიციპალურ და ზრუნვის სისტემაში არსებულ სოციალურ მუშაკებთან მოსარგებლეთა სოციალური საჭიროებების უზრუნველსაყოფად.

2. ქალაქში მომსახურების მიწოდების შემთხვევაში დამატებით მოიცავს შემდეგ ღონისძიებებს:

ა) მოსარგებლის, მ.შ. ოჯახის წევრების, სოციალურ მხარდაჭერას, გარემოს, მდგომარეობისა და საჭიროებ(ებ)ის (მ.შ. საყოფაცხოვრებო-ტექნიკური) შეფასებას, ინფორმირებას, რესურსების მობილიზებას, დოკუმენტაციის მოწესრიგებაში დახმარებას, სხვა საჭირო მომსახურებებში რეფერირებას/მიღებაში დახმარებას, ადვოკატირებას, ფსიქოლოგიურ დახმარებას, განათლებას;

ბ) მოსარგებლის ტექნიკურ დახმარებას (საჭიროების შეფასება, ბინაზე არსებული ტექნიკური პრობლემების მოგვარებას (მ.შ. შესაკეთებელი სამუშაოების ჩატარება), ფიზიკური გარემოს ადაპტაციას პროგრამით დადგენილი ლიმიტების ფარგლებში);

გ) მოსარგებლის საყოფაცხოვრებო დახმარებას (ბინის დალაგება, საკვების მომზადება, ჭურჭლის და სარეცხის გარეცხვა, საექთნო და პერსონალური მოვლისათვის საჭირო მასალებით უზრუნველყოფა, საჭიროებისამებრ, სხვა აქტივობას პროგრამით დადგენილი ლიმიტების ფარგლებში);

დ) საჭიროების შემთხვევაში პერსონალურ ასისტირებას (პერსონალური ასისტირების სტანდარტის და შეფასების კითხვარის მიხედვით, რომლის ფუნქციაც გადანაწილებულია მულტიდისციპლინური გუნდის წევრებს შორის მოსარგებლის საჭიროებების მიხედვით);

3. დაუშვებელია მოსარგებლის მომსახურებაში ჩართული იყოს მოსარგებლის ოჯახის წევრები, მათ შორის შვილები, მშობლები, მეუღლე, და-ძმები ან/და მომსახურების მიმღებ პირთან ერთად მუდმივად მცხოვრები პირები, ასევე სასამართლოს მიერ დანიშნული მხარდამჭერი).

4. თვეში ვიზიტების რაოდენობა კატეგორიების შესაბამისად განისაზღვრება (ვიზიტის მინიმალური ხანგრძლივობით 30 წუთი), შემდეგნაირად:

|  |  |  |  |
| --- | --- | --- | --- |
|  | **I კატეგორია** | **II კატეგორია** | **III კატეგორია** |
| კოორდინატორი/ექთანი | 10 | 8 | 6 |
| მომვლელი | 12 | 8 | 8 |
| ექიმი (ქალაქის შემთხვევაში) | 2 | 1 | 1 |
| სოციალური მუშაკი (ქალაქის შემთხვევაში) | 4 | 2 | 2 |
| ტექნიკოსი (ქალაქის შემთხვევაში) | 3 | 2 | 2 |
| საყოფაცხოვრებო ასისტენტი (ქალაქის შემთხვევაში) | 5 | 4 | 2 |
|  | 36 | 25 | 21 |

**მუხლი 5.** **ქვეპროგრამის** **ბიუჯეტი** **და** **დაფინანსება**

1. ქვეპროგრამის ბიუჯეტი განისაზღვრება 2 000 000 ლარით.

2. ქვეპროგრამის ფარგლებში მიწოდებული მომსახურების ღირებულების ასანაზღაურებლად გამოიყენება არამატერიალიზებული ვაუჩერი:

ა) გაიცემა არაუმეტეს 12 თვის ვადით ასევე, მომსახურების მიმწოდებელი ორგანიზაციის მიმართვის საფუძველზე შესაბამისი დაწესებულების მიერ ბართელის სკალით შეფასების გადამოწმება ტარდება პროგრამაში ჩარიცხვიდან 6 თვეში, რომელიც წარედგინება ზრუნვის სააგენტოს;

ბ) ზრუნვის სააგენტოსთვის მომსახურების მიმწოდებლის წერილობითი მომართვის საფუძველზე, რომელსაც თან ერთვის ბართელის სკალით მოსარგებლის საჭიროებათა შეფასება არამატერიალიზებული ვაუჩერის მოქმედების ვადა გრძელდება ავტომატურად წინა წელს ამავე ქვეპროგრამის მოსარგებლეებზე.

3. შინმოვლის დაფინანსებული ლიმიტი ერთი მოსარგებლის შემთხვევაში ითვალისწინებს მულტიდისციპლინური გუნდის სპეციალისტების მომსახურებას მოსარგებლეთა კატეგორიების მიხედვით შემდეგნაირად:

|  |  |  |  |
| --- | --- | --- | --- |
| **დასახლების ტიპი** | **I**  **კატეგორია/ვაუჩერი** | **II**  **კატეგორია/ვაუჩერი** | **I I I კატეგორია/ვაუჩერი** |
| ქალაქი | 36 ვიზიტი, 860 ლარი | 25 ვიზიტი, 690 ლარი | 19 ვიზიტი, 556 ლარი |
| სოფელი | 22 ვიზიტი, 541 ლარი | 16 ვიზიტი, 449 ლარი | 16 ვიზიტი, 399 ლარი |
| მოსარგებლეთა რაოდენობა კატეგორიების მიხედვით | 200 | 100 | 100 |

4. არამატერიალიზებულ ვაუჩერში საჭიროების შემთხვევაში გათვალისწინებულია მოსარგებლეზე თვეში 25 ლარი მოვლის მასალების უზრუნველსაყოფად.

5. არამატერიალიზებული ვაუჩერი ფინანსდება არაუგვიანეს მომსახურების გაწევის მომდევნო თვის ამოწურვამდე. ამასთან, მიმწოდებელი ვალდებულია, მომსახურების გაწევის თვის მომდევნო თვის 5 რიცხვის ჩათვლით (იმ შემთხვევაში, თუ აღნიშნული ვადა ემთხვევა არასამუშაო დღეს, არაუგვიანეს მომდევნო სამუშაო დღისა) ზრუნვის სააგენტოს წარუდგინოს მიმწოდებლის უფლებამოსილი წარმომადგენლის მიერ ხელმოწერილი, დათარიღებული და ბეჭდით დამოწმებული დოკუმენტი, რომელშიც ასახულია მოსარგებლის მიერ წინა თვეში ქვეპროგრამით გათვალისწინებული მომსახურებით სარგებლობის მონაცემები, წინა თვის განმავლობაში მიღებული მომსახურების სახეობების, ჯერადობისა და მომსახურების ჩატარების ადგილის მითითებით, რაც დადასტურებულია მოსარგებლის ან მისი კანონიერი წარმომადგენლის ხელმოწერით. დოკუმენტის ფორმას განსაზღვრავს ზრუნვის სააგენტო. ამასთან, მომსახურების მიმწოდებლის მიერ ამ ვადის დარღვევის შემთხვევაში, ყოველ დაგვიანებულ  სამუშაო დღეზე ასანაზღაურებელი თანხის ოდენობას გამოაკლდება ასანაზღაურებელი თანხის 10%. 5 სამუშაო დღეზე მეტი დღის დაგვიანების შემთხვევაში წარდგენილი არამატერიალიზებული ვაუჩერის ტალონი დაფინანსებას არ ექვემდებარება.

6. თუ მოსარგებლის (მოსარგებლეების) მიერ ნებისმიერი მიზეზით გაცდენილ ვიზიტთა რაოდენობა ნახევარი ან მეტია, არამატერიალიზებული ვაუჩერით დაფინანსებული მომსახურების ასანაზღაურებელი თანხა გამოიანგარიშება მოსარგებლის განხორციელებული ვიზიტების რაოდენობის ნამრავლით 24 ლარზე.

7. ქვეპროგრამის ფარგლებში გაწეული მომსახურების დაფინანსების აუცილებელი დამატებითი პირობა შეიძლება იყოს მიმწოდებლის მიერ გაწეულ მომსახურებასთან დაკავშირებული ინფორმაციის ზრუნვის სააგენტოში წარდგენა, ზრუნვის სააგენტოს მიერ მოთხოვნილი ფორმით.

8. ზედიზედ 60 დღის მანძილზე არამატერიალიზებული ვაუჩერის გამოუყენებლობა იწვევს არამატერიალიზებული ვაუჩერის ავტომატურად გაუქმებას, გარდა მომსახურების მიმწოდებლის ფუნქციონირების დროებით შეჩერების შემთხვევებისა, რაზეც მიმწოდებელი მინიმუმ ერთი თვით ადრე წერილობით აცნობებს მოსარგებლეს/მხარდამჭერს/მის კანონიერ წარმომადგენელს, ზრუნვის სააგენტოს და სამინისტროს. ამ შემთხვევაში მოსარგებლის პროგრამაში ხელახლა ჩართვა ხორციელდება ყველა აუცილებელი პროცედურის გავლით. აღნიშნული შეზღუდვის, ისევე როგორც ქვეპროგრამაში მონაწილეობის სხვა პარამეტრებისა და ინდივიდუალური გეგმის შესახებ, მომსახურების მიღების მსურველი პირი/მხარდამჭერი/კანონიერი წარმომადგენელი ინფორმირებული უნდა იყოს მომსახურების მიმწოდებლის მიერ. არამატერიალიზებული ვაუჩერის გაუქმების შესახებ გადაწყვეტილებას იღებს ზრუნვის სააგენტო.

9. ქვეპროგრამიდან ამორიცხვის საფუძველი შეიძლება იყოს:

ა) გამოჯანმრთელება (ბართელის ინდექსით შეფასების საფუძველზე);

ბ) გარდაცვალება;

გ) ჰოსპიტალიზაცია ან მოვლის დაწესებულებაში (მათ შორის, პალიატიური/ჰოსპისი) 3 თვეზე მეტი ხნით გადაყვანა;

დ) მიმწოდებლის მხრიდან, მოსარგებლის მიმართ მომსახურების გაწევის გაგრძელების თაობაზე გამოთქმული დასაბუთებული უარის შემთხვევა, რომელიც დადასტურებულია წერილობით განმახორციელებლის მიერ;

ე) მოსარგებლის ან მისი კანონიერი წარმომადგენლის სურვილი;

ვ) მოსარგებლის საცხოვრებელი ადგილის შეცვლა, ისეთ გეოგრაფიულ არეალში, სადაც მომსახურება არ ხორციელდება.

10. ჰოსპიტალიზაციის ან მოვლის დაწესებულებაში (მათ შორის, პალიატიური/ჰოსპისი) გადაყვანის შემთხვევაში, მომსახურების მიმწოდებელი მოსარგებლის გადაყვანიდან 10 დღის ვადაში, აღნიშნულის შესახებ აცნობებს ზრუნვის სააგენტოს.

11. მოსარგებლის გარდაცვალების შემთხვევაში არამატერიალიზებული ვაუჩერი კარგავს ძალას უფლებამოსილი უწყების მიერ ოფიციალურად დაფიქსირებული გარდაცვალების მომენტიდან.

12. არამატერიალიზებული ვაუჩერი გაიცემა განსაზღვრული ლიმიტების მიხედვით მუნიციპალიტეტების შესაბამისად:

|  |  |
| --- | --- |
| **რეგიონი** | **რაოდენობა** |
| თბილისი | 50 |
| ქვემო ქართლი | 30 |
| შიდა ქართლი | 40 |
| სამცხე-ჯავახეთი | 30 |
| მცხეთა-მთიანეთი | 20 |
| კახეთი | 30 |
| იმერეთი | 60 |
| გურია | 30 |
| სამეგრელო – ზემო სვანეთი | 40 |
| რაჭა-ლეჩხუმი ქვემო სვანეთი | 10 |
| აჭარა | 60 |
| სულ | 400 |

13. მომსახურების მიღების მსურველი ერთვება ქვეპროგრაში ბართელის სკალით შეფასების საფუძველზე სამინისტროს მიერ უფლებამოსილი სამედიცინო დაწესებულების მიერ ბართელის სკალით შეფასების საფუძველზე.  შეფასების ასანაზღაურებელი თანხა ერთ დადებით შეფასებაზე შეადგენს 25 ლარს ქალაქის შემთხვევაში და 35 ლარს სოფლის შემთხვევაში. თანხის ანაზღაურება ხორციელდება სამინისტროსაგან უფლებამოსილი სამედიცინო დაწესებულების მიერ ზრუნვის სააგენტოში შესრულებული სამუშაოს შესახებ ინფორმაციის წარდგენის საფუძველზე.

14. მომსახურების ცენტრალიზებულ კოორდინაციას ახორციელებს ზრუნვის სააგენტო.

**მუხლი 6. ქვეპროგრამით** **გათვალისწინებული** **მომსახურების** **მიმწოდებელი**

ქვეპროგრამით გათვალისწინებული მომსახურების მიმწოდებელია სამინისტროში ამ დადგენილებით დამტკიცებული პროგრამის შესავალი ნაწილის მე-5 მუხლის მოთხოვნათა გათვალისწინებით რეგისტრირებული პირი.